
CUPRINSUL: 

Dr.  N-  Bălan :  Ostaşi  credincioşi  în  Noul  Testament. 

Qraia :  Trei  episcopi  vechi  ai  Orăzii  Mari. 

Dr.  N.  Bălan'.  Societăţi  pentru  cultivarea  raporturilor  inter¬ 
naţionale  şi  a  uniunii  bisericeşti. 

losij  Pop:  Predică  la  introducerea  în  parohie. 

Dr.  loan  Felea:  Predică  pentru  timpul  răsboiului. 

Un  preot'.  Propunerea  păr.  C.  Nazarie. 

Qh.  Henţia:  Un  păcat  e  mama  celorlalte. 

N.B.:  Pilde  şi  asemănări:  Linişte.  Încredere.  «Ne¬ 

încetat  vă  rugaţi!»  Ce  face  iubirea?  Ce  sfârşit 
au  avut  patru  mari  cuceritori  militari?  Cea 
mai  mare  iubire. 

P.  M. :  Mişcarea  literară. 

Cronică  de  N.  Cătră  cetitori!  Nou  arhimandrit.  Două  rectifi- 
B.  şi  P.  M.  cări.  «Cercul  de  publicaţii  religioase  şi  mo¬ 
rale*.  f  loan  Micu  Moldovan,  ţ  Leontin  Si- 
monescu.  O  mare  descoperire.  Procanonul  lui 
Petru  Maior.  De  ce  Evreii  se  roagă  cu  cape¬ 
tele  acoperite,  iară  noi  Creştinii  cu  capetele 
descoperite.  Nu  vipe  lumea  la  biserică.  Pro¬ 
paganda  adventistă.  Concordatul  dintre  Vatican 
şi  Sârbia.  întoarcere  la  credinţă.  Cuvinte  re- 
■  marcabile. 

Ostasi  credincioşi  în  Noul  Testament. 

*  T 

Cineva,  încă  dintre  cei  vechi,  a  făcut  constatarea, 
că  nu  s’a  găsit  nici  o  singură  femeie  care  să-i  fi  făcut 
Mântuitorului,  în  decursul  petrecerii  sale  pe  pământ, 
vreun  rău  sau  vreo  supărare. 

Cu  excepţia  unui  singur  caz,  acelaş  lucru  se  poate 
spune  şi  despre  ostaşi.  Intr’adevăr,  în  afară  de  cazul  cu 
ostaşii  guvernatorului  Ponţiu  Pilat,  cari  au  chinuit  pe 
Mântuitorul  (Mat.  27,  27  şi  urm.),  tagma  ostăşească  are 
în  Noul  Testament  reprezentanţi,  cari  îi  fac  onoare.  în¬ 
tâlnim  între  dânşii  chiar  figuri  luminoase,  în  ale  căror 
inimi  începuse  să  strălucească  schinteia  credinţii. 

In  acest  timp  de  răsboiu,  cred  că  e  destul  de  in¬ 
teresant  să  ne  oprim  puţin  la  ostaşii  de  cari  se  vor¬ 
beşte  în  Noul  Testament. 

Chiar  la  pragul  Noului  Testament,  între  mulţimea 
care  venise  să  asculte  predica  sfântului  Ioan  Boteză¬ 
torul,  întâlnim  şi  ostaşi  (Luca  3,  14).  Nu  credem  să  fi 
fost  membrii  de-ai  garnizoanei  romane  din  Ierusalim, 
căci  aceştia  nu  prea  înţelegeau  limba  în  care  vorbiâ  sf. 
Ioan  şi,  ca  unii  cari  n’aveau  nădejdile  poporului  jido¬ 
vesc,  cu  greu  ar  fi  rămas  atât  de  impresionaţi  de  solia 

apropierii  împărăţiei  mesianice.  Mai  probabil  e  că  vor 
îi  fost  mercenari,  de  origine  iudaică,  din  mica  oaste  a 
lui  Irod  Antipa.  Prin  urmare  n’au  fost  oameni  dintre 
cei  mai  de  seamă,  căci  jidovul  care  se  respectă  nu  intră 
în  serviciul  irodianilor  împrietiniţi  cu  păgânii.  Oare  ce-i 
va  fi  adus  pe  aceşti  ostaşi  la  loan?  Dacă  nu  o  vie  do¬ 
rinţă  după  mântuire,  atunci  probabil  curiozitatea  le  va 
fi  îndreptat  paşii  spre  marele  predicator,  ori  poate  stă¬ 
pânul  lor  Irod,  care  nu  se  simţeâ  sigur  în  poziţia  lui, 
îi  va  fi  trimis  să  supravegheze  ca  jandarmi  marile  adu¬ 
nări  de  popor  din  valea  Iordanului.  Dar  ori  care  ar  fi 
fost  motivul  venirii  lor,  fapt  e,  că  ajungând  sub  impresia 
puternicelor  cuvinte  ale  sf.  Ioan,  s’a  petrecut  ceva  ne¬ 
obicinuit  în  sufletul  lor.  Par’că  au  fost  atinşi  de  suflul 
unei  noue  vieţi.  îngrijoraţi  de  soartea  lor,  ei  s’au  apro¬ 
piat  cu  sfială  de  solul  dumnezeesc  şi  l-au  întrebat: 
« Dară  noi  ce  vom.  face?»  Răspunsul  ce-1  primesc  e  scurt 
şi  conţine  îndatoriri  elementare:  « Pe  nimenea  nu  asu¬ 
priţi,  nici  să  grăiţi  de  rău ,  ci  să  vă  ajungă  leafa  voa¬ 
stră».  Prin  acest  răspuns,  sf.  Ioan,  deoparte  ia  în  apă¬ 
rare  drepturile  poporului,  care  pe  acele  vremuri  avea 
să  sufere  mult  din  cauza  jafurilor  şi  exceselor  de  tot 
felul  la  cari  se  dedau  ostaşii,  de  altă  parte  îi  îndrumă 
pe  aceştia  la  stăpânire  de  sine,  la  supunere  şi  la  mul¬ 
ţumire  cu  puţin.  In  manuarea  armelor  au  putut  să  fie 
bine  instruiţi  acei  soldaţi,  dar  în  privinţa  datorinţelor 
faţă  de  Dumnezeu  sf.  Ioan  îi  consideră  şi  tratează  numai 
ca  pe  nişte  recruţi  începători;  de  aceea  le  dă  un  pro¬ 
gram  moral  atât  de  simplu  şi  uşor  de  împlinit,  care  însă 
şi  astăzi,  mai  ales  în  partea  primă  a  Iui,  e  bine  să  fie 
împrospătat. 

Cea  mai  simpatică  figură  de  ostaş  din  Noul  Te¬ 
stament  e,  fără  îndoială,  sutaşul  din  Capernaum.  El 

era  comandantul  garnizoanei  din  acest  oraş.  Deşi  păgân, 
se  interesă  foarte  mult  de  comunitatea  religioasă  a  iu¬ 
deilor,  pe  seama  cărora  ridicase  din  mijloacele  proprii 
o  sinagogă.  Pentru  această  jertfă  şi  pentru  iubirea  ce  o 
arătase  poporului  jidovesc,  fruntaşii  din  Capernaum  ai 
acestui  popor  îl  preţuiau  mult  şi  —  dupăcum  ne  rela¬ 
tează  ev.  Luca  c.  7,  1 — 10  —  s’au  arătat  aplicaţi  să 
intervină  în  interesul  lui  la  Mântuitorul.  De  s’a  întâm¬ 
plat  acest  lucru  ori  de  a  intervenit  sutaşul  însuş  în  per¬ 
soană  —  dupăcum  ne  spune  ev.  Mateiu  c.  8,  5 — 10  — 
e  chestie  secundară;  lucrul  principal  în  purtarea  lui  e 
încrederea  neţărmurită  şi  smerenia  sinceră  cu  care  s’a 
adresat  Mântuitorului? 

Şi  care-i  eră  rugămintea?  El  avea  un  servitor  — 
nu  ostaş,  ci  sclav  —  care  zăcea  greu  bolnav.  Ingrijin- 
du-se  de  dânsul  ca  un  părinte  şi  dorind  să-l  vadă  cât 
mai  îngrabă  iarăş  sănătos,  s’a  cugetat  la  ajutorul  ce  i 
l’ar  puteâ  da  Mântuitorul.  El  eră  convins  că  dela  Mân¬ 
tuitorul  poate  să  primească  într’adevăr  ajutorul  ce-1  dorea. 
Trăind  în  Capernaum,  a  avut  ocazie  să  vadă  pe  Mân¬ 
tuitorul,  să-l  audă  vorbind  poporului  şi  să  cunoască 
multele  binefaceri  ce  le-a  împărtăşit  celorce  se  apropiau 
de  dânsul.  Acum,  când  s’a  răspândit  ştirea  că  prorocul 
cel  mare  a  venit  iarăş  în  «oraşul  său»  —  cum  se  nu¬ 
mea  Capernaumul,  —  sutaşul  s’a  grăbit  să-l  roage,  ca 
să-i  tămăduească  servitorul.  Cu  mintea  lui  de  ostaş  şi 
cu  înţelegerea  ce-o  avea  în  lucrurile  religioase,  şi-a  făcut 
judecata  cam  aşa:  «In  împărăţia  lui  Dumnezeu  încă  nu 
poate  fi  admisă  nesupunerea,  cum  nu  o  tolerez  nici  eu 
în  cohorta  mea,  ci  când  zic  unui  ostaş  mergi,  merge, 
şi  altuia  vino,  vine,  iar  slugii  mele  fă  aceasta,  şi  face. 
întocmai  aşa  şi  acest  învăţător  extraordinar  e  destul  să 
poruncească  ceva,  ca  să  se  şi  întâmple  ceeace  voeşte». 

In  smerenia  lui  nici  nu  s’a  simţit  vrednic  să  intre  Mân¬ 
tuitorul  sub  acoperemântui  casei  sale,  ci-1  rugă  aşa: 
«Zi  numai  cu  cuvântul  şi  se  va  tămădui  sluga  mea». 

Incunjurat  de  neîncrederea  şi  chiar  de  dujmănia 
conducătorilor  poporului  său  şi  uneori  mâhnit  chiar  de  puţi¬ 
nătatea  credinţii  ucenicilor  săi,  Acela,  care  «întru  ale 
sale  a  venit,  şi  ai  săi  pe  dânsul  nu  l’au  primit»  —  a 
trebuit  să  simtă  o  mare  şi  o  rară  bucurie  văzând  în¬ 
crederea  ce  i-a  arătat-o  acest  luminat  ofiţer  păgân.  Cu 
faţa  înseninată  şi  privind  drept  în  ochii  credinciosului 
sutaş,  i-a  dat  răspunsul:  «mergi,  şi  precum  ai  crezut, 
să  fie  ţie!»  Din  acel  ceas  i-s’a  făcut  sănătos  servitorul, 
iar  el,  sutaşul,  a  fost  numărat  între  cei  mulţi,  cari  dela 
răsărituri  şi  dela  apusuri  vor  veni  şi  se  vor  odihni  întru 
împărăţia  ceriurilor. 

Intr’adevăr  frumoasă  pildă  de  credinţă,  plină  de  în¬ 
credere  şi  smerenie!  Oare  ce-ar  putea  opri  pe  ostaşii 
de  astăzi  să  urmeze  această  pildă  a  camaradului  lor  de 
pe  ţărmurul  Iacului  Ghenezaretului  ?  De  sigur  nu  împre¬ 
jurările  externe  ale  vieţii,  căci  acestea  au  fost  cu  mult 
mai  grele  pentru  sutaşul  roman,  ci  necredinţa,  frica  de 
oameni  şi  alipirea  de  cele  lumeşti ! 

Unii  sunt  de  părerea  că  şi  acel  «cwz  împărătesc» 
(fiaodtwq  adecă  slujbaş  al  regelui  Irod  Antipa),  —  de 
loc  tot  din  Capernaum  —  de  care  se  vorbeşte  la  ev. 
loan  c.  4,  46—54,  ar  fi  făcut  parte  tot  din  tagma  ostă¬ 
şească.  Ba  s’a  zis  chiar  că  cazul  lui  ar  fi  indentic  cu  al 
sutaşului  de  care  vorbirăm  mai  înainte;  deci  am  avea 
de-a  face  numai  cu  două  relatări  diferite  ale  unuia  şi 
aceluiaş  caz. 

Dar  părerea  din  urmă  e  evident  greşită.  Ambele 
cazuri  se  deosebesc  unul  de  altul.  In  cazul  prim  e  vorba 

de  servul  sutaşului,  în  caşul  al  doilea  de  fiul  acelui  om 
împărătesc.  Şi  în  ce  priveşte  păşirea  şi  caracterul  unuia 
şi  a  celuialalt  e  mare  deosebirea.  Sutaşul  păgân  s’a  arătat, 
ca  o  pildă  frumoasă  de  smerenie  şi  credinţă,  încât  a 
stors  chiar  mirarea  Mântuitorului;  omul  împărătesc  însă, 
probabil  iudeu  de  origine,  numai  cu  încetul  a  ajuns  la 
credinţă,  căci  pe  el  îl  ardea  de  ajutorul  ce-i  trebuia  într’o 
lipsă  externă:  însănătoşarea  fiului  său. 

Mânat  de  iubirea  părintească,  el  aleargă  înaintea 
Mântuitorului  până  la  Cana  Galileei  şi-l  roagă  să  vină 
la  Capernaum,  ca  să-i  tămăduească  fiul  bolnav  de  moarte. 
Mântuitorul  însă  îi  respinge  cererea  prin  imputarea,  pe 
care  o  face  tuturor  Galileenilor,  că  îi  cer  mereu  semne 
şi  minuni  ca  să  creadă  într’ânsul.  Omul  împărătesc  pri¬ 
meşte  imputarea  aceasta  fără  răspuns,  dar  îşi  repetă  ru- 
garea  să  grăbească  a  veni  până  ce  n’a  murit  fiul  său. 
In  urma  acestei  stăruinţe,  din  care  rezultă  că  aşteaptă 
ceva  mai  mult  decât  numai  satisfacerea  curiozităţii  de-a 
vedea  minuni,  Mântuitorul  îi  împlineşte  cererea.  Dar  nu 
s'a  dus  la  bolnav  acasă,  ci  l-a  vindecat  dela  distanţă, 
ceeace  a  comunicat  îndureratului  părinte  prin  cuvintele: 
«mergi,  că  fiul  tău  viu  este»,  ca  şi  când  ar  fi  voit  să-i 
zică:  crede  şi  numai  cuvintelor  mele,  fără  să  vezi  semne 
şi  minuni.  Părintele  a  şi  crezut  şi  cu  deplină  încredere 
a  plecat  spre  casă.  încă  pe  drum  fiind,  i-au  adus  slugile 
ştirea,  că  fiului  său  i-s’a  făcut  mai  bine  din  ceasul  când 
i-a  dat  Mântuitorul  asigurarea,  că  trăeşte.  In  urma  ace¬ 
stora  «a  crezut  el  şi  toată  casa  lui». 

Vedem  cum  prin  contact  cu  Mântuitorul  credinţa 
acestui  om  împărătesc  creşte  pas  cu  pas,  pânăce,  sub 
imperia  binefacerii  primite,  se  sălăşlueşte  şi  în  sufletele 
tuturor  celor  din  casa  Iui. 

O  altă  inimă  de  ostaş  a  început  să  bată  pentru 
Hristos  lângă  lemnul  crucii  de  pe  Golgota. 

E  sutaşul  care,  de  sigur  la  porunca  guvernatorului, 
a  însoţit  pe  Mântuitorul  din  pretoriu  până  la  locul  ră¬ 
stignirii. 

Acest  om  a  avut  ocazie  să  vadă  executând  pe  mulţi 
condamnaţi.  Inima  lui  se  împietrise  cu  totul  în  faţa  unor 
asemenea  scene  grozave.  Nepăsător  va  fi  privit  el  când 
ostaşii  guvernatorului  au  chinuit  şi  batjocorit  pe  Mân¬ 
tuitorul  în  curtea  pretorului.  Pe  cale  spre  Golgota  îşi 
va  fi  depănat  a  lene  gândurile  sale,  trimiţându-le  din 
acest  mediu  jidovesc,  ce-1  plictisea  nespus,  departe  spre 
Italia  şi  capitala  ei  plină  de  plăceri  şi  distracţii.  O  singură 
dată  a  fost  întrerupt:  atunci  când  cel  condamnat  căzuse 
sub  greutatea  crucii  şi  când  întreg  convoiul  a  trebuit 
să  se  oprească,  până  ce  s’a  găsit  acel  Simeon  Chirineul, 
ţăran  cu  umerii  laţi,  care  a  dus  mai  departe  povara. 

Totuşi  el  n’a  putut  rămânea  nepăsător  până  în  sfârşit, 
înainte  de  toate  însăşi  purtarea  neobicinuită  a  jidovilor 
îi  va  fi  atras  atenţiunea  asupra  celor  ce  se  petreceau. 
Alte  dăţi,  de  câteori  soldaţii  romani  puneau  mâna  pe  câte 
un  fiu  de-alui  Israil,  soţii  din  neamul  lui  se  revoltau  şi 
protestau  sgomotos.  Acum  însă  ei  înşişi  au  târât  înaintea 
procuratorului  pe  unul  de  ai  lor  şi  când  procuratorul 
n’a  găsit  nici  o  vină  ca  să-l  osândească,  mulţimea  în¬ 
furiată  a  strigat:  răstigneşte-1!  Oare  pentruce?  Iată,  chiar 
şi  fruntaşii  poporului  au  ieşit  !a  locul  de  osândă.  «Ar¬ 
hiereii,  batjocorindu-1  împreună  cu  cărturarii  şi  cu  bă¬ 
trânii  ziceau:  pe  alţii  au  mântuit,  iar  pe  sine  nu  poate 
să  se  mântuiască.  De  este  împăratul  lui  Israil,  pogoa¬ 
re -se  acum  de  pe  cruce  şi  vom  crede  lui».  (Mateiu  27, 
41 — 42).  Când  a  auzit  sutaşul  acestea,  privea  cu  toată 
încordarea  la  Mântuitorul. 


143 


Dar  cea  mai  adâncă  impresie  a  făcut-o  asupra  lui 
eroismul  neînfrânt  cu  care  a  suportat  Mântuitorul  chi¬ 
nurile  crucificării.  S’a  zis  că  un  bărbat  face  impresie, 
în  deosebi  asupra  altor  bărbaţi,  prin  faptele  ce  le  să¬ 
vârşeşte.  Cu  acelaş  drept  se  poate  zice  şi  aceea,  că  ade¬ 
vărata  mărime  sufletească  a  unui  bărbat  se  manifestă 
mai  ales  prin  felul  cum  îşi  suportă  suferinţele.  Sutaşul 
roman  a  văzut  în  expresia  feţii  (Marcu  15,  39)  şi  în 
întreagă  atitudinea  celui  crucificat  ceva,  ce  i-a  impus 
grozav  şi  i-a  stors  toată  admiraţia;  el  a  văzut  eroismul 
moral  al  unui  bărbat  care  poate  fi  omorât  dar  nu  poate 
fi  biruit,  ba  mai  mult:  care  nu  sufere  pentrucă  trebuie , 
ci  pentrucă  vrea  să  sufere,  fiind  sigur  că  numai  prin  su¬ 
ferinţe  şi  moarte  ajunge  la  biruinţă  deplină.  Când  Mân¬ 
tuitorul  şi-a  plecat  capul,  s’a  cutremurat  pământul  şi  s’au 
despicat  pietrile,  dar  s’a  cutremurat  şi  inima  sutaşului  şi 
i-s’a  deschis  glasul  mărind  pe  Dumnezeu  (Luca  23,  47) 
şi  mărturisind:  «Adevărat,  omul  acesta  Fiul  lui  Dum¬ 
nezeu  eră!»  (Marcu  15,  39).  Iară  ostaşii  ceice  erau  cu 
el  împreună  păzind  pe  Isus,  au  strigat:  «Adevărat  Fiul 
lui  Dumnezeu  eră  acesta!»  (Mat.  27,  54). 

Cel  dintâi  ostaş  din  Noul  Testament,  pe  care-1  cu¬ 
noaştem  şi  după  nume,  e  sutaşul  Cornelie  din  Cezarea 
Palestinei.  Ce  e  drept,  tradiţia  a  dat  nume  şi  sutaşului 
care  a  stat  de  pază  pe  Golgota:  Longin  să-l  fi  chemat; 
o  altă  tradiţie  îl  numeşte  Petroniu.  Prin  urmare  nu-i  ştim 
numele.  Sutaşul  cel  din  Capernaum  a  rămas  pentru  toate 
timpurile  un  simpatic  anonim. 

Istoria  convertirii  lui  Cornelie  Ia  creştinism  (Fapt. 
Ap.  c.  10)  ne  scoate  din  interiorul  îngust  al  ţărişoarei 
jidoveşti  şi  ne  transportă  pe  ţărmurul  lovit  de  valuri 
şi’n  aierul  curat  al  mării,  de  unde  privirei  rătăcitoare  a 
călătorului  i-se  deschid  orizonturi  îndepărtate.  In  oraşele 

loppe  şi  Cezarea,  Petru,  apostolul  cel  ce  cu  greu  se 
putea  despărţi  de  prejudiţiile  jidoveşti,  a  fost  luminat 
să  înţeleagă,  că  Dumnezeu  nu  cere  ca  păgânii  să  treacă 
mai  întâi  prin  legea  iudaică  pentru  a  ajunge  la  altarul 
creştin,  ci  că  «din  tot  neamul,  acela  care  să  teme  de 
el  şi  face  dreptate,  primit  este  înaintea  lui».  Peţărmurul 
mării  largi,  pescarului  de  lângă  lacul  Ghenezaretului  i-se 
deschid  ochii  sufleteşti  ca  să  vadă  întinsul  ocean  de 
popoare  ale  lumii  păgâne,  pe  cari  Dumnezeul  mântuirii, 
care  nu  caută  la  faţă,  le-a  chemat  la  ospăţul  evangheliei. 
Şi  în  acest  ocean,  nu  numai  în  lacul  strâmt  al  popo¬ 
rului  jidovesc,  apostolii  aveau  să  fie  pescari  de  oameni. 
De  această  descoperire  e  legată  întâlnirea  apostolului 
Petru  cu  sutaşul  Cornelie. 

Acest  ostaş  se  vede  a  fi  fost  om  cu  suflet  adânc. 
Cultul  zeilor  păgâni,  pe  care  în  urma  oficiului  său  trebuia 
să-l  practice,  nu-1  mulţumea.  Ca  mulţi  dintre  contimpo¬ 
ranii  săi  cari  se  găseau  în  căutare  după  o  concepţie 
despre  lume  şi  vieaţă  care  să  le  satisfacă  mintea  şi  inima, 
s’a  apropiat  de  credinţele  religioase  ale  jidovilor.  Ceea 
ce  le  plăcea  păgânilor  din  această  religiune  eră  în¬ 
deosebi  credinţa  limpede  într’un  Dumnezeu  creator 
şi  guvernator  al  lumii.  Fără  să  fi  trecut  cu  totul  Ia  iu¬ 
daism,  aceşti  semiprozeliţi  cercetau  sinagogele  şi  aveau 
reputaţia  unor  oameni  cu  viu  interes  religios.  Despre 
Cornelie  se  spune  mai  mult:  «el  eră  cucernic  şi  temător 
de  Dumnezeu  cu  toată  casa  sa,  şi  făcând  milostenii 
multe  şi  rugându-se  lui  Dumnezeu  totdeauna». 

Intr’una  din  zile,  când  îşi  făcea  rugăciunea  la  orele 
trei  după  ameazi  (se  vede  că  ţinea  ceasurile  jidoveşti), 
a  avut  o  viziune  în  care  i-s’a  arătat  îngerul  Domnului 
şi  l-a  îndrumat  la  apostolul  Petru,  care  se  găsea  în  oraşul 
loppe  (laffa,  ceva  peste  40  km.  spre  sud  dela  Cezarea) 

şi  care  venind  îi  va  spune  ce  să  facă.  Cât  de  mult  a  trebuit 
să  se  dorească  după  pace  cu  Dumnezeu  şi  cât  de  fier¬ 
binte  a  trebuit  să  se  roage  acest  ostaş,  ca  să  i-se  fi 
putut  spune:  «rugăciunile  tale  şi  milosteniile  tale  s’au 
suit  întru  pomenire  înaintea  lui  Dumnezeu» !  După  ce 
s’a  dus  îngerul  îndată  a  trimis  Cornelie  pe  «doi  din  servii 
săi  şi  pe  un  ostaş  cucernic  din  cei  ce  erau  sub  ascul¬ 
tarea  lui»  la  loppe  după  apostolul  Petru.  —  Aşa  este 
firea  cucerniciei:  ea  se  propagă  dela  stăpân  ta  servi, 
dela  ofiţer  la  ostaşii  subalterni.  —  înainte  de-a  ajunge 
trimişii  lui  Cornelie  la  loppe,  Petru  a  fost  pregătit  şi 
el  printr’o  viziune  (Fapt.  Ap.  10,  9 — 17),  ca  să  nu  con¬ 
sidere  de  spurcat  nimic  din  ceeace  a  creat  Dumnezeu. 
Petru  a  primit  invitarea  solilor  lui  Cornelie  şi  a  doua 
zi  a  plecat  împreună  cu  dânşii  şi  cu  alţi  creştini  la  Ce- 
zarea.  Aici  îi  aşteptă  sutaşul,  care  învitase  şi  rudenii  şi 
amici  iubiţi  de  ai  săi,  ca  să-i  facă  apostolului  o  primire 
cât  mai  frumoasă  şi  ca  să  se  împărtăşească  cât  mai 
mulţi  din  învăţăturile  ce  le  aducea. 

Petru  a  vorbit  apoi  cele  ce-i  umpleau  inima  lui.  Şi  încă 
grăind  el  «a  căzut  Duhul  sfânt  peste  toţi  cei  ce  auzeau 
cuvântul  lui».  Prin  urmare  şi  asupra  celei  dintâi  adunări 
de  credincioşi  dintre  păgâni  s’a  pogorît  Duhul  sfânt, 
ca  şi  asupra  apostolilor  în  ziua  cincizecimei.  După 
această  strălucită  dovadă  a  primirei  păgânilor  din  partea 
lui  Dumnezeu,  Petru  a  poruncit  celor  de  faţă  să  se  boteze 
în  numele  Domnului  Isus  Hristos.  In  fericita  casă  a  su- 
taşului  Cornelie  din  Cezarea  s’a  făcut  acest  minunat 
început  al  intrării  păgânilor  în  sânul  bisericei  lui  Hristos. 

In  fine  să  nu  lăsăm  neamintit  nici  pe  Iulie,  sutaşul 
din  cohorta  împărătească,  care  a  condus  pe  apostolul 
Pavel  la  Roma.  Ce  e  drept  n’avem  nici  o  mărturie  că 
ar  fi  fost  om  cu  credinţă,  dar  ştim  că  s’a  purtat  cu 

toată  stima  şi  prevenirea  faţă  de  marele  apostol  şi  a 

ascultat  de  sfaturile  ce  ide-a  dat  acesta  (Fapt.  Ap.  c. 

27  şi  28)  în  decursul  călătoriei  lungi  şi  primejdioase  ce 
au  făcut-o  împreună.  Pavel  se  pare  că  avea  un  oarecare 
interes  faţă  de  chestiile  militare,  dacă  e  permis  să  de¬ 
ducem  acest  lucru  din  asemănările  ce  le  ia  din  vieaţa 
ostăşească  şi  pe  cari  le  aplică  la  apostolatul  şi  la  vieaţa 
creştinească  (d.  ex.  Tessal.  5,  8;  II  Cor.  6,  7;  10,  4  şi 

urm.;  Rom.  6,  13;  Efs.  6,  11  — 18;  II  Tim.  2,  2 — 6). 

Totuşi  din  asemenea  expresii  nu  putem  face  în¬ 
cheierea,  că  apostolul  Pavel  ar  fi  aprobat  militarismul. 
Cu  atât  mai  puţin  rezultă  acest  lucru  din  celelalte  locuri 
ale  Noului  Testament,  în  cari  e  vorba  de  ostaşi.  Cazul 
sutaşului  din  Capernaum,  al  sutaşului  de  lângă  crucea 
Mântuitorului,  al  sutaşului  Cornelie  din  Cezarea  nu 
sunt  amintite  pentru  a  scoate  la  iveală  calitatea  lor  de 
ostaşi.  Că  au  fost  ostaşi,  e  lucru  de  tot  secundar  pentru 
evanghelişti. 

Dar  nici  aceea  nu  se  poate  spune,  că  în  Noul 
Testament  s’ar  stabili  o  incompatibilitate  între  calitatea 
de  ostaş  şi  caracterul  creştinesc.  Se  pare  că  şi  în  che¬ 
stiunea  aceasta  s’a  procedat  după  principiul  apostolului 
Pavel,  ca  fiecare  sâ  rămână  în  acea  stare  în  care  l  a  găsit 
chemarea  lui  Dumnezeu.  Aşa  se  explică  faptul,  că  în 
veacurile  următoare  evanghelia  s’a  răspândit  din  ce  în 
ce  mai  mult  printre  ostaşi.  Cunoaştem  şi  astfel  de  ostaşi 
cari  şi-au  jertfit  chiar  vieaţa,  ca  mucenici,  pentru  cre¬ 
dinţa  lor  creştinească.  In  fine  întoarcerea  dela  păgânism 
la  creştinism,  dela  Iupiter  capitolinul  Ia  Hristos  cel  înviat 
din  morţi  s’a  îndeplinit  pe  faţă  mai  întâi  în  armată. 
Steagurile  ce  Ie- au  purtat  ostaşii  împăratului  Constantin 
aveau  pe  ele  monogramul  lui  Hristos! 

Dr.  Nicolae  Bălan. 

Trei  episcopi  vechi  ai  Orăzii  Mari. 

In  manifestul  din  4  Martie  1695  al  împăratului 
Leopold  I,  cu  care  se  dă  voie  patriarhului  din  Carloviţ, 
Arseniu  Cernovici,  ca  să-şi  organizeze  ierarhia  nouă, 
se  face  amintire  de  Efrem  Beniamin  (Baniamin),  epis¬ 
copul  Orăzii  şi  Agriei  1  (Eger). 

Cine  a  precedat  şi  cine  a  urmat  Ia  Oradea-mare 
lui  Efrem,  din  lipsă  de  date  nu  putem  şti. 

Istoricii  noştri  spun,  —  însă  fără  a  se  răzimâ  pe 
vreo  dovadă,  —  că  Efrem  încă  în  anul  numirii  sale  a 
şi  răposat. 

Fie  oricum,  pentru  curiozitatea  noastră  de  acum 
ajungă  şi  atâta  numai,  că  cel  puţin  ştim  numele  titula¬ 
rului  dintre  anii  1710 — 1713.  Pe  acesta  îl  cheamă  Petru 
Hristofor  şi  e  veşnicit  pentru  posteritate  de  colegul  său 
mai  tiner,  Meletie  Kovâcs,  primul  arhiereu  unit  al  Oră- 
zii-mari. 

Kovâcs,  în  buletinul  oficial,  prezentat  episcopului 
latin  al  Orăzii-mari  despre  vizita  canonică  din  anul  1752, 
făcută  în  ţinutul  Beliului,  scrie,  că  preotul  Ioan  Pop  din 
parohia  Nyârmos,  când  cu  redactarea  îndatinatului  sumar,3 
la  întrebarea  stereotipă,  că  cine  şi  când  l’a  hirotonit 
întru  presbiter,  spune  că,  cam  cu  vr’o  40  de  ani  în  urmă 
l’a  sfinţit  la  Oradea-mare  Petru  Hristofor,  episcopul 
Orăzii-mari  («Christofor  Peter  vâradi  vladika»). 3 

Se  ştie  azi,  tot  numai  în  urma  lui  Bunyitay,  ca¬ 
nonic  latin  în  Oradea-mare  şi  membru  al  academiei 

1  Szalay  Lăszlb  «A  magyarorszăgi  szerb  telepek*.  Pest  1861  pag.  135. 

a  Actul  original  unguresc  iscălit  de  Kovâcs  şi  cu  pecete,  se  află  până 
azi  în  bună  stare  la  arhiva  diecezii  latino-catolice.  E  de  21  coaie  format 
folio.  Patru  coaie  din  urmă  blance. 

1  Bunyitay  Vince  «Biharmegye  olăhjai  s  a  vallâs  unio».  Budapest 
1892  pag.  36  cu  nota  3;  37;  60  cu  nota  2;  61;  62. 

maghiare,  că  pe  la  1710,  ţinutul  Biinşului,  se  lăpâdase 
pe  deantregul  de  unire,  care  departe  de  a-i  aduce  vreo 
uşurare,  din  contră:  îi  mai  zeciuiâ  şi  puţinul  câştig  al 
sudoarei  feţei  subte  şi  arse! 

Mihai  Kebell,  vicarul  capitular,  cu  data  29  Maiu 
1711,  scrie  din  Oradea-mare  episcopului  nou  numit,  dar 
neîntrodus  încă,  lui  Emeric  comite  de  Csâky,  !a  Szepes- 
mindszent,  că  a  călătorit  printre  cei  scăzuţi,  dar  «nu 
cu  multă  mângâiere,  căci  s’au  declarat  rupt  ales,  cumcă 
nu  se  vor  întoarce,  până  nu  vor  primi  ordin  dela  epis¬ 
copul  grec  (şi  şizmatic)  Affatim  din  Muntenia»,4 

Din  împrejurarea,  că  Biinşenii  se  provoacă  la  exarhul 
Antim  Ivireanul,  trebue  să  dăm  cu  socoteala,  că  acest 
răspuns  batjocoritor  a  fost  pus  în  gura  lor  de  însuşi 
episcopul  Petru  Hristofor  şi  că  pe  el  îl  va  fi  trimis  la 
Oradea-mare  tot  numai  numitul  mitropolit  al  Ungro- 
vlahiei. 

Almanahul  ierarhiei  sârbeşti  ungurene,  nu  înregi- 
stiează  numele  lui  Petru  Hristofor. 

Dacă  se  şi  rupe  cu  Petru  Hristofor  seria  episco- 
pilor  orădani  ortodocşi  —  învieze,  crească  şi  înflorească 
în  curând  seria  a  11-a.  Deşi  episcopul  latin  apucase  a 
străluci  prea  tare,  decât  ca  să  mai  rămână  niţică  umbră 
şi  pentru  aciuirea  modestă  a  unui  episcop  ortodox,  to¬ 
tuşi  Klio  mai  pomeneşte  de  un  episcop  anonim ,  călător 
(perideuta)  prin  Bihor,  încă  înainte  de  primul  episcop 
cunoscut  cu  numele  până  acum,  adecă  înainte  de  Efrem 
Beniamin.  Pe  Ia  anul  1664,  adecă  pe  vremea  când 
Oradea  cu  jurul  ei  eră  smulsă  de  sub  stăpânirea  prin¬ 
cipelui  ardelean  şi  prefăcută  în  paşaiic  turcesc,  episcopul 
misionar  «râcz  Lagyika *  trimis  de  patriarhul  Ţărigradului 


4  Idem  ibidinem:  35  şi  nota  2;  36.  Epistola  lui  Kebell  în  arhiva  epis¬ 
copală,  respective  parohială,  din  Szepesmindszent;  fascicolul  Vili  Nr.  289. 

şi  înzestrat  cu  «salvus  conductus»  dela  marele  vizir,  cu- 
trieră  sănătos  şi  vesel  regiunile:  Elesd,  Popmezeu  şi 
Biinş.  Insă  Românii,  negreşit  aţâţaţi  de  calvini,  nu-1  în- 
timpinau  cu  dragoste  pretutindenea;  care  desigur  nu 
veniâ  numai  iată  aşa  în  numele  Domnului,  ca  să  pă¬ 
zească  legea,  ci  mai  vârtos  ca  să  calce  el  cu  biruri  şi 
birşaguri,5  pe  toţi  preoţii,  chinejii  şi  libertinii,  cari  ar 
nesocoti  legea  Domnului. 

Dela  toată  «porta»  (de  fum)  2  polture,6  de  fiecare 
bisericuţă  cel  puţin  4  fi.  Un  preot  avea  să  plătească 
2  fl.,  dar  pe  mulţi  îi  trăgea  până  şi  40  fl.  şi  mai  bine. 

Preoţii  bigami,  dacă  nu  preferiau  să  fie  separaţi  de 
concubinele  lor,  aveau  a  da  arhiereului  până  la  40  ta¬ 
leri,  la  din  contră  erau  răspopiţi  fără  nici  o  milă.  Mai 
aveau  apoi  aceşti  preoţi  să  plătească  câte  60  de  bani 
şi  atunci,  când  li  se  năştea  vreun  băiat  ori  fetiţă  nele¬ 
gitimă.  Episcopul  mai  incassă  această  sumuliţă  şi  atunci, 
când  preotului  i  se  întâmplă  să-i  moară  concubina. 

Părţile  cari  se  divorţau,  plăteau  una  fiecare  câte 
12  fl.  7 

Nu  pot  află  dacă  la  acest  episcop  se  refereşte  un 
martor  dela  cercetarea  frământărilor  bisericeşti  din  vara 
a.  1727,  laicul  Ioan  Martin  din  Chişlaz,  când  mărturi¬ 
seşte:  «că  după  răsboiul  cu  turcii,  în  ţinutul  acesta 
preoţii  au  început  să-i  înveţe  legea  calvină,  dar  după 
aceea  venind  pe  aici  un  episcop  român  (olâh  Pîispok 
erkezven  ide)  a  pedepsit  şi  bătut  pe  astfel  de  preoţi,  şi 
de  atunci  nu  se  mai  învaţă  legea  calvină».8 

s  T.  V.  Păeăţian,  «Istoriografii  vechi,  istoriografii  noi».  Sibiiu  1904 
pag.  25. 

6  O  poltură  (vulgo  potorâ)  avea  3  fileri.  Nilles  «Symbotae»  I  pag. 
446  cu  nota  1. 

’  Epistola  sincronă  a  lui  Toma  Kisfalvy  în  revista  «Magyar  Sion» 
VI  Strigon  pag.  834-836.  Bunyitay  ibid.  32  cu  nota  1 :  33  şi  34. 

8  Firu,  Biser.  etc.  o.  c.  pag.  34. 

In  istorie  deci  până  acum  se  ştie  de  3  episcopi  or¬ 
todocşi  ai  Orăzii-tnari. 

La  doi  le  ştim  şi  numele,  pe  când  numele  celui 
mai  vechiu  nu  ni  s’a  păstrat. 

Până  în  9  Martie  1892,  se  ştia  numai  de  Efrem 
Beniamin.  La  data  aceasta  vorbind  Bunyitay  în  şedinţa 
academiei  maghiare  din  Budapesta  despre  românii  bi- 
horeni  şi  unirea  lor  religioasă,  pe  lângă  alte  multe  date 
noi  şi  importante,  ni-a  destăinuit  informaţiuni  şi  despre 
aceşti  doi  episcopi  necunoscuţi.  Gruia. 


Societăţi  pentru  cultivarea  raporturilor  in¬ 
ternaţionale  şi  a  uniunii  bisericeşti.1 

In  anii  din  urmă  s’au  înfiinţat  mai  multe  societăţi 
cu  scopul  de-a  lucră  la  apropierea  dintre  diferite  popoare 
şi  biserici.  Pe  urma  răsboiului  activitatea  acestor  socie¬ 
tăţi  s’a  întrerupt  ori  chiar  sistat  cu  totul. 

Cea  mai  însemnată  societate  germano-engleză  de 
acest  fel  a  fost  întemeiată  în  anul  1909  şi  se  numea: 
«  Comitetul  bisericesc  pentru  cultivarea  raporturilor  de  prie • 
tinie  între  Britania  şi  Germania».  Dela  anul  1913  în¬ 
coace  acest  comitet  a  publicat  şi  un  organ  al  său  sub 
titlul:  « Die  Eiche »,  care  şi-a  fixat  următorul  program: 
In  lupta  dintre  popoare  să  lucreze  în  interesul  păcii  prin 
trezirea  conştiinţei  creştine;  să  clarifice  şi  să  combată 
neînţelegerile  ce  se  găsesc  între  Englezi  şi  Germani,  în 
deosebi  în  cercurile  bisericeşti;  să  facă  cunoscute  rezul¬ 
tatele  lucrării  pentru  pace  în  ambele  ţâri  şi  să  pună  bază 
pentru  o  prietinie  anglo-germană  pe  teren  economic; 
prin  articole  despre  chestiunile  bisericeşti,  teologice  şi 

1  După  i Internaţionale  Kirchliche  Zeitschrift».  1915  Nr.  2. 

sociale  să  dee  informaţiuni  asupra  vieţii  religioase  din 
Anglia;  să  întărească  raporturile  dintre  cele  două  po¬ 
poare  prin  comunitatea  şi  schimbul  de  idei  între  ele  etc. 
In  timpul  scurt  cât  a  apărut  revista,  comitetul  a  pus  se¬ 
rioase  silinţe  să  realizeze  acest  bogat  program. 

Numărul  membrilor  comitetului  creştea  mereu;  nu¬ 
mai  preoţi  protestanţi  făceau  parte  dintr’ânsul  peste  3000. 
In  8  Aprilie  s’a  ţinut  un  congres  al  prietinilor  acestui 
comitet  la  Londra,  iar  în  28  Aprilie  1914  s’a  ţinut  un 
congres  al  comitetului  la  Berlin.  Cu  ocazia  acestor  con¬ 
grese  s’au  rostit  din  ambele  părţi  discursuri  frumoase, 
în  cari  se  accentua  prietinia  dintre  cele  două  popoare. 
Numărul  de  pe  Iulie  1914  a  revistei  «Eiche»  a  adus 
acele  discursuri,  dar  numărul  următor,  de  după  declararea 
răsboiului,  nu  mai  vorbeşte  despre  scopul  special  ur¬ 
mărit  până  atunci,  ci  aduce  o  declaraţiune  a  redacţiei, 
în  care  se  spune  că  revista  va  apare  mai  departe  ca 
organ  pentru  etica  socială  şi  internaţională  şi  pentru 
stabilirea  de  raporturi  prietineşti  între  biserici. 


In  urma  răsboiului  şi- a  întrerupt  apariţia  revista 
« Mesrop »,  organul  societăţii  germano- armeneşti,  care  abia 
începuse  să  apară.  Această  societate  s’a  desvoltat  din 
alta  mai  veche  şi  îşi  pusese  de  scop  să  contribue  Ia 
încheierea  unor  strânse  legături  între  poporul  german  şi 
cel  armenesc.  In  fruntea  societăţii  se  găsea  un  comitet 
compus  din  învăţaţi  germani  şi  armeni,  cari  petrec  în 
Germania.  In  Decemvrie  trecut  societatea  a  declarat,  că 
după  ivirea  răsboiului  dintre  Rusia  şi  Turcia  nu  mai 
poate  păşi  în  publicitate  fără  să  se  pronunţe  asupra  ati¬ 
tudine!  Armenilor  faţă  de  cele  două  partide  ce  se  răs- 
boiesc.  Şi  e  inoportun  să  se  pronunţe  în  această  chestie, 
pentrucă  poporul  armenesc  stă  sub  puterea  ambelor 


152 


puteri  ce  se  bat.  Dela  ivirea  răsboiului  încoace  socie¬ 
tatea  desvoaltă  o  foarte  folositoare  activitate,  pentru  ca 
să  uşureze  traiul  Armenilor  cari  se  găsesc  în  Germania. 

Se  iniţiase  şi  o  societate  germană-grecească  pentru 
cultivarea  raporturilor  între  Germania  şi  Grecia.  Această 
societate  voia  să  adune  membrii  din  toate  cercurile  so¬ 
ciale  şi  aparţinători  oricăror  confesiuni,  iar  cu  începere 
dela  anul  nou  1915  proiectase  să  scoată  o  revistă  cu 
titlul:  «Elada».  Dela  izbucnirea  răsboiului  nu  s’a  mai 
auzit  nimic  despre  această  societate. 

Mai  mult  zvon  au  făcut  despre  sine  societăţile  în¬ 
fiinţate  cu  scopul  de  a  mijloci  o  apropiere  între  angli¬ 
cani  şi  ortodocşi.  In  Anglia  existau  de  mult  timp  două 
societăţi  de  acest  fel.  In  anul  1864  s’a  înfiinţat  o  Aso¬ 
ciaţie  bisericească  răsăriteană  (Easten  Church  Association), 
din  care  făceau  parte  anglicani  şi  ortodocşi  de  seamă 
şi  care-şi  pusese  de  scop  să  facă  cunoscute  în  Anglia 
stările  bisericeşti  din  Orient  şi,  fără  să  se  cugete  la  ten¬ 
dinţe  proselitiste,  să  pregătească  calea  pentru  o  comu¬ 
niune  bisericească  între  anglicani  şi  ortodocşi.  Dar  deo¬ 
dată  cu  moartea  celor  mai  zeloşi  membrii  ai  ei,  după 
anul  1874  această  societate  a  lâncezit,  până-ce  în  anul 
1893  a  fost  organizată  din  nou  şi  de  atunci  încoace  a 
publicat  o  întreagă  serie  de  scrieri. 

O  deosebită  însemnătate  a  avut  o  altă  societate, 
înfiinţată  la  anul  1906:  « Anglican  and  Eastern-Orthodox 
Churches  Union».  Această  societate  şi-a  ţinut  în  ziua  de 
22  Octomvrie  1914  al  8-lea  congres  anual.  Congresul 
s’a  început  cu  o  liturghie  solemnă  şi  cu  cântări  grego- 
riane,  în  biserica  St.-Mary-le-Bow.  Predica  a  ţinut-o  epis¬ 
copul  Dr.  Bury.  In  şedinţa  la  care  s’au  tratat  chestiu¬ 
nile  administrative  ale  societăţii,  au  fost  realeşi  prezi- 

denţii  de  onoare  de  până  atunci:  arhiepiscopul  Aga - 
tanghel  dela  laroslav  şi  episcopul  anglican  Dr.  Blyth , 
din  Ierusalim.  Contopindu-se  cu  această  societate  sora 
ei  mai  veche  «Eastern  Church  Association»,  preşedin¬ 
tele  acesteia  Mr.  Riley  a  fost  ales  vice-preşedinte  al 
societăţilor  astfel  împreunate.  Locul  episcopului  Dr. 
Blyth,  care  muri  curând  după  congres,  l-a  ocupat  epis¬ 
copul  de  Londra.  Societăţile  contopite  poartă  titlul  «The 
Anglican  and  Eastern  Association ».  Scopul  asociaţiei  a 
fost  precizat  în  următorul  concluz: 

«Societatea  are  scopul  de-a  întruni  în  sânul  ei 
membrii  de-ai  bisericei  anglicane  şi  de-ai  celei  ortodoxe 
răsăritene:  1.  pentruca  să  promoveze  cunoaşterea  mai 
apropiată,  simpatiile  şi  raporturile  amicale  dintre  ambele 
biserici,  2.  pentruca  să  se  roage  şi  să  lucreze  la  reunirea 
bisericilor  şi  3.  să  promoveze  studiul  creştinismului  ră¬ 
săritean». 

Cu  ocazia  congresului  s’a  ţinut  şi  o  întrunire  pu¬ 
blică,  pe  care  a  prezidat-o  episcopul  de  Londra.  în  vor¬ 
birea  de  deschidere,  acesta  a  declarat  că  se  simte  foarte 
măgulit,  că  ocupă  de  data  aceea  scaunul  prezidial,  căci 
evenimentele  mari  ai  căror  martori  suntem,  ar  fi  încheiat 
o  strânsă  legătură  de  iubire  între  biserica  Rusiei  şi  a 
Angliei.  El  crede  că  acum  nu  mai  e  vorba  de  împărăţia 
britanică,  ci  acum  se  tratează  de  viitorul  religiunei  lumii, 
de  viitorul  religiunii  întrupării  lui  Dumnezeu.  Pentru 
Englezi  şi  pentru  Ruşi  e  o  fericire  că  stau  umăr  la  umăr 
în  această  luptă.  A  făcut  apoi  amintire  de  călătoriile  ce 
le-a  făcut  în  Orient,  unde  a  fost  primit  cu  simpatie,  atât 
în  Rusia,  cât  şi  la  patriarhii  din  Ierusalim  şi  Antiohia. 
A  luat  în  urmă  cuvântul  episcopul  Dr.  Bury,  care  încă 
a  vorbit  despre  impresiile  ce  le-a  primit  cu  ocaziunea 

vizitelor  ce  le-a  făcut  pe  la  arhiepiscopii  şi  episcopii 
din  Rusia. 

Revista  « Internationale  Kirchliche  Zeitschrift» ,  de 
unde  luăm  pe  dea-întregul  informaţiunile  din  acest  ar¬ 
ticol,  se  întreabă,  că  oare  nu  stă  în  legătură  cu  aceste 
evenimente,  articolul  publicat  în  «Osservatore Romano», 
dela  29  Oct.  1914  de  «P.  G.  B.  missionario»,  în  care 
se  spune  cât  de  viu  s’au  interesat  cei  din  urmă  trei 
papi  de  ataşarea  bisericilor  răsăritene  «disidente»  la 
papism.  Insă  patriarhii  din  Constantinopol  au  respins 
toate  invitările  papilor.  Patriarhul  Antim  V  i-ar  fi  scris 
chiar  papei  Leon  XIII:  <Odată  pentru  totdeauna:  dă-ne 
nouă  pace;  despre  o  unire  noi  nu  vrem  să  ştim  nimic», 
totuş  aceasta  n’a  oprit  pe  Piu  X  să  le  aducă  Răsări- 
tenilor  Ia  cunoştinţă  cât  de  mult  îi  iubeşte  el  şi  cât  de 
mult  doreşte  să  fie  şi  ei  cu  dânsul  asigurându-i  că  le 
va  păstră  ritul  şi  particularităţile  bisericeşti.  Prin  urmare 
papii  sub  unirea  cu  Roma  nu  înţeleg  o  unire  adevărată, 
ci  o  supunere  sub  jurisdicţiunea  papală.  Intre  astfel  de 
împrejurări  —  adăogăm  noi  —  de  o  «unire»  a  bise¬ 
ricii  ortodoxe  cu  papismul,  pentru  cei  cari  cunosc  gra¬ 
vitatea  chestiunii,  nici  vorbă  nu  poate  fi.  Patriarhul 
Antim  aveâ  tot  dreptul  cu  răspunsul  categoric  ce  l-a 
trimis  papei. 

Şi  într’un  congres  al  societăţii  «Englisch  Church 
Union»  dela  25  Noemvrie  a  fost  discutată  chestiunea 
raportului  bisericesc  faţă  de  Răsărit.  Preşedintele  acestei 
societăţi  e  Lordul  Halifax,  care  de  multă  vreme  a  folosit 
orice  ocazie  pentru  o  apropiere  între  biserica  anglicană 
şi  cea  romană.  Mr.  W.  J.  Birbeck,  care  trece  de  cel  mai 
bun  cunoscător  al  istoriei  ruseşti,  a  vorbit  despre  starea 
naţiunei  şi  a  bisericei  ruseşti.  Celelalte  vorbiri  ce  s’au 

ţinut  cu  ocazia  acelui  congres  s’au  ocupat  de  rapor¬ 
turile  bisericeşti  din  Apus. 

Un  mirean,  cu  numele  Mr.  Bischoff,  a  prezentat 
un  program  nou  pentru  « Church  Union».  Propunătorul 
a  recunoscut,  că  în  urma  silinţelor  puse  de  «Englisch 
Church  Union»,  s’au  îndulcit  mult  raporturile  anglicanilor 
cu  romano-catolicii,  dar  că  atât  numai  nu  e  destul,  ci 
societatea  trebue  să  se  întrepună  pentru  catolicismul 
roman  în  întregimea  lui,  orice  opoziţie  ar  întâmpină. 
Mai  înainte  «E.  C.  U.»  încă  avea  un  program  constă- 
tător  din  6  puncte ;  acum  încă  trebue  precizat  programul 
ei  în  6  puncte.  Aceste  «six  points»  formulate  de  pro¬ 
punătorul  Mr.  Bischoff,  sunt  de  următorul  cuprins: 

1.  Expunerea  sacramentului  sftei  cuminecături.  2. 
Introducerea  rugăciunilor  cătră  preacurata  Fecioară,  în 
forma  unor  servicii  religioase  publice.  Aceasta  va  aduce 
cu  sine  propoveduirea  dogmelor  referitoare  la  preacu¬ 
rata  fecioară  şi  va  îndemnă  pe  creştini  să  se  îndrepte 
în  rugăciunile  lor  cătră  dânsa  —  lucruri  fără  de  cari  ni¬ 
menea  nu  poate  fi  catolic  bun.  3.  Dreptul  de-a  folosi 
la  liturghie,  în  locul  limbei  poporului,  limba  latină.  4. 
Introducerea  ordurilor  monahale  contemplative.  Eu  cred 
că  nu  se  găseşte  în  această  sală  nimenea  care  în  aceste 
săptămâni  dureroase,  să  nu  fi  simţit  trebuinţa  ca  Anglia 
să  aibă  mai  mulţi  bărbaţi  şi  mai  multe  femei,  cari  să  se 
dedice  cu  totul  rugăciunei  şi  meditaţiei.  5.  Preoţime  ce¬ 
libatară.  Mă  voiu  miră,  de  vă  voiu  puteâ  câştigă  pentru 
acest  punct.  Dar  pentru  ţinta  ce  o  am  eu  în  vedere 
acest  punct  e  o  necesară  punte  de  trecere.  Chestiunea 
îşi  are  greutăţile  ei,  eu  rog  însă  congresul  să  recunoască 
acest  punct  măcar  ca  un  ideal.  6.  Cele  cinci  puncte  de 
până  acum  sunt  numai  o  introducere  şi  pregătire  pentru 
al  şaselea:  restabilirea  pe  faţă  a  raporturilor  noastre  cu 
scaunul  roman».  12 • 

Lordul  Halifax  a  făcut  mai  multe  obiecţiuni  în  contra 
acestor  propuneri,  cari  au  provocat  şi  în  pressă  o  dis¬ 
cuţie  destul  de  vie.  întoarcerea  la  catolicismul  medieval 
care  se  cere  prin  aceste  propuneri,  au  explicat-o  cei  mai 
mulţi  ca  fiind  izvorîtă  din  aversiunea  faţă  de  protestantism 
şi  că  autorul  propunerii  consideră  sosit  momentul,  deo¬ 
dată  cu  acest  răsboiu,  ca  biserica  anglicană  să  se  apropie 
de  Roma  papistă. 

Vedem  deci  cum  răsboiul,  parte  a  făcut  să  înceteze 
lucrarea  unor  societăţi  pentru  apropierea  dintre  popoare 
şi  biserici,  parte  a  trezit  noui  nădejdi  în  alţii,  în  direcţi¬ 
unea  unor  asemenea  apropieri.  In  tot  cazul  timpul  nu 
e  potrivit  pentru  astfel  de  lucrări  cari  reclamă  condiţii 
pacinice.  Să  vedem  ce  va  fi  după  răsboiu! 

Dr.  N.  Bălan. 


Predică  de  Introducere  în  parohie. 

Prea  Onorate  D-le  Protopresbiter ! 

Iubiţi  Creştini/  Fraţilor! 

Sf.  evanghelist  loan  ne  spune  în  Evanghelia  sa,  că 
Mântuitorul  Hristos  venind,  după  înviere,  în  mijlocul 
învăţăceilor  săi,  cari  erau  adunaţi  într’o  casă  din  Ierusalim, 
le-a  zis:  «Pace  vouă,  precum  m’a  trimis  pe  mine  Tatăl 

şi  eu  vă  trimit  pe  voi _  Luaţi  Duh  Sfânt.!»  (loan  20, 

21—22). 

Cu  cuvintele  acestea  a  trimis  mântuitorul  pe  apo¬ 
stolii  săi  ca  să  răspândească  învăţătura  legii  creştine  în 
toată  lumea  şi  la  toată  zidirea.  Tot  cu  cuvintele  acestea 
au  trimis  şi  apostolii  pe  ucenicii  lor,  pe  preoţi,  ca  să 
răspândească  legea  creştină,  să  înveţe  pe  oameni  din  toate 
timpurile  şi  din  toate  locurile  înţelepciunea  Evangheliei 

creştine,  prin  darul  şi  puterea  Duhului  sf.,  care  le-a  dat 
curajul  şi  priceperea  de-a  străbate  în  gând  şi  în  inimi... 
«Precum  m’a  trimis  pe  mine  Tatăl  şi  eu  vă  trimit  pe 
voi»...  «Luaţi  Duh  Sf.!»  în  aceste  cuvinte  se  cuprinde 
dovada  temeiului  dumnezeiesc  a  slujbei  preoţiei,  a  slujbei 
pe  care  începând  cu  ziua  de  azi  vin  ca  să  o  săvârşesc 
în  mijlocul  D-voastre. 

în  această  clipă,  când  pentru  întâia  dată  stau  îm¬ 
brăcat  în  odăjdiile  sfintei  slujbe,  înaintea  acestui  sf.  altar, 
gândul,  credinţa,  care  mă  străbate  este,  că  vin  să  plinesc 
o  chemare,  să  primesc  o  slujbă,  care  este  aşezată  însuş 
de  Dumnezeu,  pentru  folosul  oamenilor.  îmbrăcându-mă 
în  vestmintele  sfinte  ale  sfintei  slujbe  dumnezeeşti,  cari 
închipuesc  vestmintele  împăratului,  ale  păstorului  mare, 
ale  mântuitorului  nostru  lisus  Hristos:  «Sufletul  meu 
se  bucură  întru  Domnul,  că  m’a  îmbrăcat  în  vestmântul 
mântuirii  şi  cu  haina  veseliei  m’a  împodobit . . . ,  sufletul  meu 
se  bucură  şi  binecuvintează  pe  Dumnezeu,  «celce  mă  în¬ 
vinge  cu  putere  şi  a  făcut  fără  prihană  calea  mea,  celce 
îndrepteazâ  paşii  mei  cu  ai  cerbului  şi  peste  cele  înalte 
mă  pune» ... 

Fiind  înzestrat  cu  sf.  dar  al  preoţiei  primesc  astăzi, 
iubiţi  creştini,  însărcinarea  de  a  răspândi  roadele  acestui 
dar  în  această  comună.  Starea  mea  sufletească  când 
primesc  această  însărcinare  se  aseamănă  cu  starea  su¬ 
fletească  a  unui  ostaş,  care  pleacă  la  răsboiu,  pleacă  în 
luptă.  Ostaşul  pleacă  la  porunca  împăratului,  cu  gândul, 
cu  nădejdea  să  învingă,  să  cucerească,  să  ridice  slava 
împărăţiei  şi  mărirea  numelui  împăratului  său.  Preotul 
încă  este  un  ostaş.  Adevărat,  nu  un  ostaş,  care  se  luptă 
cu  armele  ucigătoare  ale  manilor  omeneşti,  ci  un  ostaş, 
care  are  să  se  lupte  cu  arma  Duhului,  care  este  cuvântul 
lui  Dumnezeu  (Ap.  Pavel,  Efeseni,  6,  17). 

împărăţia,  pentru  care  are  să  se  lupte  preotul,  este 
împărăţia  lui  Dumnezeu,  care  trebuie  să  vie  pe  pământ 
şi  să  se  sălăşluiască  între  oameni.  Iar  împăratul,  al  cărui 
nume  are  să-l  facă  a  fi  slăvit,  a  cărui  mărire  are  a  o  vesti  şi  ale 
cărui  porunci  are  ale  face  să  fie  ascultate:  este  Dumnezeu, 
este  Mântuitorul  Hristos.  Pentru  aceea  zice  şi  Apostolul 
Pavel:  «Tu  te  luptă  ca  un  bun  ostaş  al  lui  Hristos!» 

Dacă  preotul  este  un  ostaş,  care  are  menirea  de-a 
luptă  pentru  lăţirea  împărăţiei  lui  Dumnezeu,  urmează, 
că  chemarea  lui,  chemarea  preoţească,  în  care  prin  voia 
lui  Dumnezeu  întru  şi  eu  acum,  este  pe  cât  de  însem¬ 
nată  şi  măreaţă,  pe  atât  de  grea.  Căci  nu  puţin  lucru 
este  a  fi  în  slujba  lui  Dumnezeu,  a  vesti  legile  lui  Dum- 
nezu.  Cu  foarte  mare  răspundere  este  împreunată 
chemarea,  de  care,  mărturisesc,  că  cu  frică  şi  cu  cu¬ 
tremur  mă  apropiu,  de  a  lăţi  împărăţia  lui  Dumnezeu 
între  oameni  de  a  face  să  stăpânească  în  gândul  şi  fap¬ 
tele  lor  legile  şi  poruncile  împărăţiei  lui  Dumnezeu. 

I.  C.!  Din  mânile  P.  On.  Domn  Protopresbiter  am 
primit  astăzi  sfânta  Evanghelie,  cartea  care  cuprinde  cu¬ 
vântul  lui  Dumnezeu.  Aceasta  este  arma  în  lupta,  ce 
am  să  o  port. 

în  sfânta  Scriptură  însă  chemarea  preotului  se  asea¬ 
mănă  nu  numai  cu  chemarea  unui  ostaş,  ci  şi  cu  che¬ 
marea  unui  păstor,  după  cuvintele  Mântuitorului:  «Eu 
sunt  păstorul  cel  bun!»  (loan,  10)  ...«Păstorul  cel  bun 
sufletul  şi-l  pune  pentru  oi»  (loan  10,  11).  EI  merge 
înaintea  oilor  şi  oile  îl  urmează,  căci  îi  cunosc  glasul 
(loan  10,  3—4).  Păstorul  cel  bun  poartă  oile  în  păşunea 
cea  bună  (loan  10,  9).  «Iară  năimitul  şi  care  nu  este 
păstor,  căruia  nu  sunt  oile  ale  lui,  vede  lupul  venind  şi 
lasă  oile  şi  fuge  şi  lupul  le  răpeşte  pe  ele  şi  risipeşte 
oile»  (loan,  10,  13).  Păstorul  adevărat  —  se  zice  tot  în 


sf.  Scriptură  (Luca  15,  3 — 7)  —  pierzând  din  100  de  oi 
una,  lasă  pe  cele  99  şi  se  duce  să  caute  pe  cea  pierdută, 
mare  grijă  având  ca  să  nu  se  peardă  din  turma  sa  nici 
o  singură  oaie...  Preotul  încă  este  un  păstor:  păstorul 
sufletesc  al  turmei  celei  cuvântătoare,  al  credincioşilor 
lui  încredinţaţi.  Precum  păstorul  cel  bun  poartă  turma 
sa  în  păşunea  cea  bună,  astfel  şi  preotul  are  datoria 
a-şi  purtă  turma  sa  cuvântătoare,  pe  credincioşii  săi,  prin 
câmpiile  cele  înverzite  ale  cunoştinţii  de  Dumnezeu;  are 
să-i  hrănească  cu  hrana  cea  de  lipsă  sufletului  a  învăţă¬ 
turii,  a  luminii  Evangheliei  creştine ;  are  a-i  feri  de  mlaştinile 
necredinţii,  de  buruenile  cele  rele  ale  învăţăturilor  rătă¬ 
cite,  cari  pricinuesc  boale  trupeşti  şi  sufleteşti  şi  ade¬ 
seori  şi  moarte.  Precum  păstorul  adevărat  trebue  să-şi 
grijească  turma  de  lupii  cei  răpitori  tot  astfel  şi  preotul 
are  datoria  a-şi  griji  turma  sa  cuvântătoare  de  oamenii 
cei  răi,  cari  ca  şi  lupii  răpitori,  vin  —  adeseori  în  piele 
de  oaie  —  cu  gânduri  dujmane  de  a  ademeni,  de  a  răpi 
şi  nimici. 

Şi  precum  păstorul  adevărat  merge  şi  caută  oaia 
cea  rătăcită,  care  s’a  pierdut  din  100  de  oi,  tot  astfel 
şi  preotul  are  datoria  să  nu  lase  a  se  pierde,  a  fi  rătăcit 
nici  unul  din  credincioşii  lui,  căci  el  este  răspunzător 
înaintea  lui  Dumnezeu  pentru  sufletul  fiecăruia,  dupăcum 
un  părinte  este  răspunzător  pentru  fiii  săi.  «Sângele  celui 
fără  de  lege  din  mâna  ta  îl  voiu  cere»,  —  îi  zice  preo¬ 
tului  Dumnezeu,  prin  cuvintele  prorocului.  (Ezehil  3,  20). 

I.  C.l  Ca  un  ostaş  al  împărăţiei  lui  Dumnezeu  şi 
ca  un  păstor  sufletesc  al  Dumnivoastre,  vin  eu  astăzi 
în  mijlocul  Dumnivoastre.  Vin  cu  nădejdea  şi  cu  credinţa 
ostaşului,  care  îşi  dă  seama,  că  pentruce  are  să  lupte, 
a  cui  poruncă  are  să  o  plinească.  Vin  însă  şi  cu  dra¬ 
gostea  păstorului  pentru  turma  sa.  Chemarea,  ce  mă 

aşteaptă  ştiu,  că  este  grea,  ştiu  că  numai  prin  muncă 
neobosită,  prin  muncă  adevărată ,  o  voiu  putea  împlini. 
Pentrucă  celce  voieşte  să  înveţe  pe  altul,  trebuie  însuş 
să  tot  înveţe.  Zi  de  zi,  an  de  an,  trebuie  să  ispitească 
cărţi,  să  adune  învăţăminte  de  unde  numai  poate,  în  ce 
chip  albina  adună  mierea  din  fiecare  floare;  trebuie  să 
bage  bine  de  seamă  asupra  vieţii,  să  cunoască  firile  oame¬ 
nilor,  in  ce  chip  economul  trebue  să  cunoască  firea  pă¬ 
mântului,  pentrucă  numai  astfel  va  şti  ce  sămânţă  să 
samene  într’ânsul.  Şi  precum  economul  trebuie  să  ştie 
alege  uneltele  de  lipsă  pentru  lucrul  său,  tot  astfel  şi 
celce  voeşte  să  dea  altuia  învăţătură,  şi  mai  ales  preotul 
care  are  să  vestească  învăţătura  înţelepciunii  dumne¬ 
zeieşti,  trebuie  să  aibă  priceperea  de  a  alege  mijloacele 
potrivite  pentrucă  învăţămintele  pe  cari  le  împărtăşeşte 
să  şi  fie  primite.  Toate  acestea  se  pot  face  numai  prin 
silinţe  neobosite,  prin  muncă. 

Adevărat,  nu  prin  munca  palmelor  aspre,  ci  prin 
munca  minţii,  nu  prin  mijlocirea  uneltelor  făcute  de 
mâna  omenească,  ci  prin  mijlocirea  unei  unelte  mult 
mai  alese,  cu  care  însuş  Dumnezeu  a  înzestrat  pe  om, 
prin  mijlocirea  graiului;  nu  prin  lucrarea  corpului  tre¬ 
cător,  ci  prin  lucrarea  sufletului  vecinie  să  săvârşeşte 
munca  chemării  preoţeşti. 

Sf.  loan  Gură  de  aur,  gândindu-se  la  munca  su¬ 
fletească,  pe  care  are  a  o  săvârşi  preotul  şi  la  datorin- 
ţele  multe  şi  grele  ale  chemării  sale,  zice:  « Preotul  trebuie 
să  aibă  înţelepciune  multă  şi  înainte  de  înţelepciune  dar 
mult  dela  Dumnezeu »,  pentrucă  zice  acelaş  slânt  Părinte 
«preoţia  se  poartă  pe  pământ,  dar  are  un  fel  de  slujbe 
cereşti»  (Scrierea  despre  preoţie).  Şi  în  adevăr,  preotul 
pe  lângă  că  este  un  ostaş  al  lui  Dumnezeu  şi  păstor 
sufletesc  al  turmei  cuvântătoare,  el  este  şi  un  săvârşitor 

al  unor  slujbe  cereşti,  al  unor  servicii  îngereşti,  după 
cuvintele  sfinţilor  apostoli  Pavel  (I  Cor.  4,  1): 

«Aşa  să  ne  socotească  pe  noi  omul  ca  pe  nişte 
slugi  ale  lui  Hristos  şi  ispravnici  ai  tainelor  lui  Dum¬ 
nezeu :».  Preotul  este  mijlocitorul,  prin  ale  cărui  rugă¬ 
ciuni  şi  servicii  bisericeşti  se  împărtăşesc  creştinilor  da¬ 
rurile  cele  bogate,  binecuvântarea  şi  tainele  lui  Dum¬ 
nezeu,  cari  sfinţesc,  mângâie,  împacă  şi  unesc  sufletele 
oamenilor  cu  Ziditorul  lor,  cu  Dumnezeu. 

I.  C.!  Ca  săvârşitor  al  sfintelor  taine  şi  servicii  bi¬ 
sericeşti  mă  voiu  sili  a  fi  cu  cucernicia,  pe  care  o  cere 
însemnătatea  lor,  mă  voiu  năzui  a  vă  face  să  pricepeţi 
tot  mai  bine  înţelesul  şi  preţul  cel  mare  al  lor  pentru 
vieaţa  sufletească  a  fiecăruia  dintre  Dumneavoastră. 

Pentruca  munca  mea  de  preot  în  această  comună  să 
aducă  însă  roade,  am  lipsă,  iubiţi  creştini,  de  încrederea 
Dumnivoastre  faţă  de  mine,  de  încrederea  turmei  faţă 
de  păstor.  Gândul,  inima  şi  silinţele  mele,  începând  cu 
ziua  de  astăzi,  sunt  pentru  înaintarea  Dumnivoastre  în 
tot  ce  este  bine,  plăcut,  folositor  şi  frumos  înaintea  lui 
Dumnezeu  şi  a  oamenilor.  Vă  rog  ca  şi  gândul  şi  inima 
Dumnivoastre  să  fie  înţelegătoare  şi  iubitoare.  Sufletele 
Dumnivoastre  să  fie  acel  ogor  cald  şi  primitor,  în  care 
căzând  sămânţa  cea  bună  a  învăţăturilor  bune,  să  crească 
şi  să  aducă  roadă.  Prin  încredere  împrumutată,  prin 
bunăînţelegere  şi  unire,  am  nădejde,  că  multe  lucruri 
bune  se  vor  putea  face  în  această  parohie,  silindu-ne 
cu  hărnicie  spre  tot  binele,  toţi  de  o  potrivă  şi  cerând 
totdeauna  ajurorul  cel  puternic  al  iui  Dumnezeu. 

Cătră  El  mă  îndreptez  şi  eu  în  această  zi,  cu  pri¬ 
lejul  intrării  mele  în  sfânta  Sa  slujbă  şi-l  rog,  zicând: 

Doamne,  Dumnezeul  nostru,  celace  întru  iubirea 
Ta  de  oameni  cea  nemărginită  n’ai  lăsat  omenirea  a 

rătăci  până  în  sfârşit  în  noianul  neştiinţii  şi  al  fărăde¬ 
legilor,  ci  i  ai  trimis  mântuitor  şi  învăţător  al  poruncilor 
Tale  pe  unu!  născut  Fiul  Tău,  care  şi  înălţându-se  la 
Tine,  de  unde  a  venit,  a  pus  vestitori  ai  legii  Tale  pe 
apostolii  Săi,  cărora  le-a  trimis  de  sus  darul  Sf.  Duh 
al  înţelepciunii  şi  puterii:  Doamne,  caută  din  lăcaşul 
Tău  cel  preaînalt,  binecuvintează  întrarea  mea  în  slujba 
Ta  şi-mi  trimite  şi  mie  nevrednicului  urmaş  al  Aposto¬ 
lilor  înţelepciunea  şi  puterea  de  a  vesti  acestor  cre¬ 
dincioşi  ai  Tăi:  Legea  preasfântă  a  voiei  Tale  şi  mă¬ 
ririle  numelui  Tău,  acum  şi  în  toate  zilele  vieţii  mele. 

losif  Pop. 


v  Predică  pentru  timpul  răsboiului. 

Iubiţi  Creştini!  Când  urc  azi  amvonul,  o  fac  aceasta 
pentru  luminarea  sufletelor  şi  mângâierea  inimilor  voastre 
scârbite  de  întâmplările  grele  prin  cari  trece  azi  ţara 
noastră  întreagă. 

....Eră  într’o  Sâmbătă  seara,  când  dela  un  capăt 
al  ţării  până  la  celalalt  o  veste  străbate  cu  iuţeala 
fulgerului,  ducând  cu  sine  o  mare  însufleţire  «pentru 
patrie  şi  împărat»  deoparte,  iar  de  alta  frica  şi  cutre¬ 
murul  morţii. 

In  oraşe  şi  sate  aceasta  ştire  fu  primită  cu  mare 
înflăcărare.  Fiecare  cetăţean  când  o  auzi,  îşi  lăsă  lucrul 
din  mâni;  domnii  din  cancelarii  şi  meseriaşii  de  prin 
ateliere  dau  fuga  în  piaţă,  unde  mulţimea  agită  pentru 
răsboiu.  Telegraful  şi  telefonul  —  în  fiecare  oră  a  nopţii 
aceleia  spre  Duminecă  —  aduceau  noi  amănunte. 
In  oraşele  capitale,  gazetele  sunt  puse  la  tipar  în  ediţii 
speciale,  iar  pe  la  miezul  nopţii  mulţimea  agitată  ceteşte 

însetată  ştirile  despre  izbucnirea  răsboiului  între  mo¬ 
narhia  noastră  şi  regatul  sârbesc. 

In  dimineaţa  Duminecii  următoare,  deodată  cu  su¬ 
netul  clopotelor  cari  chiemau  pe  creştini  la  sfânta  bi¬ 
serică,  vestea  se  răspândeşte  şi  pe  la  sate.  Groaza  se 
face  văzută  pe  feţele  tuturor.  Năcazul  veni  pe  neaştep¬ 
tate,  tocmai  în  timpul  când  ţărănimea  eră  în  focul  lu¬ 
crului  de  câmp  —  datorinţa  faţă  de  patrie  trebue  însă 
împlinită.  Astfel  «din  câmp,  de  acasă,  dela  plug  plecat-au 
astăvară  —  vrednicii  noştri  plugari  cu  ochii  înlăcrămaţi 
şi  cu  faţa  întoarsă  cătră  cer,  unde  e  tronul  veşnic  al 
dreptăţii.  Să  mângăiau  bieţii  cu  voinţa  Atotputernicului 
D-zeu,  şi  Domnul  Cel  tare  în  răsboaie».  Deci  fie  voia 
Domnului!  Fierberea  şi  iritaţiunea  creştea  într’una. 
Bărbaţii  fac  feţe  gânditoare,  iar  femeile  mame,  soţii  şi 
surori  —  sunt  cuprinse  de  spaimă  la  auzul  tobelor,  cari 
aduc  la  cunoştinţă  plecarea  la  oaste. 

In  zilele  dintâi  ale  mobilizării  se  nădăjduia  însă 
din  partea  unora-  că  Serbia  îşi  va  recunoaşte  greşala 
şi  astfel  va  primi  şi  se  va  supune  în  cele  din  urmă 
condiţiilor  stipulate  pentru  fărădelegile  comise  contra 
Monarhiei.  Insă  voia  cea  mare  şi  neştiută  a  lui  Dumnezeu 
a  fost  şi  este  ca  năcazul  pornit  dela  vrăjmaşi  asupra 
noastră  să  nu  se  oprească  aci.  Firele  telegrafice  aduc 
într’una  ştiri  despre  alte  jertfe  nouă,  cari  ni  se  cer 
pentru  apărarea  patriei  şi  a  iubitei  noastre  glii  strămo¬ 
şeşti.  N’auziţi  voi  gemetele  bătrânei  Europe,  acum  când 
stau  faţă  în  faţă  cele  mai  puternice  împărăţii  şi  popoară 
ale  lumii?! 

Am  lăsat  ca  să  vă  treacă  pe  dinaintea  ochilor  aceste 
întâmplări  din  zilele  noastre  —  cari  le  auziţi  şi  voi,  iu¬ 
biţilor,  vorbindu-se  în  multe  feluri  —  pentruca  să  vi  le 

prezint  ca  o  urmare  a  unor  fărădelegi  cari  au  dăinuit 
în  sinul  omenimii  şi  aşa  şi  în  comuna  şi  ţinutul  nostru. 

Să  ştiţi  deci  iubiţilor!  că  nu  mi- aş  face  datorinţa, 
dacă  n’aş  folosi  prilejul  de,  a  Vă  învăţă  în  aceste  zile 
grele  îndemnându-vă  mai  ales  acum  ca  să  umblaţi  pe 
calea  cea  bună.  Acum  şi  firea  voastră  e  mai  aplicată 
la  sfaturile  bune,  cari  de  multeori  vi  s’au  dat  dela  acest 
loc.  —  Cătră  Tine  Doamne  mă  întorc,  rugându-te  ca 
sămânţa  ce  o  voiu  sămănâ  —  să  aducă  roade  bune  la 
vremea  sa! 

Despre  cauzele  acestor  năcazuri  şi  vremuri  grele 
voiesc  a  vă  cuvântă.  Fiţi  dar  cu  ascultare! 

In  cele  dintâi  veacuri  creştine,  creştinii  aveau  multe 
de  pătimit,  pentru  credinţa  lor,  din  partea  păgânilor. 
Cele  mai  .grele  chinuri  şi  pedepse  erau  croite  pe  seama 
acelora  cari  ascultau  învăţătura  cea  nouă,  pe  care  a 
adus-o  Mântuitorul  Hristos  în  lume.  Dar  nici  temniţele 
cele  mai  grele,  nici  moartea,  nici  bătăile,  nici  gurile 
leilor  —  cărora  creştinii  erau  aruncaţi  —  nu  aveau  pu¬ 
terea  de  a  despărţi  pe  creştini  de  învăţătura  cea  sfântă 
şi  bună.  Creştinii  sufereau  toate  acestea  cu  cea  mai 
mare  linişte,  mureau  cu  numele  lui  Hristos  pe  buze, 
fără  pic  de  ură  contra  păgânilor,  cari  îi  chinuiau  atât 
de  groaznic.  Nici  mucenicii  aceştia  n’au  fost  altceva 
decât  oameni  ca  şi  noi,  însă  credinţa  lor  cea  tare  şi 
lăpădarea  grijilor  lumeşti  i-a  apropiat  de  Dumnezeu 
într’atâta  încât  biserica  a  consfinţit  pe  seama  lor  anu¬ 
mite  zile  din  an  spre  a  fi  cinstiţi  de  noi  ca  nişte  luceferi 
ai  credinţei  şi  ca  pilde  ale  virtuţii.  Aceştia  ca  unii  cari 
sunt  mai  aproape  de  tronul  lui  D-zeu,  se  roagă  pentru 
noi  cerându-ne  iertare.  Departe  sunt  însă  timpurile  ace¬ 
stea  de  noi! 

Dar  azi  când  suntem  în  sfânta  biserică,  spre  a 
ascultă  cuvântul  lui  D-zeu,  să  facem  o  privire  asupra 

purtării  oamenilor  veacului  nostru  şi  să  vedem  cum  îşi 
îndeplinesc  ei  datorinţele  faţă  de  D-zeu  şi  faţă  de  dea- 
proapele,  —  să  vedem  cum  ascultă  ei  de  poruncile 
bisericeşti. 

Cam  peste  tot,  azi  putem  spune  că  oamenii  numai 
cu  numele  se  numesc  «creştini»,  însă  de  faptele  lor  s’ar 
ruşina  şi  păgânii.  Vă  aduceţi  aminte,  iubiţilor  mei,  de 
sfaturile  adresate  mai  ales  tinerimii  noastre  cu  altă 
ocaziune  tot  din  acest  loc.  Am  fost  deci  cu  multă  bă¬ 
gare  de  seamă  pentruca  să  văd  rezultatul  dorit.  Cu 
durere  trebue  însă  să  vă  spun  că  foarte  puţin  rod  au 
adus  acelea  sfaturi!  Nici  nu  mai  vorbesc  de  slaba  cer¬ 
cetare  a  sfintei  biserici;  căci  dacă  s’ar  rugă  Iui  D-zeu 
toţi  —  tineri  şi  bătrâni  —  afară  la  câmp,  la  lucrul  de 
toate  zilele,  dimineaţa  când  se  scoală  şi  seara  când  se 
culcă,  înainte  şi  după  mâncare,  în  aceste  zile  grele  nu 
ne-ar  fi  uitat  nici  D-zeu  pe  noi.  Nu  greşesc  când  afirm 
că  majoritatea  creştinilor  acestui  veac  atât  că  sunt  bo¬ 
tezaţi  şi  unşi  cu  sfântul  mir  şi  pânăce  ca  copii  cerce¬ 
tează  şcoala  —  mai  ţin  la  Duhul  credinţei.  Dela  această 
vârstă  începând,  pentru  foarte  mulţi  celelalte  Taine  ale 
bisericii  noastre  strămoşeşti  abia  de  mai  au  oarecare 
însemnătate. 

Spre  dovedirea  acestui  lucru  voiu  aminti  numai 
câteva  cazuri.  Mai  ales  cei  mai  bătrâni  vă  aduceţi  a- 
minte  că  unde  s’ar  fi  pomenit,  în  tinereţea  D-Voastră 
ca  să-şi  iee  cineva  soţie  fără  de  binecuvântarea  bisericii?! 
Unul  ca  şi  acesta  eră  cu  totul  scos  din  mijlocul  oa¬ 
menilor  cinstiţi.  Astăzi  —  ce  să  zic?  —  pentru  mulţi, 
căsătoria  (cununia)  nu  mai  este  taină.  Şi  mult  are  de 
a  se  osteni  preotul  lui  D-zeu  spre  a  aduce  pe  unii 
ca  aceştia  la  calea  cea  dreaptă,  însă  de  multeori  fără 
succes. 

Un  alt  păcat  mare  fac  toţi  acei.  creştini,  cari  în 
postul  Paştilor  vin  la  Sfta  Cuminecătură,  fără  a  se 
pregăti  conştienţios.  O  astfel  de  cutezanţă  nu  s’a  mai 
pomenit,  în  analele  istoriei  bisericeşti  ca  să  vină  cineva 
înaintea  duhovnicului  său,  nu  spre  a  se  mărturisi  — 
fiecât  de  puţin  ci  numai  de  a  obţinea  deslegarea! 
Un  păcat  mare  şi  o  credinţă  deşartă,  cari  vor  aruncă 
pe  toţi  făţarnicii  şi  mincinoşii  în  muncile  iadului;  căci 
unde  s’a  mai  auzit  să  fie  cineva  om  fără  păcate,  afară 
de  D-zeu  —  Omul  Is.  Hr. 

Dar  cui  spun  eu  aceste  cuvinte?  Nu  numai  pentru  voi 
sunt  ele,  iubiţilor  mei  ascultători!  Ci  mai  ales  pentru 
cei  mulţi  cari  înaintea  răsboiuiui,  abia  odată  de  două  ori 
pe  an  veneau  şi  ei  în  sfânta  biserică.  Dar  şi  atunci  nu 
într’atâta  pentru  frumseţea  internă  a  cultului  bisericesc, 
cât  mai  mult  pentru  cea  din  afară.  Grijile  lumii  acesteia 
şi  avuţia  cea  mare  însă  cu  adevărat  pe  mulţi  i-a  orbit! 
Iată  într'acest  răsboiu  voiu  cere  sufletul  tău  dela  tine , 
iar  cele  gătite  ale  cui  vor  fi?  In  toate  dulceţile  lumii 
acesteia  te-ai  îmbogăţit,  numai  întru  Domnul  nu!...  De 
ce  nu  cinsteau  aceştia  aşezămintele  sfintelor  taine  şi 
poruncile  bisericeşti?  De  ce  n’au  lipsă  aceştia  de  sfta 
biserică?  Prin  cele  acum  spuse,  mă  simţesc  dispensat 
de  a  mai  răspunde,  afară  doar  la  ultima  întrebare.  Căci 
pentruce  se  zidesc  bisericile,  întreb  eu  pe  unii  ca  aceia? 
Oare  pentruca  în  Dumineci  şi  sărbători  să  fie  goale,  iar 
localurile  de  petrecere  şi  birturile  să  fie  ticsite  începând 
de  dimineaţa?  O  stare  înfiorătoare,  o  stare  de  compă¬ 
timit  e  una  ca  aceasta,  care  să  răsbună  acum  cu  vârf! 
Veniţi  deci  acum  în  oara  a  douăsprezecea  cu  umilinţă 
pentru  păcatele  noastre  şi  cu  încredere  în  bunătatea  lui 
D-zeu  de  aflaţi  mângâiere  pentru  scârba  şi  năcazurile 
de  acum  în  biserica  noastră  strămoşească,  care  tot- 

deauna  a  servit  de  scut  şi  ajutor  «mult  încercatului  no¬ 
stru  neam».  Aşa  făceau  strămoşii  noştri  din  trecut,  deci 
astfel  să  facem  şi  noi  cei  de  acum,  îmbrăcându-ne 
trupul  cu  vestminte  curate,  dar  mai  ales  sufletul  cu- 
răţindu-1  şi  împodobindu-1  cu  gânduri  sfinte  şi  nepătate. 
Cu  durere  constat  însă  că  aici  mulţi  află  totdeauna 
o  cauză  oarecare,  prin  care  îşi  scuză  necercetarea  bi¬ 
sericii.  Astfel  unii  se  plâng  de  sărăcie,  alţii  de  lucrul 
mult,  care-1  reclamă  bogăţia  lor  dela  dânşii,  crezând 
orbiş  că  acestea  îi  absolvă  de  păcatul  lor.  Aflu  potrivit 
a  Vă  povesti  aci  cele  experiate  în  călătoria  mea  din 
vara  trecută.  Am  văzut  şi  pe  acolo  creştini  de  toate 
confesiunile  —  oameni  harnici  dar  şi  înaintaţi  în  cultură. 
Încotro  întorceam  privirile  lucru  şi  activitate  febrilă, 
când  însă  venea  Dumineca  sau  o  sărbătoare,  la  sunetul 
clopotelor  cu  mic  cu  mare  îşi  luă  fiecare  drumul  spre 
biserica  căreia  aparţinea.  Vor  zice  unii  că  aceia  poate 
sunt  oameni  cu  mai  puţin  lucru,  fiindcă  nu  vor  fi  având 
mult  pământ  ca  şi  în  părţile  noastre.  Eu  însă  vă  răs¬ 
pund,  iubiţilor,  că  altul  e  adevărul.  Acei  oameni  erau 
stăpâniţi  de  Duhul  lui  D-zeu  mai  mult  decât  de  duhul 
lumii  acesteia. 

Iubiţilor  mei !  Iată  vremurile  sunt  grele,  căci,  «să- 
curea  e  la  rădăcină»  şi  floarea  poporului  nostru  îşi  face 
datorinţa  pentru  patrie.  Deci  cuvine- se  ca  şi  noi  să  ne-o 
facem  aici  acasă,  aci  până  acum  grija  lumii  acesteia 
ne  a  făcut  să  uităm  datorinţa  faţă  de  sufletul  nostru, 
deci  faţă  de  D-zeu.  Oare  prea  mult  să  cere  dela  voi 
femei  creştine  întristate  ca  acum  în  fiecare  Duminecă  şi 
sărbătoare  cu  lacrămi  ferbinţi  să  îngenunchiaţi  şi  dintru 
adâncul  inimilor  să  vă  rugaţi  împreună  în  sfânta  biserică 
pentru  întoarcerea  sănătoasă  a  celor  vouă  iubiţi!? 

Vi  le-am  spus  acestea  iubiţilor!  ca  şi  părintele  dornic 
de  fericirea  fiilor  săi,  pentruca  să  gândiţi  cu  folos  asupra 

lor.  Cei  mai  slabi  într’ale  credinţei  să  iee  seama  la  cu¬ 
vintele  Mântuitorului  care  zice:  «Bate  şi  ţi-se  va  deschide, 
cere  şi  ţi-se  va  da»  şi  care  chiamă  la  sine  prin  cuvintele: 
«Veniţi  la  mine  toţi  cei  osteniţi  şi  însărcinaţi  şi  Vă  Voiu 
odihni  pe  voi».  Prin  aceasta  ne  îndeamnă,  lsus  Hristos 
la  cercetarea  şi  ascultarea  sfintelor  slujbe  bisericeşti  cari 
picură  din  baizamul  d-szeesc  cel  dulce  şi  mângăitor  în 
inima  fiecăruia,  carele  are  nădejde.  Va  vedea  atunci 
fiecare  lumea  într’o  lumină  mai  deschisă,  năcazurile  şi  du¬ 
rerile  ei  li  se  vor  păreâ  cu  mult  mai  mici  şi  mai  uşoare 
de  purtat. 

Doamne!  Celce  mi-ai  dat  aceste  cuvinte  spre  a  le 
vesti  robilor  Tăi,  fă  ca  sămânţa  aruncată  să  dee  roadă 
bogată  spre  lauda  şi  preamărirea  dumnezeirii  Tale, 
precum  şi  spre  fericirea  vremelnică  şi  veşnică  a  ace¬ 
stora.  Amin.  Dr.  Ioan  Felea. 


Propunerea  Păr.  C.  Nazarie. 

—  împreunarea  Utreniei  cu  vecernia  zilei.  — 

Urmând  unui  exemplu  găsit  poate  în  bisericile  ru¬ 
seşti,  unde  se  practică,  Pâr.  C.  Nazarie  din  Bucureşti 
a  propus  cu  aprobarea  Consistorului  Superior  Bisericesc 
din  Ţară:  «De  a  se  săvârşi  rugăciunile  de  dimineaţa  şi 
Utrenia  în  presără  Duminecilor  şi  a  sărbătorilor  de 
peste  an.  In  chipul  acesta  preotul  ar  fi  mai  cruţat  în 
vederea  predicii,  cântăreţul  ar  fi  foarte  mult  uşurat  în 
serviciu,  când  se  ştie,  că  atunci  când  ajunge  la  liturgie 
şi  când  lumea  e  în  biserică,  bietul  cântăreţ  nu  mai  are 
putere  să  cânte,  ci  scoate  sforţări  mai  mult  de  milă, 
decât  de  înălţare  sufletească.  Hvalitele  (laudele)  ar 
trebui  pretutindeni  cetite,  troparele,  icoasele,  condacele 
şi  stihirile  deasemeni». 

Propunerea,  care  este  rezultatul  chibzuinţei  unui 
preot  fruntaş  al  bisericii  româneşti,  dedat  la  o  cugetare 
asupra  problemelor  bisericeşti,  a  fost  dictată  de  sigur 
de  stările  din  bisericile  de  acolo  şi  a  pornit  cu  gândul 
îndreptării  stărilor  nepotrivite,  unde  în  cele  mai  multe 
biserici  cântarea  dela  serviciile  religioase  e  rezervată 
unui  singur  cântăreţ.  Prin  Păr.  I.  Popa  dela  Sălişte  şi-a 
găsit  şi  la  noi  pe  susţinătorul  aprig,  întâi  făcând  o  dare 
de  seamă  în  conferenţa  preoţească  a  tractului  Sălişte, 
mai  apoi  publicându-şi  referatul  în  «Tel.  Rom,»  Nr. 
31 — 32  a.  c.  Părerea  contrară  o  reprezintă  Păr.  Dr.  I. 
Stanciu  în  «Tel.  Rom.»  Nrii  42  şi  44  încingându-se  o 
discuţie  destul  de  lungă,  —  cu  multe  probleme  ridicate  la 
suprafaţă,  —  durere  însă  nu  tot  aşa  de  edificatoare, 
după  cum  e  cu  cădere  să  se  sfârşească  orice  discuţie 
şi  ori  când,  măcar  între  preoţi,  —  căci  s’au  despărţit 
supăraţi,  acuzându-se  de  personalităţi  ori  reducându-se 
Ia  «absolut  nimic».  Discuţia  a  fost  relevată  de  Păr.  E. 
Stoica  în  «Tel.  Rom.»  Nr.  79 — 80  «Două  concepţii» 
apăr.  în  Nr.  81  «Puncte  de  orientare»  de  (db)  şi  în 
«Românul»  Nr.  157  «O  discuţie  instructivă». 

Nu  sunt  vremile  de  acum  prielnice  astorfel  de 
discuţii,  când  atenţiunea  tuturor  e  îndreptată  în  altă 
parte.  Aşa  e  de  înţeles  că  puţini  au  luat  cuvântul  într’o 
chestiune,  care  altfel,  în  cercuri  mai  restrânse  şi  în  con- 
ferenţele  preoţeşti  adeseori  a  fost  pomenită.  Cum  aflu 
nici  în  Ţară  nu  s’a  ajuns  la  o  soluţie,  căci  sfântul 
Sinod  al  României  s’a  declarat  pentru  praxa  veche. 
Fiind  vorba  însă  de  o  însemnată  chestiune  bisericească, 
şi  mai  ales  că  în  legătură  cu  ea  s’au  atins  probleme, 
cari  aşteaptă  o  limpezire  independent  de  obiectul  dis¬ 
cuţiei,  voiu  face  totuşi  un  rezumat  pentru  cetitorii  «Re¬ 
vistei  teologice». 

Păr.  Popa,  susţinătorul  propunerii,  o  socoteşte 
«menită  să  împrimăvăreze  amorţeala  oratoriei,  să  toarne 
vieaţă  şi  putere  în  sufletele  păstorilor»,  fiind  un  început 
din  cele  mai  salutare,  chemat  să  primenească  şi  să 
adapteze  împrejurărilor,  dar  nu  să  nimicească  prescrisele 
vechiului  tipic,  care  aşa  cum  se  găseşte  în  cărţile  bi¬ 
sericeşti  e  anume  întocmit  pentru  mănăstiri,  iar  un  altul 
potrivit  cerinţelor  vieţii  practice  nu  avem,  deşi  biserica 
în  mijlocul  credincioşilor  are  o  menire  mai  complexă 
decât  mănăstirile,  «institute  de  rugă,  de  îndreptare  şi 
pocăinţă»,  în  vreme  ce  biserica  pe  lângă  aceasta  trebue 
să  fie  «un  focular  viu  de  şcoală  practică  care  să  frângă 
credincioşilor  săi  deodată  cu  slujba  liturghiei  şi  învăţă¬ 
tura  evangheliei  şi  în  legătură  cu  aceasta  tot  felul  de 
cunoştinţe  şi  poveţe  menite  să  nobiliteze  inimile,  să 
întărească  credinţa  în  Dumnezeu,  să  lumineze  şi  să 
deştepte  minţile»  —  căci  numai  slujba  fără  de  învăţătura 
predicii  rămâne  a  formă  moartă,  «precum  cu  apunerea 
luminei  dispare  şi  căldura,  tot  astfel  stângându-se  lu¬ 
mina  cuvântului,  să  stânge  şi  căldura  cultului  liturgic» 
(C.  Erbiceanu).  Acumularea  slujbei  de  dimineaţă  cu  a 
vecerniei  «n’ar  fi  vreo  schimbare  mare  şi  neîngăduită 
nici  măcar  o  simplă  schimbare  de  formă  tipiconală  ci 
numai  de  timp»  întrucât  cu  slujba  bisericească  aşâ  cum 
se  urmează  după  o  mulţime  de  obicinuinţe  locale  şi  aşâ 
nu  ne  ţinem  strict  de  prescrisele  tipiconale,  ba  chiar 
slujba  de  seara  cu  cea  de  noaptea  (Utrenia)  învăluită 
mai  de  mult  misticism  şi  şi  mai  pătrunzătoare,  va  avea 
darul  să  atragă  la  vecernia  din  seara  premergătoare 
tot  aceiaşi  credincioşi  ca  şi  utrenia  de  dimineaţa  Ia 
care  nu  iau  parte  decât  «câţiva  bătrâni  şi  bătrâne, 
pe  când  cei  în  puterea  vârstei,  mulţimea,  cam  peste 
tot  locul  participă  numai  Ia  liturghie».  S’ar  ajunge  însă 

în  acest  mod  la  o  înjumătăţire  cumpănită  şi  dreaptă 
a  serviciului  divin  prin  ce  atât  preotul  cât  şi  credin¬ 
cioşii  devin  mai  uşuraţi.  —  Credincioşii  nu  s’ar  mai 
putea  plânge  de  lungimea  serviciului  divin  pe  care 
trebuind  să-l  asculte  3  ore  în  picioare,  să  istovesc  şi 
trupeşte  şi  sufleteşte,  încât  sunt  incapabili  a  mai  as¬ 
cultă  cu  atenţiune  la  sfârşit  cuvântul  preotului,  ori,  şi 
mai  rău,  de  teama  ostenelii  rămân  mai  curând  acasă 
decât  merg  la  biserică  de  unde  li-e  ruşine  să  iasă  înainte 
de  încheiere.  Iar  preotul  în  urma  scurtării  timpului 
de  slujbă  s’ar  simţi  obligat,  chiar  s’ar  putea  înda¬ 
tora  la  introducerea  sistematică  a  predicei  aşa  după- 
cum  îl  obligă  pilda  creştinismului  întreg,  care  prin  cu¬ 
vânt  a  cucerit  lumea,  apoi  glasul  cărţilor  sfinte  şi  al 
părinţilor  bisericeşti,  cum  şi  în  genere  prescrisele  ofi¬ 
ciului  său,  şi  dupăcum  cere  porunca  vremilor  să  fie 
adevărat  învăţător  al  poporului,  «cel  mai  de  seamă 
purtător  de  cuvânt  şi  de  idei  în  fiecare  parohie». 

Ca  putere  coercitivă  se  invoacă  îndatorirea  proto- 
presbiterilor  de  a  ţinea  prin  diferite  probleme  trebuin¬ 
cioase  în  parohii,  prin  studii  şi  lucrări  de  seamă  pururea 
vie  dragostea  de  muncă  în  rândul  preoţimei...  iară  de 
altă  parte  decretarea  predicei  de  obligativă  pentru 
toate  Duminecile  şi  sărbătorile,  invocându-se  adevărul 
«când  oamenii  sunt  ocupaţi  cu  munca  ce  li  se  potri¬ 
veşte,  plăcerea  li  se  naşte  din  însăşi  munca  lor...»  Un 
sistem  şi  un  program  de  muncă  bine  stabilit  ar  duce 
cu  sine  o  selecţionare  şi  a  celor  ce  se  dedică  carierei 
preoţeşti  ştiind  din  vreme  că  acum  cel  care  nu  e  apt 
să  apuce  drumul  la  teologie  să  iee  alt  drum,  iar  cel 
ajuns  în  seminar,  să  caute  să  întrebuinţeze  timpul  aşa 
ca  ocupaţia  anilor  de  studiu  să-i  uşureze  drumul  în 
vieaţă. 

Aceeaş  importanţă  o  acoardă  predicei  şi  părintele 
Stanciu,  numai  cât  mai  redus  în  pretenţii,  admiţând  chiar 
improvizaţiile  uneori  mai  reuşite  decât  predica  lucrată 
cu  studiu,  fapt  care  uşor  poate  ademeni,  dar  tot  aşa 
de  uşor  poate  păcăli,  şi  în  totdeauna  va  rămânea  fără 
un  efect  durabil  asupra  inimilor,  ca  ori  ce  lucru  căruia 
nu-i  lipseşte  superficialitatea.  In  meritul  chestiunii  se 
invoacă  argumente  făţiş  contrare,  «căci  „acela  care  nu 
predică  invocând  ca  motiv  serviciul  divin  prea  lung  şi 
obositor,  nu  va  avea  atragere  şi  dragoste  să  predice 
nici  dacă  scurtăm  sau  să  zicem  omitem  total  serviciul 
divin».  Inoirea  nu  va  fi  primită  de  poporul  atât  de  con¬ 
servativ  din  fire,  cu  atât  mai  puţin  când  e  vorba  de 
credinţe  şi  datinele  strămoşeşti.  La  ce  se  mai  adauge 
că  mulţimea  în  genere  îşi  vede  de  afaceri  pe  acasă 
pânăce  se  trag  clopotele  a  3-oară  ori  şi  mai  târziu,  acum 
scurtându-se  mult  serviciu!  ar  lipsi  total  «că  nu  şi-au 
isprăvit  încă  afacerile»,  şi  deci  nu  se  pot  pregăti  de  bi¬ 
serică.  Fiindcă  mulţimea  aşa  ia  parte  mai  numai  la  litur¬ 
ghie  nu  e  motiv  de  mutarea  utreniei,  dar ,  nici  la  alte 
confesiuni  serviciul  nu  e  de  o  durată  mai  scurtă,  cu 
toate  că  acolo  adeseori  credincioşii  asistă  numai  ca 
simpli  privitori  ai  unor  mişcări  şi  mimice  de  ei  neînţe¬ 
lese  cum  nu  înţeleg  nici  textul  şi  deci  nu  iau  parte 
activă : 

Încât  pentru  preot  mai  bucuros  va  stă  nemâncat 
în  biserică  decât  acasă,  dacă  e  ca  oara  liturghiei  să  ră¬ 
mână  aceiaş  şi  altfel  la  utrenie  nu  are  funcţii  obositoare 
ca  la  liturghie.  Un  motiv  contrar  pe  care  se  pune  deo¬ 
sebit  pond  e  şi  acela  de  a  fi  amestecaţi  cu  gr.-cath. 
cari  n’ar  întârzia  a  ne  prezentă  ca  stricători  de  lege  iar 
biserica  noastră  ar  deveni  «cel  puţin  o  biserică  sectoră 
în  soiul  bisericei  ortodocse  universale». 

De  altă  parte  prin  strămutarea  utreniei  de  lângă 
liturghie  s’ar  surprimâ  cântarea  din  biserică,  deşi  are 
aceiaş  înrâurinţă  binefăcătoare  ca  şi  pictura  (icoanele) 
asupra  credinţei  şi  evlaviei  creştinilor,  dispunându-i  spre 
o  adâncire  în  contemplaţiuni  religioase. 

Cât  priveşte  pe  cântăreţi,  la  noi  aproape  nu  se  va 
găsi  biserică  unde  să  se  poată  face  constatarea,  că  ajun¬ 
gând  Ia  slujba  liturghiei  «numai  au  putere  să  cânte..,» 
căci  şi  la  utrenie  cântă  2—3  cântăreţi,  iar  la  liturghie 
se  sporesc  cu  învăţătorul,  cu  alţi  2 — 3  fruntaşi,  ori  cântă 
corul  şcolarilor,  sau  acela  al  adulţilor  dacă  nu  întreaga 
biserică. 

Inovaţiunea  în  sfârşit  s’ar  izbi  de  prescrisele  tipi¬ 
cului  (v.  Liturghiea  de  I.  Stefanelli  pag.  91)  şi  chiar  de 
dispoziţiile  canonice  (după  dreptul  canonic  —  Şaguna 
pag.  35  u.) 

Chestiunea  a  rămas  nedecisă,  alţi  factori  având  că¬ 
derea  de  a  o  normă  iar  ca  temă  de  discuţie  aducân- 
du-se  argumente  îndreptăţite  şi  deoparte  şi  de  alta. 
Rămâne  însă  constatat,  oricât  de  plini  de  râvnă  am  fi, 
că  serviciul  nostru  divin  îndeplinit  conform  prescriselor 
e  foarte  lung  şi  obositor;  după  împrejurările  noastre  — 
mai  puţin  pentru  cântăreţi,  mai  mult  pentru  preoţi  şi 
în  chip  covârşitor  pentru  credincioşi,  pentrucă  e  greşit 
a  se  socoti  ca  normă  generală,  că  Ia  utrenie  ia  parte 
«numai  o  parte  disparentă  de  bătrâni  şi  neputincioşi». 
Nu  arareori  am  văzut  apoi  vara  pe  cei  osteniţi  de  truda 
unei  săptămâni  şi  înmuiaţi  de  năbuşala  căldurei  din  bi¬ 
serică  —  adormind  în  strane,  ori  schimbând  aşa  de  des 
din  picioare  încât  se  părea  că  singurul  gând  ce-I  fră¬ 
mântă  e  acela  cum  să-şi  supoarte  oboseala  până  în 
sfârşit;  iară  iarna  în  cele  multe  biserici  e  frig  pătrunzător 

şi  în  astfel  de  condiţii  pe  lângă  alte  neajunsuri  practice 
nu  se  rosteşte  ori  rămâne  fără  efectul  dorit.  Dacă  ră¬ 
mâne  deci  constatarea  cu  lungimea  slujbelor  nu  mai 
puţin  îndoelnică  ar  rămâneă  încercarea  unor  schimbări 
radicale,  căci  reduceri  şi  schimbări  mai  mici  sunt  ge¬ 
nerale. 

A  rămas  fără  mult  rezultat  practic  discuţia  în  jurul 
mutării  utreniei  la  vecernie,  în  schimb  însă  s’au  spus 
cuvinte  drepte  asupra  activităţii  noastre  pastorale  şi  din 
ambele  părţi  s’a  dat  deosebită  atenţiune  introducerii  sis¬ 
tematice  a  predicei  şi  la  noi.  S’a  văzut  ce  măsuri  externe 
propune  păr.  Popa,  iară  păr.  Stanciu  cere:  «toţi  preoţii 
din  tract  să  fie  obligaţi  a-şi  scrie  predicele  de  peste  an,  — 
fie  şi  numai  5 — 7  precum  asemenea  să  fie  scrise  şi  acele 
rostite  în  apostolatul  grupurilor  preoţeşti  şi  înaintate  în 
tot  anul  conferenţei,  care  prin  o  comisiune  de  2 — 3 
preoţi  mai  destoinici  le  va  censurâ...» 

S’a  nimerit  însă  ca  tocmai  în  toiul  emulaţiei  despre 
preţul  ce  trebue  pus  asupra  predicei  oarecine  în  Nrul 
58  al  «Telegr.  Român»  sub  titlul  «Predici  în  catedrală» 
să  încerce  bagatelizarea  activităţii  singurului  om,  care  a 
căutat  împlinind  o  arzătoare  trebuinţă  să  dea  în  mâna 
preoţimii  un  mănunchiu  de  predici  pentru  vremea  de 
răsboiu  deşi  prelucrări  după  un  predicator  străin.  Dar 
prelucrări  acomodate  spiritului  bisericei  şi  mentalităţii 
şi  trebuinţelor  poporului  nostru. 

Trebuia  să  fixez  aci  pentru  moralul  lucrului,  fiind 
vorba  de  predică,  obiceiul  românesc,  «că  în  vreme  ce 
cei  harnici  clădesc,  ceice  nu  lucră  încearcă  măcar  să 
dărâme». 1 

1  A  fost  atacul  unei  răutăţi  neputincioase  a  unui  necompetent  doctor 
în  drept  şi  funcţionar  în  rezortul  şcolar  a!  Consistorului  arhidiecezan  (deci 
necompetent  în  postul  lui,  decum  în  alte  chestii !),  care  n’a  îndrăznit  până  acum 
să  urce  nici  măcar  treapta  cea  dintâiu  a  amvonului  catedralei  noastre!  N.  B. 

Asupra  datoriilor  preotului  şi  a  activităţii  sale  pa¬ 
storale  a  spus  cuvinte  muierile  Păr.  E.  Stoica  în  «Două 
concepţii»,  dar  de  sigur  mai  bine  a  fost  prinsă  chestiunea 
de  autorul  articolului  «Puncte  de  orientare  pentru  preo¬ 
ţime»  când  spune:  «Ni  se  cere  deci  nouă,  preoţilor,  a 
ne  îndreptă  atenţiunea  asupra  plămădirii  sufletului  nostru 
pentru  a  putea  cu  succes  plămădi  şi  aluatul  sufletelor 
credincioşilor,  încredinţaţi  nouă  spre  frământătură:  mi¬ 
siunii  externe  sâ-i  premeargă  misiunea  internă ». 

«Misiunea  internă  constă,  după  zisa  Apostolului  în 
«înarmarea  sufletului  nostru  cu  sabia  duhului  şi  pavăza 
credinţii,  punând  mare  silinţă  ca  să  locuească  cuvântul 
lui  Hristos  bogat  întru  noi».  Atunci  şi  cuvântul  no¬ 
stru  adresat  poporului  va  fi  plin  de  efect,  va  întări 
spiritele,  va  fi  glasul  de  chemare  al  păstorului  celui...» 
Atât  de  nimerite  găsesc  în  sprijinirea  acestei  teme  cu¬ 
vintele  sfântul  Simeon  Tesaloniceanul,  când  zice:  «Cu 
adevărat  mare  este  taina  creştinătăţii,  iar  celce  vrea  să 
vorbească  pentru  dânsa  trebuie  să  aibă  multă  evlavie  şi 
multă  credinţă  şi  a  fi  înavuţit  cu  ştiinţă ,  numai  aceluia 
cuvenindu-i-se  a  învăţă  pe  alţii,  ca  nu  care  cumva  ne- 
ştiind  ce  trebuie  să  facă  şi  să  zică  să  se  pomenească 
căzut  îndată  în  hula  oamenilor . ..»  Multă  evlavie  şi  multă 
credinţă  —  însuşiri  cari  promovate  de  o  vocaţiune  in¬ 
ternă  şi  nutrite  prin  o  educaţiune  îngrijită  în  spirit  ade¬ 
vărat  creştinesc,  câştigat  în  şcoală,  în  seminariile  noa¬ 
stre,  dar  îndeosebi  prin  o  educaţiune  proprie,  năzuindu-ne 
prin  meditaţiuni  religioase  şi  cetirea  şi  studiul  Sf. 
Scripturi  să  ne  întărim  pentru  greutatea  chemării  la 
care  suntem  destinaţi....  Iar  ca  o  cunună  a  celor  două 
însuşiri  amintite  e  înzestrarea  cu  o  bogată  cultură  teo¬ 
logică  şi  naţională;  îmbogăţirea  proprie  cu  o  cultură  ge¬ 
nerală  şi  o  cultură  specifică  curat  românească  să  fie  ţinta 

spre  care  avem  să  ne  îndreptăm  privirile...»  spre  care  scop 
ajută  mult  convenirea  deasă  a  preoţimii,  unde  prin  co- 
municaţiune  reciprocă  se  frânge,  se  întregesc  concep- 
ţiunile,  se  îndreaptă  neacurateţea,  neclaritatea  şi  defec- 
tuositatea!...  Un  preot. 


Un  păcat  e  mama  celorlalte. 

(Din  Englezeşte). 

« Calea  celor  fără  Dumnezeu  e  ca 
întunerecul ;  şi  ei  nu  ştiu  unde  vor 
cădea ».  (Sol.  4.  191. 

Pentruce,  oare  —  gândeşte  câte  unul  în  sine  — 
pentruce  atâta  cercetare  a  bisericei?  Nu  ştiu  eu  oare 
demult  ceeace  mi-se  poate  spune  în  predică?...  Pentruce 
trebue  să  mai  cetesc  din  timp  în  timp  scrieri  edifică- 
toare  spre  nobilitarea  inimei?  Eu  nu  găsesc  în  ele 
nimic  altceva  afară  de  ceeace  ştiam  demult  timp...  Nu 
ni-se  vesteşte  şi  imprimă  oare  din  copilăria  noastră  doc¬ 
trina  virtuţii  creştineşti?  Şi  oare  am  eu  aşa  mare  tre¬ 
buinţă  de  ea?  Se  poate,  că  eu  nu  voiu  fi  o  fiinţă  întru 
toate  perfectă;  însă  cu  greu  voiu  şi  puteâ  deveni  aşa, 
chiar  dacă  a-şi  ascultă  atâtea  şi  atâtea  predici  şi  dacă 
a-şi  ceti  cât  de  multe  cărţi  religioase. 

Astfel  cugetă  mulţi  întru  sine,  ba  alţii  au  chiar  cu- 
ragiul  să  o  şi  spună  în  buna  credinţă,  că  au  spus  un 
adevăr. 

Intr’adevăr  nici  nu  putem  trage  la  îndoială  faptul, 
că  cei  mai  mulţi  dintre  oamenii  maturi  îşi  cunosc  întreg 
cuprinsul  datorinţelor  lor.  Insă  ceeace  a  devenit  lucru  al 
memoriei,  prefăcutu-s’a  şi  în  lucru  al  întregului  suflet? 
Suntem  noi  pentru  aceea  totdeauna  aşa  precum  ştim  că 
trebue  să  fim? 

Se  întâmplă  prea  des,  ca  să  ne  aducem  tocmai 
atunci  mai  puţin  aminte  de  ceeace  e  mai  înţelept,  când 
avem  înclinarea  şi  ocaziunea  să  facem  contrarul  oprit. 
Pentru  aceea  ascultarea  dumnezeeştilor  cuvinte  şi  ce¬ 
tirea  cărţilor  religioase  în  biserică  mie  mi-se  pare  a  fi 
o  cerinţă  indispensabilă,  căci  numai  făcând  astfel  voiu 
putea  trezi  în  memoria  mea  amintiri  mari. 

In  fiecare  săptămână,  în  fiecare  zi  chiar  suntem 
expuşi  la  greşeli. 

înclinarea  spre  păcat  are  totdeauna  locuinţă  pu¬ 
ternică  în  noi;  dar  trăeşte  în  noi  oare  în  tot  timpul  şi 
înclinarea  spre  un  mod  de  gândire  mai  nobil,  spre  com¬ 
baterea  înclinărilor  noastre  neperfecte?...  Şi  dacă  cir¬ 
cumstanţe  externe  ne  ademenesc  spre  făptuirea  celor 
rele:  nu  e  oare  o  datorinţă,  ca  simţurile  noastre  mai 
bune  să  le  punem  în  mişcare  cât  mai  des  posibil  contra 
acelora?  Of  şi  cât  de  repede  se  şterg  din  noi  efectele 
produse  de  religiune!  Cât  de  trecătoare  e  chiar  inspi- 
raţiunea  cea  mai  sfântă!  Pentru  aceea  să  privim  atât 
biserica  cât  şi  cetirea  acelor  cărţi,  cari  nobilitează  inima, 
de  nişte  mijloace  valoroase,  cari  pot  oferi  facultăţii  şi 
înclinării  noastre  spre  virtute:  tărie  şi  preponderanţă 
faţă  de  continuele  înclinări  spre  sensualităţi 

Şi  cauza  răului  comun,  ce  domneşte  între  oameni, 
e  tocmai  faptul  că  ei  se  ştiu  mângâia  aşa  de  uşor  pentru 
scăderile  lor;  că  ei  sunt  deplin  satisfăcuţi,  dacă  numai 
nu  li  se  pot  aruncă  în  faţă  transgresiuni  civice,  cari  ar 
putea  atrage  cu  sine  pedepse  serioase,  că  ei  se  bucură 
când  pot  prin  orice  mijloc  —  afară  de  celce  atinge  ini¬ 
mile  lor  —  să  înşele  pe  alţii  şi  când  sunt  consideraţi 
de  mai  nobili,  precum  de  fapt  sunt.  Astfel  ei  nu-şi  dau 
silinţa  să-şi  stârpească  obiceiurile  rele  şi  păcatele  lipite 
de  ei  şi  îşi  ascund  modul  josnic  de  gândire  la  spatele 

vorbei  comune:  Fiecare  om  îşi  are  greşelele  sale  şi  deci 
şi  eu  îmi  am  pe  ale  mele. 

Insă  ei  nu  se  cugetă,  că  orice  înclinare  spre  greşeli 
e  calea  care  duce  spre  crime  viitoare.  Ei  nu  se  gândesc, 
că  ucigaşul,  al  cărui  cap  a  căzut  sub  sabia  judecătorului 
pământesc,  că  otrăvitorul,  că  ruinătorul  căsniciilor,  că 
beţivul  scârbos,  că  sgârcitul,  că  desperatul  sinucigaş  — 
că  în  fine  orice  criminalist  şi-a  început  cărarea  înfrico¬ 
şată,  pe  care  şi-au  continuat  vieaţa  şi  care  s’a  finit  în 
abizul  mizeriei,  numai  cu  satisfacerea  unor  aplicări  de 
abia  vrednice  de  dojana  în  tinereţa  lor. 

De  altcum  fiecare  om  crede  şi  sperează:  aşa  de¬ 
parte  nu  voiu  ajunge!...  Dar  nefericiţii  de  răufăcători, 
al  căror  ultim  mers  al  lor  a  fost  cel  spre  eşafod,  şi  cei 
desperaţi,  când  au  apucat  instrumentul,  pentru  a  face 
sfârşit  ceasurilor  lor  —  şi  aceştia  au  ţinut  pe  vremuri 
de  lucru  imposibil,  ca  să-şi  sfârşească  vieaţa  în  felul 
acesta  tragic.  —  Câte  persoane  de  origine  înaltă,  în 
jurul  leagănului  a  cărora  răsunau  cântece  de  bucurie 
şi  cari  ar  fi  considerat  de  nebuni  pe  ceice  ar  fi  cu¬ 
tezat  să  prezică  groaznicele  lucruri  ce  au  să  păţească 
în  vieaţa  lor  —  au  trebuit  în  fine  să  recunoască,  că  în¬ 
ceputul  crimelor  ulterioare  au  fost  nişte  greşeli  la  apa¬ 
renţă  cu  totul  nevinovate,  pe  cari  în  limba  comună  a 
aşâ  zisului  ton  bun  lumea  le  numea  chiar  drăgălaşe. 

Pentru  aceea  sfta  Scriptură  ne  spune  acel  cuvânt 
plin  de  adevăr  măreţ:  « Calea  celor  fără  Dumnezeu  e 
ca  intunerecul;  ei  nu  ştiu  unde  vor  cădeă  /»  (Sol.  4 :  1 9). 

Ceice  nu  are  tărie  sufletească,  pentru  a  suprimă  o 
greşală  foarte  mică,  nu  va  avea  nici  putere  destulă, 
pentru  a  o  nimici,  când  ea  a  devenit  un  viţiu  domi¬ 
nant.  Ceice  nu  poate  pune  stavilă  râuşorului,  ce  iese 

din  matca  sa,  cum  va  putea  înfrâna  fluviul  care  la  re¬ 
vărsare  devastează  tot  ce-i  stă  în  cale? 

Greşelele  sunt  baze  la  rele,  cari  trec  în  fapte.  Prima 
manifestare  a  unei  inclinaţiuni  rele  se  întâmplă  adeseori 
prin  o  frică;  conştiinţa  până  acum  e  curată;  simţul  bi¬ 
nelui  şi  al  dreptăţii  e  încă  neatacat.  Încă  nu  e  greu  a 
subjugă  prima  şi  neputincioasa  ademenire. 

In  momentul  insă  când  vom  permite  unei  înclinări 
sufleteşti  lipsite  de  morală  ca  să-şi  repeteze  mai  ade¬ 
seori  jocul  său,  să-şi  satisfacă  plăcerea  sa,  —  puterea 
ei  creşte,  precum  creşte  orice  putere  dacă  e  exercitată 
mai  des.  Ea  se  afirmă  deja  de  multeori  şi  prin  aceea 
că  trece  neobservată  în  deprindere. 

Volnicia  deprinderilor  asupra  oamenilor,  nu  e  un 
secret;  ele  fac  ca  corpul  să  privească  în  fine  de  o  ne¬ 
cesitate  aceea,  de  ce  la  început  putea  să  se  lipsească 
cu  totul,  şi  îl  silesc  adeseori  contra  convingerii  sale  mai 
bune  ca  să-şi  mulţumească  din  timp  în  timp  această 
necesitate...  Beţivul  la  începutul  deprinderii  sale  găsiâ 
numai  plăcere  pentru  starea  veselă,  în  care  eră  tran¬ 
sportat  în  urma  consumării  cumpătate  de  beuturi  spir- 
tuoase.  Nervii  lui  încordaţi  câştigau,  ca  în  urma  unei 
doctorii  binefăcătoare,  vieaţă  nouă.  El  căută  ca  în  ră¬ 
stimpuri  să-şi  înoiască  această  plăcere,  ori  o  repetă  de 
câteori  întâmplări  neplăcute  îi  furau  buna  dispoziţie.  Nici 
odată  nu  s’a  gândit,  că  va  deveni  un  beţiv  ordinar,  care 
se  va  încărca  odată  cu  disconsiderarea  tuturor  oamenilor 
mai  buni,  cu  lacrimile  de  durere  ale  familiei  sale  şi  că 
îşi  va  grăbi  chiar  moartea,  —  căci  el  mai  simţiâ  în  sine 
puterea  de  a  abzice,  dacă  ar  vrea,  de  consumarea  acelor 
beuturi  şi  eră  de  firma  credinţă,  că  această  putere  nu 
îl  va  părăsi  niciodată.  —  Insă  aci  s’a  înşelat  amarnic; 
căci  prin  repeţirea  deasă  a  plăcerii  sale,  nervii  lui  s’au 

deprins  cu  mijlocul  acesta  extraordinar  de  excitare  şi 
de  câte  ori  lipsiâ  acest  mijloc,  îşi  perdeau  încordarea 
şi  activitatea.  A  urmat  apoi  lâncezirea,  deprinderea  şi 
displăcerea  în  toate  părţile  corpului.  Astfel  a  fost  apoi 
constrâns  nefericitul  ca  să-şi  iee  refugiu  la  beuturi  tari, 
pentruca  să-şi  poată  susţinea  măcar  cât  de  cât  dispo¬ 
ziţia  sufletească.  Dacă  voia  însă  să-şi  potenţeze  această 
dispoziţie,  el  trebuia  să  îndoiască  cantitatea  acelor  mij¬ 
loace.  —  Deci  prima  neprecauţiune  s’a  prefăcut  din 
greşală  în  viţiu,  deprinderea  în  o  patimă  neînfrânabilă. 
Nervii  lui  slăbiţi  din  cale  afară  pretindeau  o  măsură  tot 
mai  mare  de  surescitare,  pentruca  să  nu  lâncezească 
total.  Ajuns  în  starea  aceasta  el  crede  că,  e  imposibil 
să  se  mai  mântuiască.  Nenorocitul  se  priveşte  acum 
pierdut,  fără  nici  un  ajutor.  El  ameţeşte  şi  se  rostogo¬ 
leşte  în  abizul  mizeriei  şi  în  fine  în  groapa  pretimpurie. 

Astfel  toate  viţiile  omului  sunt  —  mai  mult  ori 
mai  puţin  —  totdeauna  efectul  stricăciunii  produse  în 
corp  în  urma  excitării  peste  măsură  a  nervilor,  a 
acelor  părţi  nobile,  pe  cari  sufletul  ar  trebui  să  le  fo¬ 
losească  ca  instrumente  la  unirea  sa  cu  trupul;  ele  sunt 
boalele  sensualităţii.  Prin  corp  se  otrăveşte  în  fine  spi¬ 
ritul,  precum  prin  spiritul  necurat  se  otrăveşte  şi  distruge 
corpul  pământesc.  Tot  aşâ  e  şi  mania  mândriei,  patima 
cartoforului,  flacăra  scârboasă  de  sine  mistuitoare  a  acelui 
destrăbălat,  —  toate  sunt  o  dispoziţie  bolnavă  a  ner¬ 
vilor,  provenită  în  urma  unor  plăceri  nepermise,  cari 
în  fine  omoară  orice  voinţă  mai  bună  în  om. 

Pentru  aceea  nimenea  să  nu-şi  considere  greşala 
sa  de  neînsemnată,  fie  aceea  cât  de  mică,  căci  şi  cea 
mai  mică  greşală  poate  fi  o  călăuză  pe  cărarea  vieţii , 
care  ne  conduce  spre  perire /  Deci  nimenea  să  nu  surâdă 
zicând:  Aşâ  departe  nu  voiu  ajunge  nici  odată!  căci 


cu  adevărat  cuvântul  lui  Dumnezeu:  «Calea  celor  fără 
Dumnezeu  e  ca  întunerecul;  şi  ei  nu  ştiu  unde  vor 
cădea»  —  s’a  adeverit  prea  des  în  chip  surprinzător. 

Şi  apoi  nu  e  numai  împrejurarea,  că  înclinările  ce 
par  la  început  a  fi  într’adevăr  nepericuloase,  fiind  me¬ 
najate  şi  satisfăcute  în  mod  constant  se  desvoaltă  în 
viţii  turbate;  că  deprinderea  rea  a  copilului,  de  a-şî  în¬ 
suşi  diferite  lucruri,  de  a  gustă  din  una  şi  din  alta  fără 
ştirea  părinţilor,  se  preface  mai  târziu  pentru  adult  în 
încercări  de  furt,  pentru  june  în  intenţiuni  criminale  şi 
în  fine  pentru  bărbatul  matur  în  hoţii  de  stradă  adeseori 
împreunate  cu  ucideri,  —  nu,  mai  există  şi  o  altă  fa¬ 
cultate  a  păcatului,  anume  că  el  zace  foarte  arareori 
numai  singur  în  om,  ci  produce  în  acelaş  timp  şi  alte 
rele  sufleteşti,  ori  constrânge  Ia  acţiuni  ruşinoase,  pe 
cari  făptuitorul  mai  înainte  le  ură  din  adâncul  inimei  sale. 

Un  păcat  e  mama  celorlalte  —  astfel  ne  învaţă  ne¬ 
număratele  experienţe.  Precum  o  otravă  nu  atacă  numai 
partea  din  corp  pe  care  o  atinge  imediat  ci  se  strecoară 
în  cele  mai  depărtate  regiuni  ale  lui:  astfel  şi  o  sin¬ 
gură  deprindere  rea,  pe  care  în  peptul  nostru  nu  o 
găsim  de  necuviincioasă,  strică  în  fine  întreaga  fiinţă 
a  omului.  Această  minune  îngrozitoare  se  explică  foarte 
uşor,  dacă  ne  gândim  asupra  naturii  inimii  omeneşti.  — 
Nu  e  nimic  mai  posibil  decât  ca  individul  care,  a  fost 
destul  de  nenobil  scuzându-şi  oarecare  slăbiciune  să 
fie  mai  indiferent  faţă  de  apariţia  altei  slăbiciuni  pe 
care  înainte  nu  o  cunoscuse  şi  nu  o  îndrăgise.  Acel  om 
nu  mai  e  curat;  a  doua  pată  nu-1  va  altera  mai  mult 
decât  cea  dintâiu.  El  încă  nu  vede  consecuenţele  de¬ 
zastruoase  ale  faptei  sale  celei  dintâi  şi  astfel  sperează, 
că  va  putea  ascunde  fără  greutate  şi  urmările  celei  de-a 
doua.  Şi  poate  îi  succede.  Procedura  lui  ruşinoasă  ră- 

mâne  ascunsă  înaintea  oamenilor.  Faptul,  că  poate 
ţinea  pe  oameni  în  decepţiune  îi  cauzează  plăcere;  el 
încearcă  paşi  îndrăzneţi.  El  contează  în  continuu  pe  pru¬ 
denţa  sa,  pe  împrejurări  favorabile  şi  se  încurcă  în  fine 
într’un  labirint  de  deraieri,  pe  cari  însuşi  nu  le  mai 
poate  controla.  —  Un  păcat  e  mama  celorlalte.  — 
Dacă  ajunge  prea  departe  de  mal,  fluviul  îl  răpeşte  cu 
sine;  el  observă  neputinţa  de  a  fi  mântuit  abia  când 
e  scufundat  în  vârtejuri. 

Pe  cât  de  greu  e  ca  să  fi  virtuos  fără  ca  să  fi 
prietinul  virtuţii,  tot  aşa  de  puţin  un  muritor  poate 
întinde  mâna  sa  unui  păcat,  fără  ca  să  nu  îmbrăţişeze 
şi  întreaga  ceată  cea  neagră,  ce-1  urmează.  Căci  celce’şi 
permite  o  curiozitate  viţioasă ;  celce  se  lasă  a  fi  condus 
de  o  aşa  numită  greşală  de  temperament,  acela  şi-a 
pierdut  dejâ  nobleţea  întreagă  a  sufletului;  aceluia  îi 
e  dejâ  spre  greutate  religiozitatea  adevărată ;  pentru 
acela  amintirea  despre  Dumnezeu  şi  eternitate  a  devenit 
dejâ  o  imaginaţiune  întunecată;  pentru  acela  gândul 
la  o  destinaţie  mai  înaltă  a  spiritului  omenesc  e  un 
basm  indiferent.  —  Şi  dacă  toate  acestea  îi  lipsesc  ce-1 
mai  reţine  ca  să  se  predee  tuturor  celorlalte  stări  ru¬ 
şinoase,  cari  izvorăsc  din  păcatul  principal,  ce  devine 
dominant?  Stavila  cea  mai  puternică  e  acum  spartă, 
valurile  stricăciunii  se  rostogolesc  la  cea  dintâi  întâlnire 
a  ocaziunilor  nefericite.  Dar  încă  mai  sunt  unele  lucruri, 
cari  îl  mai  abat  din  calea  pierzării,  anume:  frica  de 
ruşinea  oamenilor  şi  pedeapsa  în  faţa  publicului,  apoi 
amintirea  despre  vaza  şi  bunul  nume.  Insă  cât  de  slab 
e  frâul  acesta  în  gura  unei  pasiuni  neînfrânabile! 
Deocamdată  ea  poate  nu  e  aşa  de  înfrânabiîă,  dar  me¬ 
najează-o  şi  se  va  întări.  Poate  pericolul  încă  nu  e  mare, 
fiindcă  tu  vieţueşti  în  linişte  şi  pe  lângă  toate  greşelele 

tale  mai  eşti  stimat  încă  de  mulţi;  cunoştiţi  tu  însă 
viitorul?  Cunoşti  tu  oare  jocul  teribil  al  feluritelor  în¬ 
tâmplări,  cari  te  pot  răsturnă  din  echilibrul  tău? 

Se  spune  adeseori  despre  un  om  care  odinioară 
eră  mult  preţuit:  Circumstanţele  l-au  făcut  criminalist! 
Această  afirmaţiune  însă  nu  are  loc,  pentru  că  nu  sunt 
circumstanţe  cari  să  facă  din  om  criminalist,  e  slăbiciunea 
omenească,  e  lipsa  de  mărinimie,  cari  întrebuinţează 
circumstanţele  în  mod  criminal.  —  Pentru  aceea  calea 
celor  fără  D-zeu  e  ca  întunerecul;  şi  ei  nu  ştiu  unde  vor 
cădeai 

Adeseori  aude  tinerimea  cuvintele:  Ce  vor  zice 
despre  tine  oamenii  ?  —  foarte  rar  însă :  Ce  zice  Atot¬ 
ştiutorul  D-zeu  şi  ce  conştiinţa  ta?  —  Copilul  se  de¬ 
prinde,  ca  să  lucreze  de  dragul  oamenilor  şi  dacă  a 
satisfăcut  ochilor  acelora,  el  se  crede  mântuit  de  cea 
mai  înaltă  datorinţă.  Toţi  îl  laudă,  iar  el  se  bucură  de 
acea  laudă  obţinută  cu  uşurinţă.  El  îşi  uită,  că  în  pept 
are  o  lege,  în  cer  un  Dumnezeu,  care  judecă  cu  se¬ 
veritate.  El  trăeşte  pentru  stima  lumii.  Cu  toate  că  în 
ţinuta  lui  se  observă  mândria,  manifestarea  ei  copilă¬ 
rească  produce  însă  numai  surâs.  Ceice-1  încunjoară  se 
felicită  reciproc,  că  ar  fi  aprins  în  el  scânteia  cea  nobilă, 
pe  care  apoi  o  mai  şi  nutresc;  dar,  vai  ea  prosperează 
şi  fără  ajutor  străin. 

Copilul  măgulit  şi  desmierdat  învaţă  curând  a  ascunde 
o  nedreptate  comisă  în  secret  şi  a  seduce  pe  părinţi  şi 
pe  educători.  El  se  bucură,  că  a  putut  gustă  din  lu¬ 
cruri  oprite  fără  ca  să  fie  descoperit.  El  cunoaşte  cele 
rele,  însă  nu  le  lapădă  dela  sine,  ci  Je  ascunde  numai 
ca  să  nu  recolteze  dispreţ.  El  cunoaşte  cele  bune,  dar 
le  preţueşte  numai  ca  să  stoarcă  dela  oameni  mai  multă 
glorie. 

Şi  copilul  mândru  devine  june  respectabil.  Pasiuni 
mai  puternice  îl  încălzesc  şi  el  vede  ţinte  mai  înalte. 
El  vrea  să  fie  plăcut,  vrea  să  strălucească;  o  privire  de 
disconsiderare  a  altuia  ar  fi  pentru  el  un  chin.  Stră¬ 
duinţa  lui  se  îndreaptă  într’acolo,  ca  oamenii  să  aibă  o 
părere  bună  despre  el.  El  îşi  iartă  multe  acţiuni  neno¬ 
bile  şi  tinde  numai  ca  acelea  să  rămână  necunoscute 
publicului.  Neexperienţa  Iui,  uşurătatea  minţii  lui,  sim¬ 
ţurile  lui  îl  împing  la  comiterea  multor  paşi  greşiţi.  El 
vrea  să  întreacă  pe  toţi  în  cuminţenie  şi  unde  nu  se 
poate,  acolo  totuş  îi  succede  a  ponegri  pe  cel  superior 
lui  cu  fel  şi  fel  de  invenţii  răutăcioase.  El  devine  ca¬ 
lomniator,  plin  de  invidie,  dar  el  îşi  iartă  minciunile, 
pentrucă  ele  îl  conduc  spre  scop. 

Cel  mai  sărac  e  puţin  considerat;  pentru  aceea  vâ¬ 
nătorul  după  cinste  ureşte  sărăcia  nevinovată  ca  pe  un 
păcat.  El  voeşte  să  imiteze  pe  toţi;  se  aruncă  în  chel- 
tueli,  cari  întrec  puterile  lor.  El  devine  risipitor  şi  în¬ 
cearcă  să-şi  acopere  datoriile  sale  prin  un  joc  norocos 
sau  prin  înşelăciuni.  Dacă  întâlneşte  persoane  de  un 
rang  mai  înalt,  el  se  ruşinează  de  originea  sa ;  el  ar  voi 
să  le  fie  egal:  el  poate  negă  pe  tatăl  şi  pe  mama  lui 
şi  e  în  stare  a  se  ruşina  de  fraţii  lui. 

Tinărul  de  soiul  acesta  îşi  menţine  mult  timp  jocul 
artificial.  El  trăeşte  în  splendoare;  lumea  îi  crede  şi 
prin  aceasta  scopul  Iui  e  ajuns.  Dar  risipa  îi  zdrunci- 
nează  averea,  creditorii  îl  ameninţă,  perplecsitatea  se 
ridică.  El  să  ştie  însă  a  se  mântui  pentru  un  moment. 
El  se  atinge  de  banii  ce  i-au  fost  încredinţaţi  de  alţii 
însuşindu-şi  avere  străină;  sperează  că  vor  veni  împre¬ 
jurări  norocoase  când  va  putea  îndreptă  totul,  ori  va 
putea  încărca  crima  pe  capul  altuia.  Favorul  aşteptat  al 
norocului  însă  nu  vrea  să  vină.  Să  întunecă  tot  mai 

tare  în  jurul  lui.  Adeseori  a  părăsit  pe  cel  mincinos 
memoria  şi  încrederea  oamenilor  începe  a  dispare.  El 
e  mai  deaproape  observat,  ceeace  el  o  simte  cu  groază. 
Conştiinţa  îşi  arată  puterea  sa.  Dar  cum  să-şi  schimbe 
situaţia,  cum  să  şi-o  îndrepteze?  Acum  nici  o  tendinţă 
spre  virtute  nu  plăteşte  averea  străină  risipită,  nici  o 
căinţă  în  singurătate  nu  împacă  suspiciunea  oamenilor. 
Şi  acum  nu  trebue  mai  mult  decât  o  rază  neaşteptată 
a  luminei  şi  toate  faptele  lui  celea  negre  sunt  clare  îna¬ 
intea  lumei.  El  devine  mai  îngrijorat,  umblă  palid  şi 
tăcut.  Groaza  de  ruşine  îl  zdrobeşte  mai  mult  decât 
căinţa  pentru  răutatea  sa.  El  încearcă  celea  mai  din  urmă 
mijloace  desperate,  ca  să  se  mântuească:  alege  cu  frica 
morţii  un  furt,  o  ucidere,  o  înşelăciune,  o  falsitate  scâr¬ 
boasă,  numai  să  se  vadă  mântuit.  Dar  el  se  încurcă 
tot  mai  strâns,  tot  mai  adânc  în  ţesătura  crimelor  sale, 
tot  mai  departe  stau  oamenii,  tot  mai  negre  şi  uriaşe 
pericolele  înaintea  lui;  ele  derâmă  orice  prospecte  pentru 
viitor.  încă  o  zi,  încă  o  oară,  încă  un  moment,  şi  toate 
sunt  evidente  —  lumea  e  înşelată  —  îl  cuprinde  ruşinea 
desonorării!  Şi  acum  ce-i  mai  rămâne?  Noaptea  în¬ 
tunecată  a  unui  arest;  eşafodul  încunjurat  de  mii  de 
spectatori;  o  hotărîre  grozavă,  —  nimicire,  —  sinucidere? 
El  se  rostogoleşte!  Dumnezeu  judecă! 

Un  păcat  e  mama  celorlalte  şi  plata  păcatului  e 
moartea ! — Voce  serioasă  a  adevărului,  cât  de  adânc 
cutremuri  tu  celea  mai  din  lăuntru  ale  inimilor  celorce 
te  înţeleg!  Of,  câţi  au  căzut  crezându-se  aşâ  de  siguri! 
Căci  « calea  celor  fără  Dumnezeu  e  ca  întunerecul  şi  ei 
nu  ştiu  unde  vor  cădeă».  Hentia. 

Pilde  şi  asemănări. 

Linişte.  In  lupta  dela  Wagram,  Napoleon  I  trecu  călare, 
pe  un  cal  alb  ca  zăpada,  dealungul  frontului  trupelor  sale.  In 
jurul  lui  cădea  ploaie  de  gloanţe  din  toate  părţile  şi  mulţi  din 
cei  cari  îl  vedeau  se  temeau  să  nu-1  vadă  răsturnându-se  de  pe 
cal  în  fiecare. moment.  El  însă  căiăreâ  atât  de  semeţ,  ca  şi  când 
ar  fi  fost  la  vre-o  paradă  şi  nu  în  câmpul  de  luptă.  Cum  se 
explică  aceasta?  Prin  aceea,  că  Napoleon  credeâ  in  soarte.  El 
ţinea  adecă,  că  glonţul,  care  ar  fi  fost  să-l  omoare  pe  el,  încă 
nu  se  fabricase,  ori  dacă  eră  fabricat,  atunci  înzadar  ar  încercă 
să  scape  de  el.  Această  credinţă  î!  făcea  să-şi  păstreze  liniştea 
şi  în  mijlocul  celor  mai  mari  primejdii. 

Pe  câmpul  de  luptă  al  vieţii,  adevăratul  creştin  încă  are  o 
asemenea  linişte  a  sufletului,  însă  cu  mult  mai  nobilă  şi  spri¬ 
jinită  pe  temelii  mai  puternice.  El  e  convins  că  nimic  nu  i-se 
poate  întâmplă  spre  răul  lui,  ci  toate  i-se  lucrează  spre  bine 
(Romani  8,  28).  Poate  să  aibă  prietini  răi,  poate  să-i  meargă 
rău  afacerile,  poate  să  fie  pus  la  încercări  grele  şi  amare,  va¬ 
lurile  tulburi  ale  năcazurilor  pot  să  se  ridice  până  de-asupra 
capului  lui  —  el  totuş  rămâne  neclintit  şi  plin  de  încredere. 
Pentruce?  Doar  pentrucă  crede,  ca  Napoleon,  în  soarte?  Nu,  — 
ci  fiindcă  el  crede  în  iubirea  şi  bunătatea  tui  Dumnezeu  şi  în 
toate  făgăduinţele  ce  ni  le-a  dat  Dumnezeu:  «Nu  te  teme  că 
te-am  mântuit  pe  tine,  chiematu-te-am  pe  numele  lău,  al  meu 
eşti  tu.  Şi  de  vei  trece  prin  apă,  cu  tine  sunt  şi  râurile  nu  te 
vor  acoperi,  şi  de  vei  trece  prin  foc,  nu  te  vei  arde,  flacăra  nu 
te  va  arde  pe  tine,  că  eu  sunt  Domnul  Dumnezeul  tău,  celce 
te  mântuesc  pe  tine»  (Isaia  c.  41  st.  1—2).  Când  eşti  ocrotit 
de  iubirea  părintească  a  lui  Dumnezeu,  atunci  nu  aveâ  nici  o 
frică  şi  fi  liniştiţi 

încredere.  Alexandru  cel  Mare  aveâ  la  curtea  sa,  între 
alţii,  un  filozof,  renumit,  dar  care  trăia  între  împrejurări  sărăcă¬ 
cioase.  Odată  ajunsese  în  mare  lipsă  şi  strâmtoare.  Câtră  cine 
puteâ  el  să  se  îndrepte  cu  mai  multă  nădejde,  dacă  nu  cătră 
împăratul  său?  Abia  ş’a  prezentat  filozoful  cererea  şi  împăratul 
i-a  şi  încuviinţat-o,  spunându-i  să  ceară  dela  vistiernicul  său  cât 

îi  trebuie  şi  va  primi.  Filozoful  cerii  o  sumă  mare,  care  după 
banii  noştri  făceâ  cam  două  sute  de  mii  coroane.  Vistiernicul 
însă,  mirat  de  o  cerere  atât  de  mare,  n’a  voit  să  o  împlinească, 
ci  a  întrebat  mai  întâi  pe  împăratul,  ce  să  facă.  Dupăce  împă¬ 
ratul  a  ascultat  în  linişte  toate  cuvintele  prin  cari  vistiernicul  îi 
dovedeâ  cât  de  exagerată  e  cererea  filozofului,  zise:  «plăteşte 
filozofului  numai  decât  toată  suma  ce-a  cerut-o;  purtarea  lui 
îmi  place  şi  mi-a  făcut  o  mare  onoare,  căci  tocmai  prin  mă¬ 
rimea  cererii  sale  mi-a  dovedit  că  nu  se  îndoieşte,  ci  are  toată 
încrederea  în  bunătatea  şi  dărnicia  mea  împărătească». 

Cu  cât  mai  bogat  şi  mai  plin  de  bunătate  este  Părintele 
nostru  cel  ceresc  1  De  aceea,  cereţi  dela  dânsul  lucruri  mari, 
atât  în  ce  priveşte  împărăţia  Lui,  cât  şi  în  ce  priveşte  mântuirea 
sufletelor  noastre.  «Că  a  ta  este  împărăţia  şi  puterea  şi  mărirea 
în  veci,  amin»! 

* 

„Neîncetat  vă  rugaţii"  (I  Tesal.  5.  17),  Cuvintele  acestea 
ale  sfântului  apostol  Pavel  le-a  înţeles  şi  aplicat  în  vieaţă  foarte  bine 
o  mamă  harnică  şi  evlavioasă.  Când  se  trezea  în  fiecare  dimineaţă, 
se  rugă  lui  Dumnezeu  ca  să-i  trezească  şi  sufletul  ei  spre  o 
vieaţă  nouă.  Când  se  spălă,  se  rugă  pentru  curăţenia  inimei 
sale.  Când  se  îmbrăcă,  se  rugă  în  duhul  cuvintelor  sf.  apostol 
Pavel:  «îmbrăcaţi-vă  întru  toate  armele  lui  Dumnezeu,  ca  să 
puteţi  stă  împotriva  duhului  răutăţii  cei  de  sub  cer...  încin- 
gându-vă  mijlocul  vostru  cu  adevărul  şi  îmbrăcându-vă  cu  pla- 
toşea  dreptăţii  încălţindu-vă  picioarele  spre  gătirea  evangheliei 
păcii»...  (Efezeni  6,  11—17).  Când  aprindea  focui.  făceâ  rugă¬ 
ciuni  ca  Dumnezeu  să  aprindă  în  inima  ei  focul  Duhului  sfânt 
şi  focul  iubirei  de  Mântuitorul.  Când  mătură  şi  curăţeâ  prin 
casă,  se  ruga  ca  bunul  Dumnezeu  să  curăţe  şi  să  arunce  afară 
tot  ce  este  rău  şi  necurat  în  inima  ei.  O,  de-ar  înţelege  toţi 
creştinii  bine,  ce  înseamnă:  «neîncetat  vă  rugaţii» 

+ 

Ce  face  iubirea.  Pe  timpul  revoluţiunii  franceze  a  fost 
osândit  la  moarte  un  tinăr,  de  care  erau  legate  mari  speranţe 
în  viitor.  Până  la  ziua  executării,  el  a  fost  ţinut  în  închisoare. 
De  cătră  mulţi  oameni  erâ  iubit  acel  tinăr,  dar  mai  mult  decât 
toţi  îl  iubea  tatăl  său.  Acesta  îşi  arătă  iubirea  sa  prin  aceea, 
că  se  furişă  până  în  camera  în  care  erâ  fiui  său  şi  când  a  doua 

zi  judele  strigă  numele  fiului,  a  răspuns  el,  tatăl,  căci  ambii 
aveau  acelaş  nume.  Apoi  a  fost  condus  la  eşafod  şi  peste  puţin 
timp  capul  i-a  fost  despărţit  de  trup,  ca  o  jertfă  a  iubirei  ce-o 
avea  pentru  fiul  său. 

Şti  şi  tu  pe  cineva,  care  ş’a  jertfit  vieaţa  pentru  tine  pă¬ 
cătosul?  Cunoşti  tu  numele:  [sus  Hristos?  Şi  şti  ce  l-a  făcut 
să-şi  verse  sângele  său  pe  cruce?  Iubirea!  El  ne-a  iubit  pe  toţi 
până  la  moarte.  Să  şti  însă,  că  El  trăieşte!  Dar  trăieşti  şi  tu 
pentru  El?  Ori  nu  iai  în  seamă  jertfa  ce-a  adus-o  pentru  tine? 
Răspunde  la  aceste  întrebări,  gândindu-te  la  iubirea  cea  jertfi- 
toare  a  Mântuitorului  nostru. 

* 

Ce  sfârşit  au  avut  patru  mari  cuceritori  militari.  Orice 
mărire  şi  fericire  am  câştigă  fără  Hristos,  e  deşartă.  Chiar  dacă 
am  ajunge  )a  culmile  cele  mai  înalte  ale  gloriei  şi  norocului, 
încât  o  lume  întreagă  ne-ar  admiră,  totuşi  am  rămânea  mici 
fără  de  Hristos.  Despre  aceasta  ne  putem  convinge,  dacă  luăm 
in  considerare  sfârşitul  ce  l-au  avut  patru  dintre  cei  mai  vestiţi 
cuceritori  ai  lumii: 

Alexandru  Macedon,  numit  şi  cel  Mare,  a  cucerit  cu 
armata  sa  biruitoare  ţară  după  ţară,  până  ce  nu  s’a  mai  găsit 
nimenea  să-i  stea  împotrivă.  El  aveâ  abiâ  30  de  ani  când  pe 
toţi  îi  supusese  şi  plânse  de  năcaz  că  nu  mai  sunt  ţări  pe  cari 
să  le  cucerească.  Atât  de  nepotolită  i-a  fost  setea  după  mărire, 
încât  de  năcaz  beii  vin  o  noapte  întreagă,  iar  a  doua  zi  dimi¬ 
neaţa  a  fost  găsit  mort. 

Anibal  de  Cartagena ,  care  a  întrepins  expediţii  glorioase 
prin  Spania  şi  Italia  şi  de  puterea  căruia  a  tremurat  chiar  şi 
Roma,  capitala  lumei  de  atunci,  în  urmă  a  fost  biruit.  Un  ne¬ 
noroc  după  altul  l’a  ajuns,  până  în  sfârşit  desperase  de  soartea 
sa  şi  ş’a  curmat  firul  vieţii  luând  otravă. 

luliu  Cezar  puternicul  dictator  al  Romei,  n’a  ştiut  ce-i 
înfrângerea  în  lupte.  Dupăce  câştigase  aproape  întreagă  Europa 
pentru  Romani,  se  întoarse  în  oraşul  său  natal,  dar  nu  peste 
mult  timp  a  fost  răpus  de  mâni  ucigaşe. 

Napoleon  I  a  fost  un  biruitor  temut  pretutindenea.  Arma¬ 
tele  lui  au  cucerit  toate  ţările  Europei  şi  o  parte  a  Africei. 
Ostaşii  săi  şi  mulţi  alţii  îl  adorau  ca  pe  un  semizeu.  Dar  n’a 

întârziat  nici  ceasul  căderii  sale.  In  lupta  sângeroasă  dela 
Waterloo  armata  lui  a  fost  bătută,  iar  el  a  fost  prins,  trebuind 
să-şi  petreacă  restul  vieţii  ca  captiv  pe  o  insulă  izolată. 

* 

Cea  mai  mare  iubire.  Pe  un  drum  ce  trecea  prin  mij¬ 
locul  unor  întinse  păduri  din  Polonia,  alergă  în  fuga  cailor 
o  sanie.  Iarna  eiâ  aspră  de  tot,  zăpada  mare  şi  lupii  flămânzi. 
Ce  sunt  lupii  flămânzi  nu  ştiu  decât  locuitorii  din  acele  părţi. 
Bine  ştia  acest  lucru  şi  nobilul  care  se  găsea  în  sanie  împreună 
cu  soţia  sa,  precum  şi  servitorul  care  mână  caii  cât  îi  ţineau 
picioarele.  Nu  peste  mult  timp,  îngrijoraţii  călători  au  auzit  un 
urlet  îndepărtat.  Urletul  se  apropia  din  ce  în  ce,  şi  oricât  de 
repede  alergau  caii,  sania  a  fost  încunjurată  iute  de  o  haită 
de  lupi  flămânzi.  Nobilul  eră  înarmat  bine  şi  ştiâ  ţinti  bine, 
dar  oricâţi  lupi  a  trântit  la  pământ,  totuş  au  rămas  încă  mulţi 
cari  se  ţineau  de  dânşii.  Nu  vedeau  nici  o  scăpare  dela  moartea 
sigură  ce-i  aşteptă  pe  toţi.  Atunci  servitorul  credincios  îi  întinse 
stăpânului  său  frânele  cailor  şi-i  zise:  «Stăpâne,  grijiţi  de  voi  şi 
de  copii  mei!»  —  apoi,  ţinând  în  mână  o  sabie,  sări  chiar  în 
mijlocul  lupilor.  Stăpânul  său  smânci  frânele  şi  le  dete  biciu 
cailor  cari  alergau  ca  vântul.  Peste  puţin  timp  au  zărit  lumină, 
semn  că  s’au  apropiat  de  un  sat.  El  şi  soţia  erau  salvaţi.  Atunci 
se  gândi  cu  durere  la  credinciosul  său  servitor,  adună  în  pripă 
o  ceată  de  oameni  curagioşi  şi  porniră  spre  locul  unde  a  rămas 
servitorul  între  lupi.  Lupii  nu  mai  erau  acolo,  dar  au  găsit  pe 
loc  oase  rupte  din  corpul  servitorului. 

Fost-a  aceasta  cea  mai  mare  iubire?  Nu,  n’a  fost! 

In  munţii  înalţi  ai  Scoţiei,  un  vultur  puternic  luă  în  ghia- 
răle  sale  un  copil  mic,  pe  care  mamă-sa  îl  pusese  la  o  parte 
să  doarmă  în  fân,  în  vreme  ce  ea  lucră  la  fân.  Vulturul  dusese 
pe  copil  la  puii  săi  drept  pradă.  Cuibul  vulturului  se  vedea 
bine  pe  o  stâncă  înaltă.  Dar  cine  ar  fi  îndrăznit  să  se  urce 
până  acolo?  Un  vânător  îndrăzneţ  făcu  această  încercare,  dar 
pe  când  se  află  la  jumătate  calea  îi  cuprinse  ameţeala  şi  trebui 
să  se  deâ  jos.  Un  altul  se  urcă  până  la  un  loc,  dar  păşind 
odată  greşit,  căzii  în  abiz.  Atunci  o  femeie  se  urcă  până  la 
cuib,  luă  copilul  la  sânul  ei  şi  cu  grijă  se  coborî  cu  el  până 
jos.  Acea  femeie  a  fost  mama  copilului. 


Fost-a  aceasta  cea  mai  mare  iubire?  Nu,  n’a  fost! 

Eră  sărbătoarea  Paştilor  în  Ierusalim.  O  mare  mulţime  de 
oameni  stătea  în  jurul  unei  cruci,  pe  care  a  fost  pironit  un  om, 
ca  să  sufere  moarte  ca  un  făcător  de  rele.  El  eră  stropit  cu 
sânge,  încununat  cu  cunună  de  spini  pe  cap  şi,  ca  măsura  să  fie 
deplină,  în  ultimele  momente  a  fost  batjocorit.  Pentruce  a  pă¬ 
timit  şi  a  murit  ?  El  n’a  fost  om  păcătos,  ca  servitorul  nobilului 
polon  şi  ca  femeia  scoţiană,  pentru  cari  moartea  eră  o  plată 
pentru  păcate.  Nu,  ci  El  a  fost  Sfântui  lui  Dumnezeu.  El  n’a 
pătimit  şi  murit  pentru  păcatele  sale,  nici  pentru  stăpânul  său,  dela 
care  ar  fi  primit  lucruri  cari-1  îndatorau  la  recunoştinţă,  nici 
pentru  copilul  său.  Nu,  ci  El  a  murit  pentru  toţi  oamenii  — 
şi  pentru  dujmanii  Săi  şi  pentru  aceia  cari  i-au  răstignit  şi  cari 
îşi  băteau  joc  de  El  în  momentele  din  urmă,  s’a  rugat  Părintelui 
Său  ceresc  ca  să-i  ierte.  Pentru  oamenii  cei  răi  şi  păcătoşi, 
caii  de  nenumărateori  au  vătămat  pe  Părintele  cel  ceresc, 
cari  au  persecutat  şi  răstignit  pe  Fiul  său  cel  iubit,  pentru 
dânşii  acesta  a  suferit  cea  mai  grozavă  moarte,  purtând  păcatele 
lor  şi  luând  asupra  sa  vina  lor. 

Este  aceasta  cea  mai  mare  iubire?  Da,  aceasta  este! 

Şi  cu  toate  acestea,  de  câteori  oamenii  rămân  mişcaţi 
până  la  lacrimi  când  li-se  povestesc  cazuri  de  jertfire  pentru 
alţii,  cum  a  fost  cazul  servitorului  polonez  şi  al  femeii  scoţiene, 
dar  ochii  lor  rămân  uscaţi  şi  inimile  lor  reci,  când  li-se  vorbeşte 
de  iubirea  cea  mai  mare,  de  iubirea  Domnului  şi  Mântuitorului 
nostru  tsus  Hristos  faţă  de  noi  oamenii  păcătoşi!  Şi  totuşi, 
iubirea  aceasta,  care  a  venit  să  mântuească  pe  cei  păcătoşi, 
este  cea  mai  mare  şi  mai  curată.  O,  inimă  omenească,  cât  de 
împietrită  eşti  tu!  O,  inimă  a  Mântuitorului,  cât  de  iubitoare 
eşti  tu!  Milostiveşte-te  spre  noi,  Doamne!  jy,  jj. 

MIŞCAREA  LITERARĂ. 

Anuare  şcolare.  In  această  vreme  de  răsboire  cumplită, 
când  se  reclamă  popoarelor  afirmarea  mai  mult  a  puterilor  fizice, 
manifestările  spirituale  şi  intelectuale  au  rămas  în  urma  acelor 
din  anii  trecuţi.  Şi  în  cele  şcolare  ca  în  toate  ramurile  vieţii,  se 
observă  o  reducere.  Anuarele  şcolare,  aceste  reflectoare  a  vieţii 
sufleteşti  ce  pulzează  înlăuntrul  focularelor  noastre  de  cultură, 
în  acest  an  unele  au  apărut  în  cadre  reduse,  altele  nu  au  apărut 
şi  iarăşi  altele  sunt  închinate  pomenirii  cu  laudă  a  acelor 
mucenici  ai  datoriei,  cari  s’au  stâns  pe  câmpul  de  luptă,  pe¬ 
cetluind  cu  jertfa  vieţii  lor  «arderea  de  tot»  pe  care  o  aduceau 
zilnic  la  catedra,  pe  care  au  părăsit-o  pentru  totdeauna. 

Neavându-le  la  îndemână  nu  putem  dâ  cuprinsul  tuturor 
anuarelor  şcolare  româneşti,  ce  au  apărut,  ne  mărginim  Ia  cele 
primite  la  redacţie. 

Anuarul  institutului  pedagogic-teologic  al  arhidiecezei  ort. 
române  transilvane,  redactat  de  păr.  director  Dr.  E.  R.  Roşea, 
în  partea  literară  ne  dă  un  capitol  pe  36  pag.  dintr’o  carte  ce 
se  află  sub  tipar  a  dlui  prof.  Dr.  Silviu  Dragomir:  despre  «Cei 
dintâi  protivnici  ai  unirii»,  împreună  cu  4  reproduceri  din  Arhiva 
regnicolară  din  Budapesta,  secţia  guvernului  ardelean.  In  partea 
a  doua  se  dau  ştiri  şcolare  şi  cronica  institutului,  din  care  se 
cade  să  scoatem  la  iveală  serbarea  religioasă  dela  deschiderea 
anului  şcolar,  care  acum  s’a  făcut  în  edificiul  renovat  radical 
pentru  a  fi  mai  corespunzător  trebuinţelor  de  educaţie  şi  in¬ 
strucţie  întriun  seminar. 

Anuarul  institutului  pedag.-teol.  ort.  român  din  Arad  are 
în  partea  primă  portretul  regretatului  profesor  Dr.  Avram 
Sădean,  mort  pe  câmpul  de  luptă,  şi  câteva  articole  de  apreţiare 
şi  tânguire  asupra  pierderii  lui,  scrise  de  păr.  director  al  se¬ 
minarului  Roman  R.  Ciorogariu,  de  alţi  câţiva  profesori  prietini 
ai  răposatului  şi  de  2  elevi  iubitori.  Istoricul  anului  şcolar  arată 
greutăţile  cu  cari  a  trebuit  să  se  lupte,  fiind  edificiile  institutului 
reclamate  pentru  trebuinţele  armatei,  şi  mersul  învăţământului 
în  astfel  de  împrejurări. 

Anuarul  institutului  teol.  şi  pedag.  român  gr.-or.  al  diecezei 
Caransebeşului,  publicat  de  direcţiunea  institutului,  are  un  studiu 

al  prof.  Dr.  V.  Loichiţa:  «Trei  poeţi  ardeleni  la  începutul  veac. 
al  XlX-lea»,  apoi  cuvântarea  dela  începutul  anului  şcolar  a  P. 
S.  Sale  Dlui  episcop  Dr.  Cristea  şi  o  apreciare  făcută  de  străini 
profesorului  Oh.  Petrescu.  Pe  urmă  datele  şcolare. 

Anuarul  gimnaziului  gr.-or.  român  şi  al  şcoalei  reale  din 
Braşov  e,  ca  în  totdeauna,  cu  superioară  îngrijire  redactat  de 
directorul  Victor  Oniţiu  şi  totodată  şi  mai  bogat,  potrivit  model 
de  urmat  pentru  institutele  noastre  după  felul  lor.  —  In  partea 
literară  se  publică  4  discursuri  ocazionale  —  la  încheierea 
anului  şcolar  despre  «Mişcarea  sportivă  în  raport  cu  tinerimea 
noastră  şcolară»,  V.  Oniţiu,  altul  al  directorului  V.  Stanciu,  Arad, 
ca  mulţămire  a  absolvenţilor  din  1904,  discursul  prof.  Dr.  I. 
Blaga  în  amintirea  prof.  Dr.  Al.  Bogdan  şi  discursul  catehe- 
tului  Dr.  C.  Papuc  la  serbarea  patronului  gimnaziului.  —  Se 
publică  apoi  câteva  «cercetări  filologice»  ale  prof.  Dr.  C.  Lacea. 
Urmează  apoi  un  frumos  articol  de  apreţiare  a  vieţii  şi  activi¬ 
tăţii  eroului  căzut  pe  câmpul  de  luptă  Dr.  Al.  Bogdan,  de  prof. 
Axente  Banciu,  alte  păreri  ale  elevilor  despre  iubitul  lor  pro¬ 
fesor,  şi  s’au  strâns  aci  şi  voci  de  presă  la  moartea  şi  în  a- 
mintirea  profesorului  Dr.  Al.  Bogdan.  Un  portret  şi  un  Cântec 
ostăşesc,  de  G.  Coşbuc,  aranjat  pe  note  de  prof.  G.  Dima  în 
memoria  lui  Al.  Bogdan  fac  cadrele  jalnicului  tablou  al  vred¬ 
nicului  fost  profesor.  In  partea  a  doua  se  dau  lămuriri  amănunţite 
asupra  mersului  şcoalei  in  decursul  anului  1914/15. 

Anuarul  şcoalei  comerciale  superioare  din  Braşov,  publicat 
de  directorul  Arseniu  Vlaicu,  are  traducerea  unui  articol  despre 
«Cursul  al  VlH-lea  de  expansiune  comercială  din  Barcelona» 
şi  alte  date  şcolare. 

* 

Am  mai  primit:  „Testamentul  marelui  arhiepiscop-mi- 
tropolit  Andreiu  baron  de  Şaguna“  reprodus  din  protocolul 
sinodului  arhidiecezan  1874. 

Protocolul  sinodului  ordinar  al  arhidiecezei  române  din 
Transilvania  ţinut  în  1915. 

Elemente  de  Catihetică  sau  metodica  religiunii  în  şcoalele 
poporale,  de  Dr.  Petru  Barbu.  In  interesul  cateheţilor  noştri 
asupra  acestei  lucrări  vom  reveni. 

Cătră  cetitori!  Rugăm  pe  ono¬ 
raţii  noştri  abonaţi  cari  sunt  în  restanţă 
cu  abonamentul  pe  anul  acesta  şi  pe 
anii  trecuţi,  să  binevoeascâ  a  ni-1  tri¬ 
mite  în  timp  scurt.  In  scopul  acesla 
alăturăm  în  corpul  acestui  număr  câte 
un  mandat  postai. 

Sunt  mulţi  de  aceia  cari,  ca  să 
profite  de  predicile  de  răsboiu,  au 
trimis  abonamentul  numai  pe  anul 
1915,  dar  nu  şi  re  trecut  -  deşi  au 
restanţe,  unii  chiar  de  pe  mai  mulţi 
ani.  Rugăm  pe  aceşti  restanţieri  să 
nu-şi  uite  îndatoririle  materiale  de  pe 
trecut  faţă  de  această  revistă,  scoasă 
cu  multe  jertfe. 

Celor  cari  au  trimis  abonamentul 
măcar  pe  acest  an,  li-am  expedat  pre¬ 
miile.  Aşa  vom  face  şi  de  aici  încolo: 
imediat  ce  vom  primi  abonamentul, 
trimitem  broşurile  gratuite. 

Cu  bani  na  vindem  acele  premii. 
Aceasta  ca  răspuns  acelor  mulţi  cari 
ni  le-au  cerut  fără  să  fie  cu  abona¬ 
mentul  achitat  la  revistă. 

* 

Nou  arhimandrit-  P.  C.  Sa  pă¬ 
rintele  Dr.  Eusebiu  R.  Roşea,  director 
seminarial,  a  fost  promovat  din  partea 
I.  P.  S.  nostru  mitropolit  toan  la  rangul 
de  arhimandrit.  Prin  această  distincţie, 
s’a  apreciat  şi  recunoscut  zelul  şi  de¬ 
votamentul  cu  care  noul  arhimandrit 
şi-a  pus  puterile  sufletului  în  serviciul 
bisericei  noastre. 

La  începutul  acestui  an  şcolar  s’au 
împlinit  două  decenii  de  când  P.  C. 
Sa  păr.  Dr.  Eusebiu  R.  Roşea  conduce 
Seminarul  «Andreian».  Cu  această  oca- 
ziune,  atât  profesorii  cât  şi  elevii  Se¬ 
minarului  au  felicitat  pe  jubilant,  ex- 
primându-şi  sentimentele  de  stimă  şi 
iubire,  ce  i-le  păstrează.  Ne  asociem 
şi  noi  la  aceste  doriri  de  bine. 


Doue  rectificări.  1.  In  fascicolul 
3—4  al  revistei  noastre  am  reprodus 
după  ziarul  « Românul »  o  notiţă,  in 
care  se  spunea,  că  odoarele  mănăsti¬ 
rilor  din  Bucovina  au  fost  transportate 
la  Viena.  Venerabilul  arhimandrit  al 
sfintei  mănăstiri  Putna,  unde  zac  ose¬ 
mintele  lui  Ştefan  cel  Mare  şi  Sfânt, 
I.  P.  C.  Sa  păr.  Teodor  Patraş,  ne  tri¬ 
mite  drept  răspuns  la  acea  notiţă  ur¬ 
mătoarea  rectificare: 

«Onorate  D-le  Doctor!  Stă  în 
«Revista  Teologică»  anul  IX  Nr.  3—4 
pag.  70  notat  «Odoarele  mănăstirilor 
din  Bucovina  —  la  Viena»  acolo 
se  spune  că  şi  odoarele  din  Putna  îs 
duse  la  Viena,  ce  nu-i  adevărat!  Căci 
odoarele  din  Putna  sunt  toate  bine 
păstrate  în  loc  sigur  în  Bucovina  şi 
nu  lipseşte  nici  un  articol.  Tot  aşa  nu-i 
adevărat  că  Mitropolitul  Repta  ar  fi 
dat  consimţământul  la  această  înstră¬ 
inare ;  drept  este  că  Mitrop.  Repta  a 
poruncit  să  se  ascundă  lucrurile  mă- 
năstirei  într’uu  loc  sigur.  Poftesc  deci 
a  rectifica  nota  de  mai  sus». 

Cu  toată  plăcerea  publicăm  recti¬ 
ficarea  trimisă  de  pâr.  arhim.  Patraş 
şi  ne  pare  bine,  că  preţioasele  odoare 
dăruite  mănăstirilor  din  Bucovina  de 
cătră  principi,  mitropoliţi,  boieri  ro¬ 
mâni  etc.  şi  cari  reprezintă  o  mare 
valoare  istorică,  se  păstrează  bine  ia 
loc  sigur. 

• 

2.  In  fascicolul  5  -  8  al  acestei  re¬ 
viste,  anunţând  o  cărticică  de  'Rugă¬ 
ciuni  pentru  soldaţi »,  pe  coperta  că¬ 
reia  se  găsesc  cuvintele:  «Cu  apro¬ 
barea  şi  binecuvântarea  Preasfinţiei 
Sale  Dr.  Elie  Miron  Cristea,  dreptere- 
dinciosul  episcop  român  al  eparhiei 
Caransebeşului»,  puneam  întrebarea: 
«cum  se  face  că  în  loc  de  cele  9  po- 

runci  bisericeşti  ale  noastre,  se  dau 
cele  5  porunci  bisericeşti  ale  apusenilor, 
iar  cele  10  porunci  (Decalogul)  sunt 
împărţite  şi  ele  după  cum  le  împart 
apusenii  şi  nu  după  cutn  se  obicinueşte 
aceasta  la  noi  ortodocşii»  ? 

Explicaţia  e  următoarea:  alăturea 
de  cărticica  care  conţine  textul  po¬ 
runcilor  bisericeşti  şi  a  Decalogului 
ca  la  ortodocşi  şi  care  avea  binecu¬ 
vântarea  P.  S.  Sale  păr.  episcop  Dr. 
M.  E.  Cristea,  s’a  publicat  o  altă  căr¬ 
ticică  la  fel,  dar  care  conţinea  textul  po¬ 
runcilor  amintite  ca  la  apuseni.  S’a 
întâmplat,  din  greşala  tipografiei,  că 
învălitoarea  cu  binecuvântarea  P.  S. 
Sale  a  ajuns  şi  pe  exemplare  cu  textul 
ca  la  apuseni,  încât  s'ar  părea  eâ  acestui 
text  i-a  dat  P.  S.  Sa  aprobarea.  Gre¬ 
şala  e  deci  a  tipografului,  care  trebuia 
să  fie  mai  atent. 

Ne  întrebăm  însă:  pentru  cine  se 
publică  poruncile  amintite  cu  textul 
ca  la  apuseni?  Poate  pentru  fraţii  uniţi, 
căci  papişti  români  nu  sunt,  decât  doar 
câte  unul  rătăcit?  Dacă  e  aşa,  se  face 
rău  că  nu  se  păstrează  textul  vechiu 
al  poruncilor,  de  abandonarea  căruia 
se  bucură  numai  ceice  caută  tot  mai 
multe  deosebiri  între  fraţii  de  un  sânge. 
*  * 

„Cercul  de  publicaţii  religioase 
şi  morale"  e  titlu!  unei  grupări  de 
preoţi  şi  profesori  din  România,  cari 
s’au  asociat  cu  scopul  ea  să  adune 
mijloace  materiale  pentru  publicarea 
de  scrieri  edificatoare  pentru  popor. 
1.  P.  S.  Mitropolit  Primat  Conon  a 
recomandat  sprijinirea  acestei  societăţi 
prin  următoarele  cuvinte: 

«Este  îndeobşte  cunoscut,  că  po¬ 
porul  român,  din  lipsa  scrierilor  mo¬ 
rale  şi  religioase,  pe  înţelesul  tuturor, 
este  foarte  adesea  otrăvit  de  scrieri 
tendenţioase,  cari  propagă  răutăţile  de 
tot  felul  şi  chiar  criminalitatea;  iar 


acestea  pătrund  mai  uşor  în  popor, 
prin  faptul  că  se  distribue  în  broşuri 
mici,  cu  preţuri  neînsemnate,  şi  deci 
accesibile  tuturor,  cari  pot  să  cetească 
o  cărticică. 

«O  bibliotecă  de  publicaţii  religioase 
şi  morale,  în  ţară  la  noi,  a  lipsit  până 
acum  —  în  felul  lesnicios  de-a  putea 
ajunge  broşurile  mici  în  mâna  multor 
creştini,  la  oraşe  şi  la  sate  —  care  să-l 
întărească  în  adevărurile  cele  veşnice 
ale  moralei  şi  reiigiunei  noastre  orto¬ 
doxe;  pe  când  broşurile  veninoase  ale 
străinilor  de  neam  şi  de  religiune,  cum 
sunt  ale  socialiştilor,  anarhiştilor,  ad¬ 
ventiştilor,  etc.  etc.  se  găsesc  în  tot  lo¬ 
calul,  în  casete  orăşenilor  şi  sătenilor, 
contribuind  pe  încetul  la  pervertirea 
sentimentelor  celor  mai  sfinte  ale  nea¬ 
mului  şi  credinţei  noastre. 

«O  grupare  de  preoţi  şi  profesori 
din  Capitală,  vrednică  de  toată  lauda, 
a  alcătuit  cercul  de  publicaţii  religi¬ 
oase  şi  morale...  cu  scopul  de  a  tipări 
asemenea  cărţi  cât  mai  multe,  care  să 
pătrundă  în  popor  numai  cu  preţul  cel 
mai  mic,  până  Ia  20  bani  exemplarul. 

«Pentru  a  putea  realiza  scopul 
frumos  ce  se  urmăreşte,  trebue  să  dăm 
concurs  cu  toţii  ca  să  fie  cât  mai  mare 
numărul  aderenţilor  la  gruparea  de 
mai  sus,  aşa  încât  să  facă  parte  din 
cercul  de  publicaţii  religioase  şi  morale 
preoţii  din  toată  Eparhia  Noastră». 

In  scopul  acesta  I.  P.  S.  Sa  în¬ 
deamnă  pe  preoţi  să  primească  listele 
de  subscriere  şi  să  câştige  cât  mai 
mulţi  cetitori  pe  seama  publicaţiilor 
ce  le  va  scoate  la  lumină  cercul  de 
publicaţii  religioase  şi  morale. 

La  această  lucrare  se  cere  şi  ade¬ 
renţa  celoralalte  eparhii  din  România. 

Dorim  lăudabilei  iniţiative,  vred¬ 
nice  de  urmat  şi  la  noi,  succes  desă¬ 
vârşit. 


195 


f  loan  Micu  Moldovanu.  La  Blaj, 
în  20  Septemvrie  a  adormit  în  Domnul 
canonicul-prepozit  1.  M.  Moldovanu. 
S’a  dus  dintre  cei  vii  într’o  simplitate, 
neobicinuită  în  zilele  noastre,  a  for¬ 
melor  impunătoare,  dar  în  deplină  ar¬ 
monie  cu  traiul  vîeţîi  iui  de  o  simpli¬ 
tate  şi  mai  rară.  In  gânduri,  în  învă¬ 
ţătură,  în  idei  ca  şi  în  fapte  a  fost  omul 
care  s’a  ridicat  din  smerit  fiu  de  iobag 
la  cea  mai  înaltă  treaptă  pe  care  nea¬ 
mul  nostru  de  aici  o  poate  da  unui  fiu 
vrednic  al  său:  Biserica  unită,  a  cărui 
preot  a  fost,  l-a  candidai  la  vlădicie, 
Asociaţiunea  noastră  l-a  avut  prezident, 
şi  Academia  română  îl  numără  cu  cinste 
printre  membrii  săi.  Vieaţa  şi-a  înche¬ 
iat-o  tot  printr’o  faptă  mare :  averea 
de  aproape  un  milion  a  pus-o  sub  ad¬ 
ministrarea  Capitlului  din  Blaj  ca  «fun¬ 
daţie  culturală  şi  de  binefacere».  Vieaţa 
i-a  fost  o  pildă  de  vieaţă  preoţească, 
modest  fără  reclamă,  însă  muncitor 
fără  preget,  stăruitor  şi  energic  în  tot 
ce  a  întreprins  şi  în  toate  slujbele  ce 
a  ocupat.  Biserica  unită  deplânge  în 
el  un  mare  fiu  al  său,  neamul  nostru 
pe  un  împreună  oştenilor  în  cele  cul- 
tural-najionale  a  lui  Şaguna,  Şuluţiu, 
Cipariu,  pe  un  continuator  al  înainta¬ 
şilor,  vrednici  iniţiatori  ai  operei  de 
redeşteptare  şi  regenerare  naţională, 
Şincai,  Maior,  Clain.  Noi  adaugem  :  s’a 
dus  încă  unul  din  generaţia  preoţilor 
uniţi  de  valoare,  cari  sufleteşte  au  rămas 
aproape  de  ortodoxismul  bisericei  ro¬ 
mâneşti,  cu  toată  plecarea  cătră  ponti¬ 
ficele  Roman,  al  căror  reprezentant 
tipic  a  fost  Pelru  Maior,  şi  cărora 
urmaşi  în  zilele  noastre  nu  se  mai  văd, 
în  paguba  vieţii  noastre  adevărat  creşti- 
neşti-româneşti.  Deodată  cu  împărtă¬ 
şirea  doliului  bisericei  unile,  dorim 
Blajului,  ca  locul  devenit  gol  să-l  poată 
umplea  cu  omul  —  mai  bine  zis  cu 
oameni  —  la  cari  neamul  întreg,  — 
şi  noi  ortodocşii,  să  primim  cu  drag 


cu  toată  deosebirea  de  confesiune,  ca 
la  unii  ce  vor  şti  să  îmbine  măcar  pe 
cât  se  poate,  ortodoxia  în  care  vieţuesc 
cu  catolicismul  căruia  se  supun,  fără 
să  fie  uneori  mai  papiştî  decât  cei 
din  jurul  papei. 

* 

f  Leontin  Simonescu.  In  30  Sept. 
s’a  înmormântat  în  Sibiiu  fostul  secretar 
mitropolitan  L.  Simonescu.  Puţini  din 
cei  mai  tineri  vor  şti  cine  a  fost,  şi 
vieaţa  retrasă,  pe  care  a  dus-o  )-a  făcut 
uitai  şi  la  cei  mai  în  vârstă.  Biserica 
noastră  ortodoxă  trebue  să-i  fie  însă 
recunoscătoare  omului,  care  cu  o  minte 
ageră  şi  cu  inimă  românească, pe  lângă 
iscusinţa  de  bun  jurist  a  apărat  auto¬ 
nomia  şi  interesele  ei,  tocmai  în  aceea 
vreme  când  trecea  prin  grele  încercări 
de  violare  a  caracterului  ei  românesc  şi 
a  autonomiei  sale.  Asemenea  rapoartele 
pe  cari  era  chemat  să  le  facă  ca  secretar 
mitropolitan  asupra  chestiunilor  interne 
şi  problemelor  dela  ordinea  zilei,  do¬ 
vedesc  claritate  în  judecată  şi  multă 
agerime  în  expunere  şi  argumentare. 
In  slujba  bisericei  venise  chemat  de 
mitropolitul  Miron  Romanul,  dupăce 
ieşise  din  administraţie  In  credinţa  că 
legea  de  naţionalităţi  va  fi  legea  dreaptă 
şi  reală  intrase  în  administraţie  şi  fu 
ales  vice-comite  al  Caraş  Severinului. 
Constienţios  în  slujbele  stalului  pe 
cari  le-a  ocupat,  a  rămas  întreg  cu 
sufletul  de  bun  român,  fapt  adeverit 
prin  trecerea  în  slujba  bisericei,  al 
cărei  arhiv  ne-ar  putea  vorbi  de  un 
om  priceput  şi  harnic.  —  Odihnească 
in  pace  cu  drepţii! 

* 

O  mare  descoperire.  In  Nr.  4—5 
din  a.  1915  al  revistei  «Amvonul»  cetim 
următoarele:  In  Neamul  Românesc 
dela  28  Iunie  1915  d-1  N.  lorga  co¬ 
munică  «O  mare  descoperire  literară», 
care  este  aceea  a  găsirei  unei  Biblii 

în  limba  noastră,  mai  complectă  şi 
mai  veche  decât  Biblia  lui  Şerban. 

Este  Biblia,  de  care  se  vorbiâ  prin 
tradiţie,  a  lui  Nicolae  Milescu  Spătarul. 
In  prefaţa,  care  nu  se  păstrează  în¬ 
treagă,  se  spune  că  a  fost  tradusă 
după  ediţia  elinească  din  Frankfurt  şi 
că  a  fost  întregită  cu  cărţile,  cari 
lipseau  în  ediţia  elină,  după  izvoade 
latineşti  şi  slavoneşti. 

Deci  dela  Milescu  şi  dela  între¬ 
gitorul  său  vine  idea  strălucitei  Biblii 
din  a.  1688. 

• 

Procanonul  lui  Petru  Maior. 

Fraţii  uniţi,  cei  de  aici  ca  şi  cei  din 
Ţară,  s’au  speriat  la  vestea  retipăririi 
Procanonului  şi  nu  înţelegem  de  ce, 
când  e  vorba  simplu  de  retipărirea 
unei  opere  a  vestitului  Petru  Maior, 
o  lumină  a  bisericii  unite,  cu  care 
urmaşii  nu  întârzie  a  se  mândri  la 
prilejuri  solemne.  Acum  în  «Cultura 
Creştină»  Nr.  11  se  riscă  o  adevărată 
batjocură  la  adresa  marelui  istoric, 
cum  n’am  fi  crezul  niciodată  că  oa¬ 
meni  mărunţi  pot  să  vorbească  de  un 
om  mare.  Admitem  şi  noi  că  Petru 
Maior  n’a  fost  o  autoritate  dogmatică, 
dar  a  fost  un  scriitor  bisericesc,  un 
istoric  în  toată  puterea  ce  compoartă 
cuvântul,  şi  ca  atare,  va  fi  fost  în 
stare  să-şi  fixeze  impresiile  şi  obser¬ 
vările  personale  asupra  raportului  bi¬ 
sericii  române  gr.-catolice  cu  biserica 
papistă,  pe  care  o  a  văzut  aşa  cum  e, 
desigur  în  vremea  când  şi-a  făcut 
educaţia  la  Roma,  impresii  şi  observări 
pe  cari  şi  le-a  completat  prin  expe¬ 
rienţele  de  acasă.  Trebuie  cuiva  multă 
îndrăzneală,  ca  să  nu  zicem  altfel  — 
să  poată  tipări  cu  aprobarea  recunos¬ 
cătoare  a  unei  reviste  bisericeşti  gr.- 
catolice  cuvinte  ca  aceste  despre  scrisul 
lui  P.  Maior:  «Dar  admiţând  chiar,  că 
inlr’adevăr  Petru  Maior  a  putut  scrie 
Procanonul,  tot  nu  face  parale,  pen- 


trucă  omul  la  mănie  ori  din  patimă, 
scrie  multe  nârozii»...  Singura  re- 
flexiune  ce  putem  face  la  astfel  de 
vorbe  e  că  omul  vorbeşte  din  prisosul 
inimii  sale,  dar  oricât  de  frivole  ar 
fi  vorbele  cuiva,  opera  lui  P.  Maior, 
din  care  face  parte  Procanonul  nu  se 
poate  întunecă  prin  dispreţ  şi  hulă; 
adevărul  tot  adevăr  rămâne  oricât  de 
mult  i-ar  durea  pe  ceice  se  feresc  de 
el.  iar  ceice  îl  recunosc  ori  unde,  au 
datoria  să-l  scoală  Sa  lumină,  pentru 
folosul  sufletesc  al  celor  ce  n’au  avut 
putinţa  Să-l  cunoască  —  iată  rostul 
retipăririi  Procanonului. 

Tot  aşa  de  rezistentă  e  osânda 
adusă  profesorului  academician  C. 
Erbiceanu  pentru  îndrăzneala  de  a  fi 
dat  întâia  ediţie  a  Procanonului.  Nu 
*  observă  Domnii  dela  «Cultura  Creştină» 
distincţia  precisă  ce  o  face  acest  istoric 
cumpănit  rostului  unirii  când  spune: 
«unajia  n’a  adus  nici  un  folos  nici 
religios  nici  politic  Românilor».  Băgaţi 
de  seamă  că  nu  se  tăgâdueşte  un 
oarecare  folos  cultural,  dar  din  punctul 
de  vedere  al  vieţii  religioase  şi  po¬ 
litice  a  Românilor  din  această  ţară, 
cuvântul  «nici  un  folos»  e  cât  se 
poate  de  domo),  când  pe  dreptul  tre¬ 
cutul  ne  dovedeşte  şi  vieaţa  de  toate 
zilele  ne  arată  mereu  pierderea  enormă, 
ce  a  îndurat  neamul  nostru  prin  această 
sfâşiere  confesională. 

Mai  puţin  înfriguraţi  fraţii  greco- 
catolici  de  aici  ca  şi  răsleţii  de  oriunde, 
cetind  cu  atenţiune  «procanonul»  când 
se  va  desface,  vor  putea  învăţa  multe 
pentru  îndreptarea  lor  şi  gândindu-se 
fără  mănie  şi  ură  poate...  vor  dâ 
dreptate  omului,  care  a  avut  toate  în¬ 
suşirile  personale  ca  să  poată  spune  tot 
ce  a  spus  şi  atunci  când  unul  şopteşte 
că  «eră  pe  aci  să  ajungă  Vlădică 
neunit  la  Sibiiu»,  iară  celalalt  afirmă 
«Petru  Maior  însă  chiar  episcopie 
neunită  a  refuzat»... 

De  ce  Evreii  se  roagă  cu  ca¬ 
petele  acoperite,  Iară  noi  Creştinii 
cu  capetele  descoperite?  E  un  o- 
biceiu  acesta  la  orientali,  nu  numai  la 
Evrei,  ci  şi  la  unii  creştini  sirieni  mo¬ 
nofiziţi  şi  ortodocşi.  Nici  evreii  nu  au 
poruncă  expresă  în  vechiul  Testament 
pentru  acoperirea  capului,  ci  se  justi¬ 
fică  prin  tradiţiunea  străveche,  care 
este  proprie  în  genere  popoarelor 
orientale.  Talmudul  însă  consfinţeşte 
tradiţia  prin  expresiuni  ca  acestea: 
«Acopere-ţi  capul  tău  ca  să  fie  frica 
lui  Dumnezeu  cu  tine».  Asemenea 
i-se  porunceşte  iudeului  «să  nu  facă 
nici  patru  paşi  cu  capul  descoperit». 
Intr’un  loc  se  spune:  Fiindcă  unuia 
i-a  fost  lene  ca  să-şi  acopere  capul  la 
rugăciune,  a  avut  în  toată  vieaja  sa 
înfricoşată  durere  de  cap  numită  «Ro- 
maticum».  Şi  se  ştie  că  evreii  preţuesc 
cuprinsul  Talmudului  şi  explicările 
sfintei  Scripturi  date  de  rabinii  lor 
mai  mult  decât  cinstim  şi  preţuim  noi, 
scrierile  sfinţilor  părinţi  şi  dascălilor 
Bisericii. 

Noi  creştinii  ne  rugăm  cu  capetele 
descoperite  la  porunca  expresă  a  Sf. 
Apostol  Pavel.  In  Corint,  se  vede  cre¬ 
ştinii  din  iudei,  ca  multe  alte  datini 
iudaice  voiau  să  introducă  obligatorie 
şi  datina  de  a  se  rugă  cu  capetele 
acoperite.  Sf.  Apostol  scrie  în  epistola 
1.  cătră  Corinteni  (XI,  4—5):  «Tot 
bărbatul  rugându-se  sau  prorocind  cu 
capul  acoperit  îşi  ruşinează  capul  lui. 
Iar  toată  femeia  rugându-se  sau  pro¬ 
rocind  cu  capul  desvslil  îşi  ruşinează 
capul  ei,  că  totuna  este  ca  şi  cum  ar 
fi  rasă»  Iar  spre  desluşirea  lucrului  de 
ce  numai  bărbatul  nu-şi  acopere  capul 
adauge:  «Că  bărbatul  nu  este  dator 
să-şi  acopere  capul,  chipul  şi  slava  lui 
Dumnezeu  fiind,  iar  muerea  slava 
bărbatului  este,  că  nu  este  bărbatul  din 
femee,  ci  femea  din  bărbat,  ...pentru 
aceea  datoare  este  femeea  să  aibă  în- 


vâlitoare  în  cap,  pentru  îngeri»  (v. 
7—10).  (Vezi  Biserica  ortodoxă.  Nr. 
2-915). 

* 

Nu  vine  lumea  la  biserică  nici 
în  aceste  vremuri  de  grea  încercare. 
Nu,  pentrucâ  din  religiositatea  popo¬ 
rului  nostru  lipseşte  conştiinţa  de 
creştin  luminat,  care  ştie  şi  e  pătruns 
de  ceeace  ştie.  S’au  arătat  şi  până 
acum  constatări  făcute  acolo  în  câmpul 
de  luptă,  că  răsboiul  cumplit  a  purificat 
sufletele,  dar  —  din  cele  ce  se  petrec 
sub  ochii  noştri,  observând  pe  cei  ră¬ 
maşi  acasă,  ca  şi  pe  unii  din  cei  cari 
au  gustat  amarul  campaniei,  dar  scă¬ 
paţi  cu  vieaţă  au  fost  dimişi  cu  de¬ 
săvârşire  ca  neapţi  şi  cari  întorcân- 
du-se  şi-au  reluat  vieaţa  de  mai  nainte, 
uneori  mai  aprigi  în  patimi, —  trebuesă 
facem  constatări  contrare.  Nu  pentrucâ 
să  descurajăm,  ci  mai  vârtos  ca  să  nu 
ne  lăsăm  ademeniţi  de  gândul,  că  răs¬ 
boiul  va  prelucra  sufletele  aşa,  că  pe 
cei  rămaşi  în  vieaţă  îi  vom  primi  de-a 
gata  ca  buni  creştini.  Avem  temerea, 
că  toate  manifestările  de  religiositate, 
credinţă,  alipire,  supunere  şi  nă¬ 
dejde  în  Dumnezeu,  aşa  cum  se  văd 
la  soldaţi,  ca  şi  la  cei  rămaşi  acasă 
a  lor,  sunt  manifestări  dictate  nu  de 
«frica  de  Dumnezeu»  ci  de  frica  răs- 
boiului,  deci  de  o  cauză  vremelnică, 
a  cărei  acţiune  şi  efect  numai  vre¬ 
melnice  pot  fi.  Constatarea  se  spri- 
jineşte  pe  observările  făcute  la  front 
şi  acasă.  Lucrul  acesta  trebue  să  dea 
de  gândit  celor  puşi  să  privegheze 
vieaţa  sufletească  a  poporului  nostru. 
Participarea  creştinilor  la  serviciile 
divine,  cercetarea  bisericii,  e  desigur 
manifestarea  cea  mai  desluşită  a  re- 
ligiosităţii  lor,  dar  e  desigur  şi  cea 
mai  inofensivă  pentru  egoismul  per¬ 
sonal,  de  care  omul  se  desbracă  aşa 
de  greu,  dar  al  cărui  ignorare  creşti¬ 
nismul  o  socoate  de  întâia  condiţie.  Şi 

dacă  facem  constatarea  amară,  că  cei  de 
acasă,  —  «după  ce  s’au  dedat  şi  cu 
răsboiul»  —  nu  mai  au  râvnă  câtrâ  casa 
Domnului  în  măsura  în  care  se  evi¬ 
denţia  aceasta  măcar  Ia  începutul  izbuc¬ 
nirii  focului  pustiitor,  aceasta  ne  impune 
datoria  de  a  chibzut  nu  numai  asupra 
cauzelor  externe.  Se  susţine,  că  ser¬ 
viciul  e  prea  lung  şi  obositor,  apoi 
cu  multă  dreptate  se  spune  că  mul¬ 
ţimea  nu  are  cunoştinţele  necesare 
pentru  a  înţelege  şi  a  pătrunde  în 
sublimitatea  lui,  că  uneori  preoţii 
înşişi  poartă  vină  că  bisericile  sunt 
goale,  ori  apoi  mai  cu  dinadinsul  să 
pune  în  sarcina  intelectualilor  dis¬ 
preţuitori  ori  nepăsători  de  cele  sfinte 
pilda  rea  ce  o  dau  poporului,  că  ei 
nu  vin  la  biserică....  Ni-se  pare  însă 
că  în  discuţiile  asupra  problemelor 
bisericeşti  şi  religioase  în  legătură  cu 
răsboiul  s’a  pus  prea  puţin  pond  pe 
măsurile  urgente,  ce  sunt  de  luat  în  ve¬ 
derea  unei  acţiuni  lămurite  şi  bine 
precizate,  ce  trebue  să  întreprindă 
biserica  pentru  premenirea  fondului 
sufletesc  al  fiilor  săi,  folosind  tul¬ 
burarea,  pe  care  răsboiul  o  a  răscolit 
în  suflete  aşa,  ca  numai  apa  vie  şi 
cnratâ  să  aibă  pe  viitor  revărsare  în 
câmpul  inimilor,  iar  nămolul  patimilor 
şi  al  dedărilor  rele  să  fie  înlăturat.  Tre¬ 
buie  găsitfiltrul  prin  care  strecurându-se 
vieaţa,  ce  trebuie  trăită  cu  toate  mi¬ 
zeriile  aduse  de  răsboiu,  să  iasă  mai 
curată,  mai  plină  de  putere,  mai  con¬ 
ştientă.  Locul  religiozităţii  din  obi¬ 
ceiuri  moştenite  să-l  ia  conştinţa  re¬ 
ligioasă  clară ;  formelor  largi,  ce  nu 
ne  lipsesc.  Să  le  dăm  fondul  de  lipsă, 
care  singur  prezintă  garanţia  îndrep¬ 
tării  spre  mai  bine.  Meşteşugul  e  greu, 
dar  el  este  in  mâna  bisericei,  în  mâna 
slujitorilor  ei,  a  preoţilor,  dela  cel 
din  satul  cel  mai  umilit  până  Ia  cel 
de  cea  mai  înaltă  treaptă.  Ca  o  armată 
bine  organizată  şi  bine  disciplinată, 


fie  şi  numai  cu  echipamentul  pe  care 
îl  avem,  —  trebuie  să  ne  înfăţişăm  la 
lucru.  Ne  lipseşte  tnsâ,  mi-se  pare 
—  strategia,  planul  bine  definit;  munca, 
răsleaţă,  fără  unitate  de  acţiune,  va 
rămâneâ  numai  pe  lângă  roade  spo¬ 
radice.  Şi  bisericile  tot  goale  vor  fi, 
căci  lumea  va  rămânea  aceiaşi  şi  nici 
după  răsboiu  nu  va  veni  la  biserică. 
* 

Propaganda  adventistă.  Contrar 
temerilor  exprimate  de  ceice  s’au  o- 
cupat  de  primejdia  propagandei  ad¬ 
ventiste,  prof.  dela  Piteşti  d-1  M.  Mi- 
hăileanu  («Adev.  biser.»)  crede,  câ  ri¬ 
dicarea  acestei  secte  nu  va  fi  spre 
paguba  bisericii,  ci  mai  de  grabă  spre 
ridicarea  ruinatului  simţ  religios.  Şi 
se  explică:  Biserica  ortodoxă  n’a  prea 
avut  adversari  —  bineînţeles  acolo  în 
Ţară,  —  n’a  avut  de  înfruntat  furtunile, 
ce  au  bântuit  în  biserica  apuseană. 
Urmarea  a  fost  un  lucru  bun,  altul  rău. 
Bun,  câ  biserica  ortodoxă  n’a  avut 
răsboaie  religioase,  n’au  fost  prigoniri, 
nici  schingiuiri  făcute  în  numele  reli¬ 
giei,  şi  prelaţii  n’au  fost  ispitiţi  să  ia 
măsuri  asămănătoare  închiziţiunei.  Li¬ 
niştea  aceasta,  în  lipsă  de  adversari, 
de^erezii  şi  schisme  de  înlăturat,  a  făcut, 
câ  biserica,  care  aiurea  prin  lupte  şi 
din  lupte  a  ieşit  întărită,  la  noi  se  nărue 
în  mijlocul  nepăsării  generale,  căci 
energiile  se  plămădesc  şi  oţelesc  în 
vremuri  de  grea  cumpănă. 

In  Franţa  pe  vremea  atacurilor 
socialiste  înverşunate,  pe  măsura  ce 
loviturile  se  înteţesc,  literatura  se  îm¬ 
bogăţeşte  în  chip  uimitor,  şi  rândurile 
apologeţilor  creştini  sporesc,  punân- 
du-se  în  drumul  materialismului,  ce  se 
trudeşte  să  sfarme  credinţa  cu  bunurile 
ei.  La  noi  chestiunea  religioasă  e  ig¬ 
norată,  nici  vrăjmăşie,  dar  nici  iubire 
de  biserică.  De  aceia  conchide  chiar 
că,  cu  cât  propaganda  ar  fi  mai  înteţită, 
cu  cât  s’ar  vădi  mai  primejduită  re- 

ligia  strămoşască,  puterile  celor  cari 
lucrează  în  via  Domnuiui  se  vor  în¬ 
corda,  chiar  ceice  nu  fac  parte  din 
cler  vor  încetă  cu  nepăsarea,  căci  aşâ 
e  omul :  nepăsător  de  lucrurile  pe  cari 
nimeni  nu  le  râvneşte,  dar  aprig  chiar 
sare  să  apere  şi  să  păstreze  un  lucru, 
pe  care  alţii  vor  să-l  risipească.  A$â 
s’a  întâmplat  când  abatele  Baud  a  în¬ 
cercat  să  lovească  în  credinţa  româ¬ 
nească,  tot  ortodoxismul  s’a  ridicat,  să 
apere  biserica  noastră  —  şi  s’a  înfiinţat 
aceea  «Societate  a  femeilor  ortodoxe 
române*,  care  şi  până  acum  a  adus 
atâtea  roade  bune  şi  multe  cugete 
răsleţe  s’au  îndreptat  spre  Mântuitorul. 

De  aceia  poate  cu  cât  mai  mult 
va  spori  primejdia  adventistă,  ochii 
multora  se  vor  deschide,  puteri  latente 
se  vor  aprinde  şi  multe  rele  din  bi¬ 
serică  se  vor  tămădui.  —  Aceasta  însă 
nu  înseamnă,  adaugem  noi,  că  ar  fi  de 
aşteptat  creşterea  primejdiei  ca  să  pro¬ 
ducă  aceleaş  ravagii  în  sânul  bisericii 
ortodoxe,  cărora  a  trebuit  să  le  facă 
faţă  biserica  apuseană,  ci  cu  cât  mai 
îngrabă  se  va  înlătură  zguduirea,  cu 
atât  mai  bine,  ca  energiile,  pornirile 
bune,  îndemnurile  religioase  să  nu 
se  istovească  întru  înfrângerea  răului 
ce  ameninţă. 

* 

Concordatul  dintre  Vatican  şi 
Serbia,  in  urma  încorporării  noilor  te¬ 
ritorii  după  râsboiul  balcanic,  au  ajuns 
sub  stăpânire  sârbească  aproape  300 
mii  catolici,  a  căror  situaţie  religioasă 
trebuia  aranjată.  Aranjarea  s’a  făcut  prin 
a  se  recunoaşte  Serbia  de  provincie 
bisericească  cu  reşedinţa  arhiepiseo- 
pească  în  Belgrad  şi  o  episcopie  su- 
fragană  în  Uskiib,  dobândind  liber¬ 
tate  şi  recunoscându-i-se  bisericei  ca¬ 
tolice  calitatea  de  persoană  juridică. 

Numirea  arhiepiscopului  şi  episco¬ 
pului  revine  numai  papei,  de  care 


singur  depind,  trebuind  a  se  face  cu¬ 
noscută  persoana  candidatului  guver¬ 
nului  sârbesc,  pentru  a  nu  fi  excepţionat 
din  punct  de  vedere  politic.  Asemenea 
cu  prealabila  încuviinţare  a  guvernului 
se  face  numirea  de  preoţi  de  cătră 
arhiepiscop  ori  episcop  după  dieceza 
proprie. 

Învăţământul  religios,  ca  şi  căsă¬ 
toriile  dintre  catolici  s’au  regulat  în 
acelaş  spirit  de  echitate.  Instrucţia  re¬ 
ligioasă  a  tinerimii  are  supravegherea 
episcopului  sau  a  arhiepiscopului,  şi  se 
predă  de  învăţători  numiţi  de  şeful 
bisericesc,  în  acord  cu  ministru!  culte¬ 
lor.  Preotul  însuşi  poate  fi  catehet. 

Privitor  !a  căsătorii,  se  recunoaşte 
validitatea  căsătoriei  dintre  catolici  ca 
şi  cele  mixte,  contractate  înaintea  pre¬ 
otului  catolic  după  legile  bisericei  sale. 
Pricinile  matrimoniale,  în  afară  de  ur¬ 
mările  lor  curat  civile,  se  judecă  de 
tribunalele  eclesiastrce  catolice  (După 
«Adevărul  bis.»). 

• 

întoarcere  la  credinţă.  Profeso¬ 
rul  S.  Mergaurd  din  Copenhaga,  care 
în  patria  sa  avea  trista  reputaţie  a  celui 
mai  crâncen  luptător  în  contra  credinţii, 
în  timpul  din  urmă  s'a  convertit  la 
Dumnezeu.  In  cea  din  urmă  ediţie  a 
unei  scrieri  de  pedagogie,  el  face  ur¬ 
mătoarea  mărturisire: 

«Cu  un  simţământ  de  adâncă  în¬ 
tristare  îmi  reamintesc  acele  zile,  când 
am  început  să  scriu  această  carte,  căci 
atunci  nu  prevedeam  de  loc  ce  griji 
şi  năcazuri  îmi  rezervase  soartea.  Prin 
experienţele  vieţii,  prin  dureri  şi  su¬ 
ferinţe  sufletul  meu  a  fost  zguduit,  şi 
temelia,  pe  care  mai  înainte  credeam 
că  voiu  putea  clădi  totul,  a  fust  zdro¬ 
bită.  Entuziasmul  meu  pentru  subli¬ 
mitatea  ştiinţei  mă  făcea  să  cred  a  fi 
găsit  în  ea  un  razim  sigur  pentru  toate 
împrejurările.  Această  iluzie  am  pier- 

dut-o  acum.  Căci  când  s’au  deslănţuit 
furtuni  peste  capul  meu  şi  inima  mea 
eră  acoperită  de  durere  şi  doliu,  s'a 
rupt  ca  firele  cele  slabe  funia  ştiinţei. 
Atunci  am  întins  mâna  după  acel  ajutor, 
la  care  mulţi  înainte  de  mine  au  găsit 
scăpare:  am  căutat  şi  am  găsit  pace 
în  credinţa  în  Dumnezeu.  Nici  de 
atunci  încoace  n’am  părăsit  ştiinţa, 
dar  i-am  dat  alt  loc  în  vieaţă.  Când 
înaintea  ochilor  sufleteşti  se  întunecă 
totul  şi  orice  speranţă  pare  a  se  stinge, 
atunci  -  după  a  mea  convingere  firmă 
—  există  numai  un  singur  liman:  cre¬ 
dinţa  sinceră  şi  plină  de  vieaţă  a  ade¬ 
văratului  creştin.  Fericit  e  acel  om, 
care  n’a  lăsat  să  se  desvoalte  lucrurile 
până  la  extrem,  ci  a  găsit  încă  din 

bună  vreme  acei  liman!» 

* 

Cuvinte  remarcabile.  Dr.  Fd- 

mund  Dalbor,  noul  arhiepiscop  de 
Posen,  cu  ocazia  introducerii  sale  în 
scaun  a  spus  între  altele  următoarele 
cuvinte  vrednice  de  a  fi  remarcate: 

«In  vremuri  de  mari  prefaceri  isto¬ 
rice  iau  în  mânile  mele  conducerea  die¬ 
cezelor.  Orologiul  lumii  semnalează 
ceasuri  de  însemnătate  neprecalcttia- 
bilâ  pentru  soartea  popoarelor,  a  bi¬ 
sericii  şi  a  religîunii,  ceasuri  în  cari 
se  făureşte  icoana  viitoare  a  lumii. 

«încă  nu  ştim  ce  ne  va  aduce 
viitorul,  dar  aceasta  una  totuşi  o  simţim ; 
că  în  lume  se  realizează  scopurile  lui 
Dumnezeu.  Ceeace  ieri  se  părea  im¬ 
posibil,  astăzi  a  devenii  realitate. 
Degetul  lui  Dumnezeu  s’a  arătat  in 


semne  misterioase,  a  căror  semnifi¬ 
caţie  încă  n’o  pntem  înţelege,  dar  cari 
ne  lasă  totuş  să  întrezărim  că  o  mare 
transformare  se  pregăteşte  în  lume. 
Va  dispare  tot  aceea  ce  după  voinţa 
lui  Dumnezeu  e  copt  pentru  peire  — 
şi  va  învia  spre  o  nouă  vieaţă  durabilă 
tot  aceea  ce  Dumnezeu  voeşte  să  tre¬ 
zească  şi  să  susţină  iu  vieaţă.  O,  de 
ne-am  arăta  vrednici  de  aceste  vremuri 
mari!  O,  de  ne-am  eluptă  prin  cură¬ 
ţenia  inimii  şi  a  simţirilor  şi  prin  în¬ 
demnurile  sfinte  ale  voinţii  un  loc  nou 
printre  aceia  cari  au  vieaţă  şi  vreau 
să  o  aibă  din  prisosinţă.  O,  de  ne-am 
învrednici  să  traducem  în  fapte  ideile 
cele  veşnice  ale  lui  Dumnezeu  cu  pri¬ 
vire  la  desvoltarea  viitoare  a  lumii ! 
Fiecare  dintre  noi,  iubiţii  mei,  trebue 
să  fie  pătruns  de  marea  răspundere 
ce  trebue  sâ-i  apese  conştiinţa  în  aceste 
vremuri.  împlinind  cu  recunoştinţă  po¬ 
runcile  Mântuitorului,  prin  vieaţa  sa 
fiecare  să  contribue  din  răsputeri  la 
aceea,  ca  să  se  coboare  asupra  noa¬ 
stră  binecuvântarea  lui  Dumnezeu. 

«Principiul  împlinirii  datorinţelor 
e  valabil  totdeauna  şi  pretutindenea ; 
totuş,  când  casa  noastră  eln  primejdie, 
atunci  cu  drept  cuvânt  să  poate  cere 
dela  fiecare  locuitor  al  casei  ca  să  se 
poarte  cu  îndoită  trezvie  şi  harnică  îm¬ 
plinire  a  datorinţelor  sale.  Timpul  de 
faţă  e  pentru  noi  toţi  un  timp  de  aspră 
strâmtorare.  Mai  puternic  decât  altă¬ 
dată  răsună  în  urechile  noastre  glasul 
lui  Dumnezeu:  priveghiaţi  şi  vă  rugaţi ! 


